REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Šesti dan rada)

01 Broj 06-2/126-23

8. jun 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije konstatujem da je prisutno 89 narodnih poslanika.

Radi utvrđivanja tačnog broja prisutnih u sali, molim sve poslanike da ubace svoje identifikacione kartice u elektronske jedinice sistema.

Konstatujem da je primenom elektronskog sistema utvrđeno da je u sali prisutno 127 narodnih poslanika. Imamo uslove za dalji rad.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287?

Reč prvo ima Đorđe Pavićević.

ĐORĐE PAVIĆEVIĆ: Dobro jutro svima.

Ja bih imao nekoliko pitanja za predsednika Skupštine, ali i za ministra policije i za predsednika države.

Juče smo nakon sednice prisustvovali demonstraciji delovanja moćne SNS mašinerije. Naime, za one koji nisu to ispratili, a verujem da dobar deo ove sale nema SBB mrežu i ne gleda ove omražene televizije.

Bivši poslanik i partijski aktivista juče je ispred ove zgrade, ispred zgrade Skupštine odmah nakon sednice napao narodnog poslanika Radomira Lazovića. Pri tome je iz nekakve bele torbice koju je nosio zasuo ga nekakvim papirima. Na sreću, ispostavilo se da su to neke falsifikovane novčanice. Pri tome ga je vređao, unosio mu se u lice, gurao ga, vikao na njega i štitio, lik, delo i imovinu Aleksandra Vučića i deteta Danila kako on kaže.

Čitav incident je trajao sedam, osam minuta, nije bio ni malo prijatan. Razlog je bio dosta bizaran. Naime, kolega Lazović je tokom sednice pročitao nešto što je ovaj bivši poslanik napisao. Znači, on je sam to napisao. Poslanik Lazović je to pročitao. Nakon toga mu je dodatno uputio pretnje na Tviteru, znači pretnje, da će poslanik Lazović možda biti upucan od strane lovaca, a posle toga okrenut na ražnju.

Tako da je to dovelo do incidenta, što bi jedan od prisutnih poslanika vladajuće većine rekao, iz razloga što je taj mladi čovek bio iziritiran onim što je poslanik Lazović govorio u Skupštini. Ne znam samo da li je bio iritiran sa onim što je on napisao ili sa onim što je Lazović pročitao da je on napisao, to su dve identične stvari.

Zbog toga bih pitao predsednika Skupštine. Kako je moguće da na parkingu, taj gospodin dođe svojim automobilom, presretne poslanika Lazovića, napravi takav incident, ugrozi njegovu bezbednost, a da u stvari svi znamo da na to nema pravo? Ni naši zaposleni ne mogu da dođu na parking automobilom. Par puta kada sam ja dolazio automobilom, uvek je policajac proveravao da li imam nalepnicu ili nemam nalepnicu na automobilu.

Drugo pitanje je. Da li će poslaničkom klubu Zeleno-levom klubu biti ustupljen snimci toga šta je gospodin Langura radio, znači snimci bezbednosnih kamera, koji smo sigurni da postoje ili će ti snimci doživeti sudbinu onih snimaka koji su izgubljeni u ovoj zgradi, npr. kada je ministar Mali psovao poslanicu Draganu Rakić ili kada je poslanik Dalibor Šćekić simulirao oralni seks u pravcu opozicione poslanice?

Mi tražimo i mi ćemo zvanično tražiti te snimke i nadam se da će nam biti ustupljeni u tom smislu.

Konačno poslednje pitanje za samog predsednika Republike, može i predsedniku Vlade. Da li ovaj čini bivšeg poslanika Langure znači početak dijaloga Vlade i opozicije, da li u stvari taj poziv da se vodi razgovor sa opozicijom izgleda tako, izgleda onako kako smo to sinoć videli ili juče predveče videli ispred Narodne skupštine? Hvala.

PREDSEDNIK: Nešto ste kao pitali mene, mada vas nisam baš najbolje razumeo? Pitali ste me šta? Što ste se svađali juče ispred ulaza u dom Narodne skupštine. Što ste se svađali? Kako ja da vam pomognem oko toga? Tražite snimke toga kako ste se svađali, a vi ste se snimali sami i koliko sam video to okačili negde. Pa, gledajte te vaše snimke. Ko vas sprečava u tome.

Molim gospodine Pavićeviću. Izgubili ste snimak. Pogledajte, ima na tim vašim društvenim mrežama. Okačili ste da se pohvalite kako se lepo svađate na ulici. Šta još hoćete?

(Đorđe Pavićević: Preslušajte govor ponovo.)

Da slušam vaš govor ponovo. Da uživamo u vašem govoru ponovo. To hoćete od mene. Fantastično pitanje četvrtkom. Pričate nešto da bih ja imao šta da slušam posle. Koliko je samo vama dosadno ljudi.

Reč ima narodni poslanik Ivan Kostić.

IVAN KOSTIĆ: Pitanje za predsednika Republike, Aleksandra Vučića, i predsednika Skupštine, Vladimira Orlića – kada ćete prekinuti antiustavne pregovore sa lažnim prištinskim institucijama pod pokroviteljstvom EU i SAD, s obzirom da je američki pregovarač Gabrijel Eskobar prekjuče javno izjavio da je zajednica srpskih opština način da se ukloni kontrola koju Srbija ima nad severom Kosova i da se sever Kosova treba staviti pod kosovski ustav i pod punu pravnu kontrolu Prištine?

On je ovom izjavom javno poslao poruku Srbima sa severa KiM i celokupnoj srpskoj javnosti da je zajednica srpskih opština još jedna prevara i politička manipulacija za Srbe, a što Srpski pokret Dveri upozorava već duže vreme.

Kada će predsednik Skupštine, Vladimir Orlić, ispuniti obećanje dato pre meseca dana predstavnicima poslaničkih grupa i sazvati hitnu sednicu po pitanju bezbednosti Srba na KiM i francusko-nemačkog ultimatuma?

Predlažem predsedniku Skupštine da se ugleda na predsednike Skupštine Republike Srpske, Nenada Stevandića, koji je na dnevni red skupštinskog zasedanja ovih dana stavio Rezoluciju o zaštiti Srba na KiM i o teritorijalnom integritetu i suverenitetu Srbije. Republika Srpska, iako je u mnogo težim okolnostima od Srbije, vodi suvereniju i nezavisniju politiku.

Pitanje za predsednika Vlade i direktora Kancelarije za KiM, Petra Petrovića – kada planirate da krenete u izgradnju KBC u Gračanici na KiM, pošto sadašnji kapaciteti privremenog objekta ne mogu da zadovolje potrebe 60.000 Srba sa prostora centralnog Kosova, kosovskog Pomoravlja i Sirinićke župe, a što je obećao predsednik Srbije još pre dve godine.

Iako je još 2010. godina počela izgradnja bolnice u Novom Badovcu kod Gračanice nakon promene vlasti 2012. godine dolazi do promene lokacije za izgradnju bolnice. Posle toga kupljen je iznova novi plac za 400.000 evra, ali do dana današnjeg ta parcela se koristi samo kao poljoprivredno zemljište. Zašto još niste rešili svu pravnu dokumentaciju?

Pitanje za Ministarstvo unutrašnjih poslova i BIA – 11. aprila ove godine u Novom Sadu je uhapšena zaposlena osoba iz Agencije za restituciju sa još tri osobe koje su povezane sa pranjem novca i malverzacijama oko postupaka restitucije. Po informacijama koje su dostupne javnosti još jedna osoba koja je povezana sa zloupotrebom o restituciji oko imovine Jevreja koji nisu imali naslednika je napustila zemlju i za njom je raspisana poternica.

Da li MUP ili BIA znaju identitet osobe za koju se sumnja da je glavni organizator ove kriminalne afere, a koja je uspela da pobegne iz Srbije? Pretpostavlja se da je reč o osobi koja ima veoma bliske poslovne odnose sa sadašnjim političkim funkcionerima iz Subotice, ali i sa određenim ministrima u Vladi Srbije.

Da li je MUP raspisao međunarodnu poternicu za tim čovekom, imajući u vidu važnost ispravljanja nepravde prema Jevrejskoj zajednici u Republici Srbiji?

Postoji osnovana sumnja da se na štetu Jevrejske zajednice u Srbiji imovina otuđivala u korist trećeg lica. Po našim saznanjima pojavila su i falsifikovana dokumenta kojima se jevrejska imovina koja nije imala naslednike upisivala na izmišljene naslednike. Takva imovina se kasnije prepisivala na osobu za kojom se traga. Radi se o veoma vrednoj imovini koja je po zakonu trebala da bude upisana na imovinu Jevrejske zajednice u Republici Srbiji.

Pitanje za Ministarstvo zdravlja – koja zdravstvena ustanova u Beogradu na svom obrascu koristi vanzakonske termine „roditelj 1“ i „roditelj 2“?

Na obrascu jedne zdravstvene ustanove u Beogradu u delu koji se tiče vakcinacije koriste se termini „roditelj 1“ i „roditelj 2“. Zakonodavstvo u Srbiji ne poznaje ove termine, pa pitamo – u kojoj zdravstvenoj ustanovi je dozvoljeno njihovo korišćenje umesto termina majka i otac. Sigurni smo da u ovom slučaju nije došlo ni do kakve greške, već da se radi o nameri da se na ovaj način na mala vrata provuče agresivna transrodna propaganda u zdravstveni sistem.

Postavljamo i pitanje nadležnima u Ministarstvu zdravlja – da li se ovaj formular možda nalazi na klinici u vlasništvu partnerke Ane Brnavić? Da li će reagovati Ministarstvo zdravlja, istražiti ovaj slučaj? Da li će reagovati i drugi nadležni organi u Republici Srbiji i sankcionisati ovako vanzakonsko ponašanje?

Srpski pokret Dveri još jednom apeluje na sve institucije da rade po zakonu, ali da ne potpadaju pod razne loše uticaje što agresivna transrodna i LGBT ideologija svakako jesu.

Pitanje za ministarku ekologije, gospođu Vujović – da li Ministarstvo preduzima mere kako bi se situacija u temerinskoj opštini rešila po pitanju izgradnje nove fabrike za preradu vode, pošto je voda u temerinskoj opštini neispravna za piće?

Hvala.

PREDSEDNIK: Reč ima Muamer Bačevac.

MUAMER BAČEVAC: Uvažene koleginice i kolege narodne poslanice i narodni poslanici, uvaženi predsedavajući, pre svega hoću na početku da u ime građana Novog Pazara i pre svega naselja Lukare, Mur i Salakovac pohvalim rad ministra Gorana Vesića i ispunjeno obećanje u vezi izvođenja radova na povećanju bezbednosti na raskrsnicama koje su bile izuzetno opasne u ovim naseljima. Povećana je bezbednost saobraćaja, izgrađena je signalizacija i sve što je bilo potrebno. Trenutno se radi semaforizacija raskrsnice Teferić po nalogu „Puteva Srbije“.

Moram da naglasim da građani Novog Pazara, nešto više od 120.000, imaju veliki problem jer kroz gusto naseljeni grad prolaze dva državna puta prvog reda. To su broj 22 i 29, praktično putevi koji povezuju Srbiju sa BiH i sa Crnom Gorom.

Ovi državni putevi su već odavno izgubili svoj karakter i postali su obične gradske ulice na kojima je bezbednost izuzetno niska, pogotovo bezbednost za veliki broj dece koja svakodnevno idu u škole.

Podsećam da je grad Novi Pazar, sa Tutinom, najmlađi grad. Najviše ima mladih ljudi u ovoj državi. Nažalost, bezbednost, kažem, ovih učesnika u saobraćaju je posebno niska, a grad ne može ništa učiniti jer ovim deonicama gazduju „Putevi Srbije“.

Stoga bih apelovao na ministra infrastrukture, građevine i saobraćaja, gospodina Vesića, da nekoliko raskrsnica koje su izuzetno opasne što pre dobiju obezbeđenje i dobiju sve što je potrebno, kao što su dobile i ove raskrsnice. To su pre svega raskrsnice na državnom putu broj 22, raskrsnice Parice, Novi Pazar i Dojeviće, kao i raskrsnice na putu broj 29 Teferić i raskrsnice kod Lukoila. Možda još bitnije da se tzv. zone škole, da se na njima postave zaštitne platforme pre svega kod škola „Ćamil Sijarić“, „Meša Selimović“, „Rastko Nemanjić“, „Đura Jakšić“, „Halifa Zajed“, Požega, Sebečevo i Bele Vode. To je trenutno najbitnije i ono što može ovo ministarstvo vrlo lako, sa malo investicija da učini i obezbedi i podigne sigurnost pešaka u ovim zonama grada.

Na kraju bih pohvalio i to što su planirana sredstva i što je najavljeno da će se završiti projektna dokumentacija severozapadnog kraka obilaznice oko Novog Pazar, to je izuzetno bitno za grad ove veličine i što se sa proleća najavilo završetak projektne dokumentacije za izgradnju brze magistrale od Kraljeva do Novog Pazara.

Deonica ibarske magistrale od Kraljeva do Novog Pazara predstavlja zaista, s obzirom da je to jedina veza tog dela Srbije sa ostalim delovima Srbije, prezagušena. Izuzetno je teško putovati ovom relacijom zbog gužve, zbog velikog broja teretnih vozila i izuzetno nesigurno. Stoga zaista pozdravljamo završetak projektne dokumentacije i dodatno apelujem na ministarstvo i na ministra da se što pre uđe u realizaciju ovog projekta i što pre izgradi ta brza magistrala koja je od velikog značaja za uvezivanje ovog dela.

Uopšte više ne pričamo o budućim investitorima, to je uslov svih uslova da neki investitor dođe, ja pričam o običnom životu. Taj običan život u tom delu zemlje je postao nesnošljiv. Jedina veza sa ostalim delom Srbije, naravno, pravi se i praviće se auto-put, ali za nas je od presudne važnosti kao građane koji svakodnevno, obzirom da su građani sve više mobilniji, sve više se kreću, imaju sve više obaveza u drugim delovima ove zemlje.

Za nas je izgradnja ove magistrale od krucijalnog značaja i povezivanje ovog dela zemlje sa zemljama u regionu preko ove magistrale, povezivanje i sa Kosovom i Metohijom isto preko ove magistrale. Znači, izuzetan je značaj ove brze magistrale. Stoga apelujem na Ministarstvo da ne samo završi projektnu dokumentaciju, nego što pre uđe u realizaciju tog projekta. Hvala vam.

PREDSEDNIK: Hvala.

Reč ima Jelena Kalajdžić.

JELENA KALAJDžIĆ: Hvala, predsedavajući. Poštovanje svima.

Moje pitanje upućeno je Ministarstvu prosvete i glasi – gde se nalazi pisana odluka kojom skraćuje školska godina i završava se 14 dana pre zvaničnog završetka godine? Zašto takve odluke nema u „Službenom glasniku“? Zašto nije objavljena na sajtu Vlade? Zašto se ne nalazi na Ministarstvu prosvete?

Takođe, ono što me zanima jeste i – ko je doneo takvu odluku? Da li je takvu odluku doneo neki pojedinac, jedan jedini čovek koji se nečega uplašio, i onda je to Vlada izglasala? Nastavnici, roditelji i učenici bili su obavešteni o tome da se školska godina završava iz tabloida. Bili su obavešteni iz „Informera“.

Da li vi znate da postoje neki psiholozi, da postoje pedagozi, da postoje nastavnici u školama, da postoje neki sindikati prosvetara, koji bi takođe mogli da se pitaju da li je potrebno završiti 14 dana ranije školsku godinu? Da li je moguće da vi o tome nemate ništa da kažete i da se o tome ovde nije rekla nijedna jedina reč?

Ono takođe što hoću da naglasim jeste da je možda školska godina trebalo da se obustavi, na primer, nakon tragedije koja nas je zadesila. Možda su tada trebali neki ljudi da kažu – hajde da sačekamo, pošto smo svi bili u stanju šoka šta nas je zadesilo. Možda su tada trebali da kažu – obustavljamo na 10 dana, pa ćemo nakon toga da nastavimo.

Onda vidim neke vaše ljude koji gostuju po emisijama i, na primer, kada se priča o smeni REM-a, kada se priča o smeni rukovodstva RTS-a, molim vas samo da utišate malo…

Dalje, onda pričate o nekim procedurama. Onda pričate da ne može to tako, kakvi su naši zahtevi, da mora da prođe 30 dana, pa mora da prođe 60 dana, a kada je škola u pitanju, kada je obrazovanje u pitanju tada može. Tada jedan čovek kaže – e, obustavljamo školu i završava se školska godina.

Vi ste dužni da, po Ustavu Republike Srbije, obezbedite deci kvalitetno obrazovanje. Vi to ne radite. Ovo je treća uzastopna godina koja se neregularno završava. Pričala sam sa prosvetnim radnicima srednjih škola i osnovnih škola. Tamo je rasulo. Kažu da Ministarstvo stalno šalje kako treba da se radi, pa svaka škola radi kako misli da je najbolje. Onda na kraju se čudite otkud protesti. Evo, građani, otkud protesti. Dogorelo je do nokata. Ovo su poslednji vapaji svih mladih ljudi, pre nego što spakuju kofere i odu iz zemlje.

Ne može ovako. Ne može se prekidati školska godina kada jedan čovek o tome odluči. Ne mogu se ljudi preusmeravati, na primer, u privatne klinike, zato što doktori kažu da će se doći brže na red i da je tamo sigurnije. Ne mogu nam kriminalci biti u jutarnjim programima. Ne smemo živeti u strahu da ćemo odvesti dete u školu i da će ono tamo doživeti vršnjačko nasilje ili, ne daj bože, nešto gore. Mi moramo da se izborimo za bolju Srbiju. Ljudi, ne može se školska godina prekidati kada to kaže jedan čovek u državi. To se tako ne radi.

Zbog toga, pozivam sve mlade ljude, pozivam prosvetare, pozivam nastavnike osnovnih škola, pozivam profesore srednjih škola, univerzitetske radnike, da se izborimo za bolju Srbiju, za dostojanstvenu Srbiju. Nama obrazovanje treba da bude jedno od glavnih strateških i bitnih ciljeva. Nama je obrazovanje svedeno na nulu.

Znate šta kažu deca sada kada pitaju profesori da li hoće da se popravljaju ocene ili neće? Kažu – pa nema potrebe, šta će nam obrazovanje, svakako ćemo kupiti diplome, svakako ćemo se zaposliti putem stranke. Molim vas, ovo mora da prestane.

Zbog toga pozivam sve građane da izađu na protest u petak ispred Narodne skupštine i da se borimo za dostojanstvenu Srbiju, za dostojanstvene ljude i za dostojanstven rad. Hvala.

PREDSEDNIK: Reč ima Života Starčević.

ŽIVOTA STARČEVIĆ: Poštovani predsedavajući, dame i gospodo narodni poslanici, postavljam pitanje Ministarstvu zdravlja u vezi problema sa kojim se suočavaju Dom zdravlja i Opšta bolnica u Jagodini, ali ne samo ove jagodinske zdravstvene ustanove, već i druge zdravstvene ustanove u Srbiji.

Naime, već dugi niz godina postoji, kako bih rekao, neka vrsta neusaglašenosti između Ministarstva zdravlja i Republičkog fonda za zdravstveno osiguranje po pitanju kadrovske obezbeđenosti zdravstvenih ustanova. Kadrovskim planovima koje donosi Ministarstvo zdravlja utvrđuje se ukupan broj zaposlenih po kadrovskoj strukturi koja se priznaje zdravstvenoj ustanovi. To praktično znači da će se tom priznatom broju radnika obezbediti radni odnos na neodređeno vreme i plate koje se finansiraju iz sredstava Republičkog fonda za zdravstveno osiguranje.

Međutim, prijavljivanje i ugovaranje zaposlenih kod Republičkog fonda za zdravstveno osiguranje je sasvim druga priča. Osnovi problem zdravstvenih ustanova je nesklad i razlika između broja priznatih radnika po kadrovskom planu i broja radnika koje finansira Republički fond za zdravstveno osiguranje, tzv. ugovorenih radnika.

Kao razlog zbog koga je nemoguće zaposliti onoliko radnika koliko je utvrđeno kadrovskim planom navode se normativi koje je dao Institut za javno zdravlje „Batut“. I to bi bilo logično i to bi bilo dobro i ispravno ukoliko bi se zahtevom tražilo zapošljavanje preko broja utvrđenog kadrovskim planom. Međutim, nemogućnost zapošljavanja radnika u okvirima kadrovskog plana predstavlja problem zdravstvenim ustanovama i stanovište zdravstvenih ustanova jeste da kadrovski plan mora biti ispoštovan od strane Republičkog fonda za zdravstveno osiguranje.

S druge strane, i ti postojeći normativi su, kako bih rekao, jako niski i diskutabilni, u smislu da se do njih dolazi na osnovu broja stanovnika, a pritom se ne uzimaju u obzir, na primer, raseljena i izbegla lica kojih u Jagodini ima nekoliko hiljada. I ta lica, ti ljudi, žive u Jagodini i leče se i u Domu zdravlja i u Opštoj bolnici u Jagodini. Jednostavno, ta lica nisu obuhvaćena.

Što se tiče Opšte bolnice u Jagodini, u toku epidemije kovida-19 zaposleno je ukupno 37 lica, medicinskih sestara, tehničara, zbog povećanog obima posla na određeno vreme. Smatramo da je potrebno hitno rešiti pravni status ovih zaposlenih, jer oni na određeno vreme rade duže od dve godine, a ugovaraju se na svaka tri meseca. Opšta bolnica u Jagodini ima devet neugovorenih radnika, koji zbog blokade računa ne primaju platu. U Domu zdravlja u Jagodini 87 zaposlenih pre neki dan je ugovoreno do 31. avgusta. Moje osnovno pitanje je – da li će i kada biti ugovoreni radnici po strukturi do broja koji je utvrđen kadrovskim planom?

Inače, u Opštoj bolnici u Jagodini neophodno je zaposliti još 10 čistačica. Naime, od broja 43, taj broj je spao na 29 i pritom je starosna i zdravstvena struktura jako nepovoljna. U Opštoj bolnici se takođe pojavio, nažalost, iznenada jedan veliki problem, a to je da je u jednom kratkom vremenskom periodu ostala bez četiri anesteziologa, a u naredne dve godine još dva anesteziologa će otići u penziju. Tako da je potrebno zaposliti nove lekare, uputiti ih na specijalizaciju, a u međuvremenu omogućiti pomoć drugih zdravstvenih ustanova Opštoj bolnici u Jagodini. U tom smislu, potrebna je i neophodna pomoć i Ministarstva zdravlja i ovom prilikom apelujem na Ministarstvo da pomogne u rešavanju ovih problema. Hvala.

PREDSEDNIK: Reč ima Strahinja Erac.

STRAHINjA ERAC: Poštovani građani Srbije, dame i gospodo narodni poslanici, u skladu sa članom 287. Poslovnika Narodne skupštine, zatražio bih sledeća objašnjenja.

Premijerku Anu Brnabić pitam šta je kao predsednica Vlade preduzela povodom uhapšenih Srba koji su nezakonito lišeni slobode od strane separatističkih vlasti u Prištini?

Želim da podsetim da je tokom režima Aljbina Kurtija uhapšeno na desetine Srba zbog lažnih optužbi za ratne zločine i podrivanje ustavnog poretka samozvane države Kosovo.

Jedno od poslednjih protivpravnih hapšenja desilo se tokom pokušaja Kurtijevih parapolicijskih snaga da zauzmu zgrade opština na severu KiM, kada su lišeni slobode Radoš Petrović i Dušan Obrenović, koji su mirno protestvovali protiv terora prištinskih institucija. Među nevino zatočenim Srbima nalaze se i naša braća Slađan Trajković i jedan veliki heroj sa Košara, Siniša Jevtić.

Tim povodom, kao predstavnik Srpske stranke Zavetnici, pitam Vladu Republike Srbije da li je o slučajevima uhapšenih Srba obavestila sve relevantne međunarodne institucije, da li će tim povodom uputiti pismo svim članicama UN, Saveta Evrope i EU, u kojem će pozvati na jasnu osudu brutalne represije koju Kurtijeva policija sprovodi nad srpskim narodom i državljanima Srbije?

Da li ćete, poštovana premijerko, insistirati na održavanju hitnih sednica svih međunarodnih tela koja se bave zaštitom ljudskih prava, kako bi se izvršio snažan međunarodni pritisak na Prištinu da hitno oslobodi sve Srbe?

Naglašavam da je u danima kad Aljbin Kurti sprovodi završni čin okupacije KiM i preti da sever Kosmeta etnički očiti od Srba, obaveza države da povede snažnu diplomatsku kampanju i zatraži reakciju sa svih relevantnih adresa u svetu.

Drugo pitanje odnosi se na pokušaj teškog ubistva srpske dece od strane Azema Kurtaja iz Štrpca. Ovom prilikom podsetiću da je Srpska stranka Zavetnici još u januaru zatražila od nadležnog tužilaštva Republike Srbije da bez odlaganja podigne optužnicu za krivična dela terorizma i teškog ubistva u pokušaju protiv Azema Kurtaja iz Štrpca koji je pucao na srpsku decu na Badnji dan. Mi do danas nemamo nikakvu informaciju o ovom slučaju.

Dok samoproglašene kosovske institucije love Srbe kao zečeve i hapse naš narod, naša država očigledno nije u stanju da ni na ovaj način uzme u zaštitu srpski narod i srpsku decu na KiM.

Pitam nadležne pravosudne institucije zašto ništa nije preduzeto u slučaju Azema Kurtaja, zašto optužnica protiv njega nije podignuta po službenoj dužnosti?

Želim da naglasim da naši državni organi imaju puno pravo, ali i obavezu da procesuiraju krivična dela na KiM, jer je u pitanju pokrajina koja je sastavni deo teritorije Srbije i nijedan briselski sporazum ne može da bude izgovor da država odustane od sprovođenja zakona i od zaštite ustavnog poretka i interesa svojih građana na KiM.

Treće pitanje se odnosi na skrnavljenje Hrama svetog Dimitrija. Pre nekoliko dana u Preševu je oskrnavljen pravoslavni Hram svetog Dimitrija. Nepoznata ženska osoba ušla je u hram, polomila drveni krst koji se nalazio pored ikone i na zidovima crkve ispisala dve poruke kojima je oskrnavila pravoslavnu svetinju.

Poslednji incident je samo još jedan pokazatelj ugroženosti prava srpskog naroda i pravoslavnih svetinja u opštinama na jugu Srbije. Planski se radi na zanemarivanju prava i potreba Srba u ovim opštinama. Oni su isključeni iz donošenja važnih odluka. Srbi u Bujanovcu i Preševu se suočavaju sa diskriminacijom i nepravdom. U lokalnoj vlasti u Preševu i Bujanovcu apsolutno nema Srba, a u tim opštinama rapidno jača separatizam.

Koliko su separatisti agresivni u svojim namerama pokazalo se i nakon izbora, kada smo svi mi, pa i ceo politički i parlamentarni život u Srbiji, bili taoci namere Šaipa Kamberija koji je i danas u ovoj sali, da stekne poslanički mandat.

Želim da istaknem da Srpska stranka Zavetnici poklanja veliku pažnju opštinama Bujanovac i Preševo i u više navrata su pre izbora naši predstavnici posećivali ova mesta.

Zato danas pitam Vladu Republike Srbije – šta ćete preduzeti da se spreči dalje zanemarivanje prava srpskog naroda u opštinama na jugu, šta ćete preduzeti da zaštite njihova politička i građanska prava, da zaštitite naše svetinje, šta ćete preduzeti da nam se na jugu Srbije ne ponovi velikoalbanski secesionizam, kao što nam se desilo na KiM?

Takođe, pitam Ministarstvo unutrašnjih poslova – koliko je do sada predato ilegalnog oružja na području Preševa i Bujanovca i da li imaju taj podatak?

Sve ovo imajući u vidu, i poslednji napad na verski objekat Srba usred Srbije, dodatno uznemirava i zabrinjava srpski narod i građane na jugu Srbije, koji od države sa pravom očekuju da im garantuje bezbedan život. Zahvaljujem.

PREDSEDNIK: Hvala.

Da li se javlja za reč još neko od predsednika, odnosno ovlašćenih predstavnika poslaničkih grupa ili možemo da nastavimo sa raspravom? Javlja se.

Đorđe Stanković ima reč.

ĐORĐE STANKOVIĆ: Hvala puno, predsedniče.

Za početak, moram da prokomentarišem događaj koji se desio juče ispred Doma Narodne skupštine, a u pitanju je napad jednog člana SNS-a, Janka Langure. U suštini, svedoci smo da se to nasilje nastavlja i to je nešto što zabrinjava. On je gađao Radomira Lazovića nekim lažnim papirnim novcem. Koliko shvatam, ranije se dešavalo da je SNS uglavnom bio poznat po lažnim diplomama, sada i po lažnom novcu. Moram da priznam da je gospodin Janko Langura poznat i u Indiji i Americi, pošto, koliko shvatam, na njegovim društvenim mrežama, konkretno na Instagramu, ima 90% pratioca iz tih zemalja, što znači da su to lažni profili. To su lažni životi, dragi moji. Ali, dobro, neka to služi vama. Samo da znate o kome je reč.

Sada ću postaviti nekoliko pitanja, neka su od nacionalnog, neka su od lokalnog značaja, ali ću početi sa važnijim, vezano za medicinu.

Pitanje za KC Niš i grad Niš. Konkretno, GAK u Nišu, porodilište je u jako lošem stanju. Nije rekonstruisana preko 50 godina. Zašto to nije prioritet ovih institucija, jer se tu rađaju naša deca? Apelujem na rešenje tog problema.

Pitanje za Institut za majku i dete u Beogradu – zašto CT aparat nije u funkciji i zašto se ne kupi novi? Da li je za to kriv direktor Instituta Radoje Simić ili ministarka Danica Grujičić? Prema mojim saznanjima, ministarstvo je veći krivac za ovakvo nešto, a to je ustanova koja spasava živote naše dece. Molim i apelujem da se to reši što pre, jer od ovih pitanja neću odustati.

Imam više pitanja za „Telekom Srbiju“, ali ću pričati danas malo više o tome. Koliko novca i po kom ugovoru, za koje namene, ste uplatili pevačici Jeleni Karleuši? Koliko novca i po kom ugovoru ste uplatili pevaču Acu Lukasu ili njegovom menadžeru? Koliko novca i po kom ugovoru ste uplatili za namene Draganu J. Vučićeviću, vlasniku „Informera“, odnosno koliko novca je uplaćeno firmama čiji je on vlasnik i za koje namene? Koliko novca i po kom ugovoru ste uplatili Željku Mitroviću i njegovim kompanijama i za koje namene?

To su bila pitanja za „Telekom“, a obrazložiću danas u toku rasprave.

Pitanja vezana za moj grad Niš. Zašto grad Niš nije rekonstruisao svoj stadion? Evo, već 11 godina 25% stadiona je u pitanju, ali nije rekonstruisano, nije završen stadion, ali slušamo o izgradnji nekog novog većeg. Kada će se to desiti? Inače, smatram da je bolje da se rekonstruiše, a ne da se izmišljaju neke stvari koje se neće desiti.

Poplave u mom gradu, odnosno u Nišu su redovna stvar. Nakon svake jače kiše se dešavaju. Uzrok za to je više razloga. Zašto se do sada nije krenulo u izgradnju južnog kolektora i kada će on biti završen, jer suštinski o tome priča, evo, već sigurno deset godina?

Kada je u pitanju gradski vodovod, zašto 90% šahti, to je pitanje sada i za grad Niš, ali i za vodovod, nije očišćeno kako treba i u tom smislu ne primaju dovoljno kišnice, zbog čega se voda izliva na ulice i zbog čega je naš grad poplavljen?

Pitanje za Ministarstvo infrastrukture i ministra Vesića, ali i grad Niš. Znamo da je u budžetu predviđen novac za izgradnju brze pruge Beograd – Niš, ali sa izmeštanjem pruge iz samog centra grada se nije krenulo. Ko je odgovoran i kada će se to desiti?

Pitanja za Turističku organizaciju Srbije ali i za Turističku organizaciju Niš, zašto se na ruti kineskih tur-operatera nije uključio jug Srbije i time se zaobišao ceo jug, ali i grad Niš?

Ono što je možda važno za pravnike i studente, ali i sadašnje advokate, smatram da su svi oštećeni, s obzirom na to da se u Nišu nije polagalo, odnosno ne postoji mogućnost polaganja pravosudnog ispita. Iz tog razloga pitam zašto to nije moguće da se polaže u Nišu?

Za kraj, pitanje za predsednika Republike – zašto sve škole u Srbiji nemaju tablu koju vi koristite? Zašto u nekim školama u Srbiji prokišnjava krov? Zašto neke škole u Srbiji nemaju kompletan nastavni kadar? Zašto, predsedniče, imamo sve manje dece u tim školama? Zašto je sve više nasilja u tim školama? Zašto ste obustavili školsku godinu?

Nemojte da mi pričate o budućnosti, jer ste na vlasti već 11 godina, a ove stvari se nisu promenile. Ove stvari se ne rešavaju parama, nego se rešavaju strategijom. Zbog toga se vidimo u petak.

PREDSEDNIK: Dobro.

Znači, i vi ste napadnuti, napali vas neki papirići, dobro.

Reč ima Nebojša Novaković. Izvolite.

NEBOJŠA NOVAKOVIĆ: Hvala lepo, predsedniče.

Uvažene koleginice i kolege narodni poslanici, moram da postavim neka pitanja u vezi sa nekim problematičnim događajima, dešavaju se već u kontinuitetu i ne bi bilo u interesu građana Srbije da se oni preskoče i da prođu bez pažnje javnosti.

Moja pitanja će biti usmerena ka Ministarstvu spoljnih poslova i gospodinu Ivici Dačiću, a tiču se nekih događaja gde smatram da je on propustio priliku da reaguje, te me interesuje o čemu se zapravo radi i koji su njegovi motivi?

Naime, kada je pre nekoliko dana gospodin ruski ambasador Bocan Harčenko dao intervju za jedan medij u Srbiji, on je rekao - poklapanje eskalacije situacije na Kosovu sa protestima u Beogradu očigledan je pritisak na srpsko rukovodstvo i da je cilj zapada promena politike Srbije.

Dakle, ovo je na više načina problematično i pogrešno, ovo je, pre svega, uvredljivo za građane koji protestvuju iz potpuno drugačijih razloga. Ovo je uvredljivo za građane koji protestvuju kao slobodni ljudi i ovo je elementarno netačno.

Ono što je ovde problem i ne polemišem na ovaj način zbog ovih stvari, nego želim da uputim pitanje gospodinu Dačiću – zašto je propustio priliku da reaguje, jer je ovo očigledno uvreda građana i narušavanje njihovog integriteta, ali i narušavanje i suvereniteta jedne zemlje, jer gospodin Bocan Harčenko je ovde strani državljanin, strani građanin i njegova diplomatska aktivnost je tačno definisana i okvir njegovog delovanja se zna?

On je izašao van tog okvira. Verovatno se smatra dovoljno opuštenim i samouverenim, s obzirom da takve stvari može da čuje i od najviših činovnika u ovoj Vladi i vlasti, ali to ne znači da to pravo njemu pripada. Mi naša unutrašnja pitanja i neslaganja ćemo rešavati, gospodin Harčenko mora biti na distanci, s obzirom da ovo nije nešto što mu pripada u okviru njegovog opisa i misije na koju je poslat.

Takođe, ovo nije jedini problem koji se desio, 26. maja 2023. godine na protestu „Srbija nade“, odnosno na kontramitingu, imali smo jednog gosta iz inostranstva, to je gospodin Peter Sijarto, on je ministar spoljnih poslova Mađarske i on se obratio na tom skupu sa rečima da postoje političke snage u Srbiji koje služe stranim interesima, a koji se, kako je istakao, ne ustručavaju da koriste ljudske tragedije kako bi ostvarile političku korist za sebe.

Ovo je, takođe, duboko netačno, uvredljivo, ali diplomatski vrlo sporno. Gospodin Sijarto je došao kao predstavnik gospodina Orbana i on nije došao kao predstavnik stranke Fides, predsednik njenog izvršnog odbora, on takođe nije došao ni kao predstavnik gospodina Orbana u smislu npr. zastupnika kapitala i biznisa gospodina Orbana u Srbiji. On je došao kao ministar spoljnih poslova i u tom smislu je dužan da se drži svih protokola. Pa, u tom smislu molim gospodina Dačića da reaguje na ova dva slučaja, da zaštiti integritet građana, rekao bih većine građana u ovoj zemlji koji protestvuju i rekao bih da je suverenitet takođe ugrožen ove zemlje, a vlast se takođe vrlo često poziva na ugrožavanje suvereniteta.

Meni je žao što su gospoda Bocan Harčenko i gospodin Sijarto pobrkali svoje nadležnosti sa osećajem komocije koju imaju kada su u prisustvu ljudi iz vladajućeg režima, pa su uzeli za shodno da i oni mogu ovako da komuniciraju sa našom javnošću, ali to je nešto što je duboko protivno i međunarodnom pravu i diplomatskoj kulturi, te molim gospodina Dačića da u ovom momentu ostavi svoju prirodnu pripadnost i zaljubljenost u režime koji liče na režim gospodina Miloševića, a to je režim Viktora Orbana i režim Vladimira Putina, da to ostavi po strani i da reaguje kao ministar spoljnih poslova, ukoliko nije previše zauzet pripremama za novog premijera.

Takođe, molim istog ministra da se izjasni na sledeću temu. Koji je broj zaposlenih u Ministarstvu spoljnih poslova u poslednje dve godine? Odakle dolaze, kog su profila? Da li su ti ljudi poslati na razne misije i na razne poslove u inostranstvo, bez ikakvih priprema u smislu njihovih diplomatskih veština?

Za kraj, moje pitanje jeste i za gospodina Vučića – da li je dobro razumeo zahteve protesta Srbija protiv nasilja? Moje pitanje je i za gospođu Brnabić da li je ona dobro razumela zahteve protesta protiv nasilja? Iz njihovog sinoćnog obraćanja zaključujem da nisu. Zahtevi su nešto drugo. Ljudi nisu tražili, majke koje su zabrinute za svoju decu nisu tražile 10.000 dinara kao kompenzaciju za strah. One su tražile uslove koji imaju direktno veze i sa zahtevima protesta, a to je da ova zemlja bude bezbedna. Takođe, 93% građana ove zemlje koji primaju manje od 100.000 dinara očekuju nešto drugo a ne jeftiniji hleb. Oni očekuju obećano ekonomsko blagostanje. Hvala vam.

PREDSEDNIK: Znači, vi ste protiv većih plata i penzija. Dobro.

Reč ima Zoran Stojanović.

ZORAN STOJANOVIĆ: Zahvaljujem.

Verujem da ste svi čuli za Kembridž grad u Velikoj Britaniji, svetski poznat po čuvenom koledžu, a malom broju vas je poznat kao grad u kojem je 1848. godine izmišljen tada novi sport fudbal, danas najpopularniji svetski sport. Trebalo je da prođe 82 godine da se održi Svetsko fudbalsko prvenstvo u Urugvaju.

Ako neko od vas i ne zna za Kembridž, siguran sam da svaki Srbin i Srpkinja znaju za Vladičin Han. Vladičin Han i Kembridž su u jednoj stvari isti, oba ova grada su ušla u svetsku istoriju sporta. Samo Srbija to još uvek ne zna.

Naime, 2011. godine na siromašnom jugu, siromašne Srbije, u Vladičinom Hanu je osmišljen novi tako svetski a prvi srpski timski sport vilbal. Od 2012. godine u Srbiji je na vlasti SNS, tako da možemo reći da su Srpski vilbal savez i SNS vršnjaci i umesto da skupa rastu i napreduju, to se nije desilo.

Od 2014. godine do danas u Vladičinom Hanu održano je pet vilbal kupova. Tri ženske ekipe su se oprobale u vilbalu, čime je dokazano da ovaj sport ravnopravno mogu igrati žene i muškarci.

Danas kada govorimo o potrebi sporta među omladinom, obnovi sportskih aktivnosti u policiji, vredno je istaći da je srpska vojska videla benefite prvog srpskog sporta i da je ekipa Garnizon Vranje tri puta za redom osvajala pobednički pehar. Uz revijalne utakmice po Srbiji i AP Vojvodini, uz sve napore koje ulaže Srpski vilbal savez, ovaj naš sport još uvek nije priznala rođena majka Republika Srbija. Prva prepreka je bila ta što u APR-u ne postoji šifra za novi sport, te vilbal već 10 godina vodi bitku sa Micom šalterušom.

Vilbal ne može bez podrške države. Bivši ministar iz redova SNS, Vanja Udovičić, se od 2018. do 2023. godine nije udostojio da službeno odgovori na zahtev Srpskog vilbal saveza da se vilbal prepozna kao sport.

Ali, od decembra prošle godine, pa sve do danas, vilbal srpski savez je tražio prijem kod ministra sporta, očekujući i nadajući se da će gospodin Zoran Gajić imati sluha. Čak sam i ja kao narodni poslanik koji potiče iz sela Stubla, gde je jedno od rodnih mesta, znači, zajedno sa opštinom Vladičin Han, novog srpskog sporta vilbal, da je ovaj sport izmišljen, recimo, u nekoj drugoj državi, isti bi mu pomogla maksimalno.

Sport je odavno prerastao svoje granice i postao je industrija. Vilbal bi mogao biti, a već i jeste izvozni proizvod Srbije uz koji bi se razvijala naša sportska industrija i turizam.

(Narodni poslanici SNS dobacuju iz klupa.)

Da li je potrebno da vilbal ode iz rođene zemlje kao odliv mozgova i da se pre zaigra, recimo, u Austriji, umesto da se na ponos nacije najpre zaigra u Srbiji? Pitanje je za gospodina ministra prosvete Zorana Gajića.

(Narodni poslanici SNS dobacuju iz klupa.)

Za ministra sporta – zašto ne želi da primi delegaciju Srpskog vilbal saveza i da im u sasvim legalnim zakonskim regulama pomogne?

Pitanje za Ministarstvo prosvete, za gospodina v.d. ministra Đorđa Milićevića, da li hoće da pomogne jugu Srbije da dobije ono što sever ima, da pokrene projekat za otvaranje sportske gimnazije u Vladičinom Hanu? Zašto baš u Vladičinom Hanu? Zato što u Hanu postoji impozantan sportski centar „Kunjak“, olimpijski bazen, teniski tereni, košarkaški tereni, odbojkaški tereni, sportska hala, dve sportske sale i mnogo toga gde potpuno postoje uslovi za tako nešto. Istovremeno da kažem, ima i jako veliki broj svršenih difovaca koji čekaju na posao.

Pitanje za Ministarstvo pravde, odnosno za ministarku Popović, šta se desilo sa uhapšenim srpskim građanima u akciji „Brezovica“ na Kosovu i Metohiji koja je izazvala kosovska policija, a od kojih je jedan od uhapšenih bivši predsednik opštine Štrpce Bratislav Nikolić, inače visoki funkcioner SNS, koji je ujedno osumnjičen da je primio mito od 210.000 evra za izdavanje 21 građevinske dozvole za vikendice…

PREDSEDNIK: To je bilo pet minuta.

ZORAN STOJANOVIĆ: ... za investitora “Stela konsalting“? Evo ga na jahti sa albanskim tajkunom… (Isključen mikrofon.)

PREDSEDNIK: Reč ima Željko Veselinović.

ŽELjKO VESELINOVIĆ: Zahvaljujem.

Želeo bih da postavim pitanje ministru finansija Siniši Malom - kada će i da li će doći do povećanja minimalne zarade za drugu polovinu 2023. godine? Svedoci smo iz medija da se nekakvi pregovori između sindikata, koji su tražili 50.000 dinara, i Vlade održavaju, ali za sada nemamo nikakav odgovor dokle se stiglo sa tim.

Videli smo juče da predsednik države ponovo obećava neke helikopter pare, povećava plate, penzije. Pozdravljam to što se plate povećavaju prosvetnim i zdravstvenim radnicima, ali bih želeo da pitam - šta se dešava sa onih pola miliona najsiromašnijih građana koji primaju 40.000 dinara? Da li tih pola miliona porodica može da živi sa 40.000 dinara, s obzirom da je poslednje povećanje minimalne zarade od 14,3% pojela prošlogodišnja inflacija, a da ne govorimo o ovoj inflaciji u toku ove godine u prvih šest meseci?

Ja sam juče bio u Knjaževcu, razgovarao sam sa 1.000 radnika koji štrajkuju i koji rade za 40.000 dinara, koji traže od poslodavca da im samo poveća zaradu 10%. Razgovarao sam sa ženama, sa majkama koje su plakale i koje su govorile da ne mogu od te zarade da prežive i da od te zarade ne mogu ishrane svoju decu i svoje porodice. Žalosno je da neko danas u Srbiji radi za 40.000 dinara. Voleo bih da znam po kom kriterijumu i po kom osnovu je prosečna plata u Srbiji 85.000 dinara kada znamo da četvrtina zaposlenih u Srbiji radi za minimalnu zaradu.

Ja sam neko ko je 13 godina radio u fabrici. Radio sam u „Železari Smederevo“ u pogonu i znam šta znači rad u fabrici. Nikada nisam radio za minimalac, ali potpuno razumem one ljude koji rade za 40.000 dinara i moje pitanje upravo ide u tom pravcu - kada će biti povećana minimalna zarada i za koliko će biti povećana da bismo mogli najsiromašnijim građanima Srbije i onima koji se muče kod stranih poslodavaca, koji ih maltretiraju, mobinguju, da žive pristojno od svog rada?

Hleb koji je pojeftinio i koji će pojeftiniti tri dinara ne znači nikome ništa, ne znači čak ni tim ljudima koji rade za 40.000, jer 90 dinara koje će platiti manje mesečno apsolutno ne znači ništa.

Drugo pitanje koje bih želeo da postavim ministru finansija je to da nam kaže - koliko od države novca dobijaju i zarađuju predsednik Saveza samostalnih sindikata Ljubisav Orbović i predsednica UGS „Nezavisnost“ Čedanka Andrić, s obzirom da građani Srbije moraju da znaju koliko su plaćeni oni koji navodno pregovaraju u njihovo ime, koliko novca oni zarađuju da bi pregovarali za 40.000 dinara koliko je minimalna zarada u Srbiji?

Na kraju, želeo bih da postavim pitanje Tomislavu Momiroviću, ministru trgovine ili ne znam čega, na osnovu kojih kriterijuma i na osnovu koje alhemije je on došao do tih podataka da je inflacija u Srbiji ne da ne postoji, nego je smanjena? To prosto nije tačno. To je jedna laž, jedna velika neistina. Svako ko ode u prodavnicu, svako ko ode bilo šta da kupi može da vidi koliko su namirnice, koliko su te osnovne stvari za život poskupele i da ne postoji nikakva matematika da je to smanjeno.

Ljudi danas teško žive, a Tomislav Momirović se šali sa njima, dajući neke izjave koje apsolutno nemaju nikakve veze sa istinom. On se sprda sa najsiromašnijima, jer taj sa 40.000 dinara, kada ode u prodavnicu, ne može da kupi apsolutno ništa, ne može da preživi sedam dana.

Baš bih voleo da znam i da budem upoznat sa time kako se do tih podataka dolazi. Verovatno na isti način koji Republički zavod za statistiku određuje platu u Srbiji, verovatno na isti način koji se određuje da plata u Starom Gradu, na opštini Stari Grad, iznosi 150.000 dinara, da je u Beogradu 110.000 dinara i da nijedna opština u Srbiji nema manju zaradu od 60.000 dinara, što je prosto netačno i jedna velika laž. Hvala.

PREDSEDNIK: Imamo još jednu prijavu za reč.

Reč ima Dragoljub Acković.

DRAGOLjUB ACKOVIĆ: Hvala, predsedniče.

Dame i gospodo narodni poslanici, želim da postavim pitanje koje nije postavljeno 80 godina, od rata pa na ovamo. Staro pitanje koje smo mi Romi pokušavali da postavimo, ali izgleda da nije imao ko da sluša. Sad se stekoše prilike i uslovi da se slušamo. Zato slušajte šta nas muči.

Romska akademska zajednica broji nekoliko stotina intelektualaca različitih provenijencija. Od 1971. godine smo se trudili, između ostalih i ja, da formiramo katedru za romologiju na nekom od univerziteta. To je bilo u staroj Jugoslaviji, čak smo i u Sloveniji pokušavali, ali ni tamo nismo uspeli. U Beogradu nekoliko puta. U Nišu nekoliko puta, ali ne.

Pitam se šta je razlog i gde romski narod, pre svega intelektualci, ali ne samo oni, da nauče nešto iz svoje istorije, kulture, jezika, ako ne na univerzitetu. Učimo o Indijancima, o kaubojima, o ne znam čemu, učimo najrazličitije stvari koje nam trebaju i ne trebaju, a o narodu sa kojim živimo nekoliko hiljada godina, mogao bih reći, skoro dve hiljade godina, ne znamo ništa. Zato sam mišljenja da akademska zajednica treba da pokrene ovo pitanje. Još jedanput ja ga ovde kao narodni poslanik postavljam, kao pitanje.

Pitanje ne znam kome da uputim zaista, da li nekom ministarstvu, da li univerzitetima, da li već bilo kome. Zašto? Zato što su 1971. godine, kada smo mi pokrenuli to pitanje, na univerzitetima u Londonu, Parizu, Pragu, Beču, Bukureštu i još nekim univerzitetima formirane katedre za romologiju. Učili su od nas. Bili smo im tamo vanredni profesori, profesori po pozivu, a ovde ništa nismo mogli da uradimo, pa molim da se o tome razmišlja.

Ima nas u ovoj zemlji osoba različitih profila koji možemo to da uradimo i mislim da bi dobro bilo da se ovo pitanje postavi i učini nešto u tom smeru.

Druga stvar o kojoj želim da kažem nekoliko reči je to da nijedno od ministarstava naših, šalim se jedno, nema sajt na romskom jeziku. Zašto?

Zašto da ne znamo šta Ministarstvo za boračka i socijalna pitanja u Ministarstvu za ljudska i manjinska prava, Rom može da vidi, dobije i da uradi. Zato predlažem da osim Ministarstva za saobraćaj i građevinarstvo koje ima sajt od 14. maja 2019. godine na romskom jeziku se naprave i sajtovi u drugim ministarstvima, pre svega u oblasti zapošljavanja, zdravstva, socijalne politike, informisanja, u Ministarstvu za kulturu, lokalnu upravu i samoupravu, ali najpre u Ministarstvu nacionalnih manjina.

Mislim da bi to bilo korisno. Mislim da bi korisno bilo i za ovu državu i za nas Rome. A šta bi bilo korisno za nas ovde, razmišljao sam nešto i želim da iniciram ili samo naznačim. Razmišljao sam o cenzusu za ulazak u parlament, cenzusu stranaka za ulazak u parlament.

Smanjenjem cenzusa na 3% dobili smo to što smo dobili. Ja sam na Fakultetu političkih nauka učio da se partije treba ukrupnjavati i da je mnogo bolje kada su partije velike, kao što je to u Americi, kao što je to u Engleskoj, kao što je u drugim velikim zemljama. Dve, tri, pet partija pa kod nas će ih bogami biti čak i romskih jedno 12, 13. To je neozbiljno.

Ja mislim u ovom trenutku da treba da počnemo da razmišljamo da za naredne izbore uvećamo cenzus i vratimo ga na onaj kakav je bio, 5% za partije, a 7% za koalicije i da time pokušamo da kao i ostali svet radimo ono što se radi. Hvala vam.

PREDSEDNIK: Hvala i nastavljamo sa radom.

Obaveštavam vas da je sprečena da sednici prisustvuje narodni poslanik Dunja Simonović Bratić.

Nastavljamo jedinstveni pretres po 2. tački dnevnog reda.

Prvi sledeći na spisku je Đorđe Pavićević.

Pre toga Radomir Lazović. Izvolite.

RADOMIR LAZOVIĆ: Hvala, predsedavajući.

Pre nego što moj kolega, uvaženi profesor Pavićević, iznese svoje izlaganje hteo bih malo da vratimo priču na ono što je suština ove današnje tačke dnevnog reda, a to je formiranje ovog anketnog odbora.

Dakle, govorilo se puno juče o tome kako izgleda nasilje koje dolazi sa strane političara, pa se onda to nasilje pretače u nasilje iz medija, pa onda se to pretače u televizijske programe koji se bave nasiljem, a onda to nasilje dolazi do društvenih mreža, pa onda se to nasilje širi među građanima. Dokazali smo, ja mislim, da je izvor tog nasilja zapravo onaj ko ima i tu apsolutnu vlast i na kraju apsolutnu odgovornost.

Ali, umesto nasilja imao bih sada danas da počnem da govorim o nečemu drugom, a to je kojim merama mi to možemo da unapredimo rad naših državnih organa, naš sistem? Kako možemo da dođemo do toga da mi živimo u državi u kojoj nasilje neće biti ovako uzgajano i u kojoj će deca imati bolje vaspitanje, bolju nastavu i bolju prosvetu?

Dakle, govorili smo o tim merama koje bih vas sada podsetio, koje bi nadam se i taj anketni odbor koji ćemo zajedno formirati trebalo da predloži. Neke od tih mera su naravno povećanje ulaganja u prosvetu sa 3,5% BDP-a na 5% BDP-a, povećanje plata nastavnicima i poboljšanje njihovog materijalnog položaja, tako da plate ne smeju biti manje od državnog proseka, a sada su manje od 10 do 17%. Onda nastavnici ne smeju biti tretirani kao administrativni radnici, dakle ljudi moraju imati više vremena da se posvete đacima, vaspitanju, nastavi. Mora se zaposliti više psihologa i pedagoga u školama zato što na 500 ili 600 đaka naše škole mogu da zaposle pedagoga, a tek na 800 psihologa.

Mora se omogućiti pedagozima da se posvete saradnji sa đacima, mora im se omogućiti da utiču na nastavni program, da utiču na vannastavne aktivnosti, da na najbolji način sa đacima i nastavnicima dopru do onoga što je suština vaspitanja, znanja za naše đake.

Nasilje prema nastavnicima i učenicima mora se iskoreniti iz škola. Nastavnici moraju biti nezavisni u svom radu, ne moraju za sve pitati direktore koji su često dolazili iz SNS-a. Dakle, podsećam vas na sve ono o čemu smo juče razgovarali, kako bi građanima bilo jasno koje su to mere koje će se naći kao predlog opozicije na stolu anketnog odbora.

Treba se zaustaviti praksa zapošljavanja nastavnika preko ugovora na određeno vreme. Zatim, pričali smo juče o tome, da male plate dovode do manjka motivacije zaposlenih u obrazovanju, govorili smo o tome da nam najbolji odlaze na bolje plaćena mesta. Samim tim što nisu dobro plaćeni u nastavi, oni ne žele ni da se edukuju za nastavu, ne žele da se obrazuju i da postanu nastavnici, pa nas onda čeka još jedan problem koji ćemo uskoro imati, a to je da nemamo dovoljno ni nastavnog kadra koje bi htelo da po tako malim platama uopšte radi u nastavi.

Govorili smo i o socijalnim radnicima, odnosno o tome da imamo značajan nedostatak ovog kadra. Jedan socijalni radnik neretko ima 40. dece na starateljstvu, ima mnogo administracije, ima problem širine zaduženja, ima problem toga što se ljudi ne specijalizuju pa se tako onda rade na svim tipovima problema od starateljstva, preko razvoda, do nasilja.

Mi smatramo da je sve ovo što sam naveo kao jedan mali rezime onoga što je problem u nastavi, da je to sve činjenica da je sistem zakazao. Ovakav sistem je pitanje može li se uopšte nazvati sistemom, ali hajde da govorimo o tome šta imamo. Imamo i nedostatak psihijatara i kliničkih psihologa, a posebno dečijih psihijatara, izraziti nedostatak usluge za zaštitu mentalnog zdravlja u zajednici.

Ono što bih građane hteo da podsetim, jeste da smo često ovde od vladajuće većine imali izvrgavanje ruglu kada neko ima mentalne probleme, kada ima probleme sa mentalnim zdravljem. Dakle, to nije ništa sa čime se treba šaliti, gospodo, to je nešto što je ozbiljan problem. Posebno će to biti sada problem posle ovih novih tragedija koje su se desile i trauma koje su naši građani imali.

Podsetimo se i korone, koja je ostavila takođe trag dugogodišnje posledice po građane. Sigurno su ostavile probleme po mentalno zdravlje naših ljudi. O tome vam govore različita istraživanja i to je nešto što bi morali da uzmemo u obzir i u šta bi takođe morali da ulažemo.

Dodao bih još da postoji porast anksioznosti i depresivnosti kod mladih u poslednjih 20 godina, a izvor toga je nesigurnost u budućnost, besperspektivnost, izrazit pritisak i kompetenciju kojima su izloženi još od osnovne škole. Molim vas da obratite pažnju na ovo što sam rekao. Dakle, ovaj pritisak i kompeticiju kojima su izloženi od osnovne škole, zato što su nam sami đaci govorili o tome da se na njih vrši veliki pritisak, da osećaju konkurenciju, da osećaju kompeticiju, da osećaju da ih teraju da svi budu odlični i u oblastima u kojima oni možda i ne mogu, niti moraju biti. Dakle, ja smatram, dakle ovo je kontekst u kome mi radimo i u kome će raditi anketni odbor i u kome bi trebalo da donese mere.

E sada, hteo bih u stvari da vas podsetim na nešto, pošto ću se dalje baviti podrškom i time kako druge neke oblasti vide ovaj trenutak u kome se danas nalazimo. Dakle, da vas podsetim da se na ulicama nalazi stotinak hiljada ljudi koje ne možemo ni da izbrojimo koliko ih ima, koji zahtevaju promene u ovom našem društvu.

Dakle, oni zahtevaju promene koje bi da živimo u nekoj normalnijoj, demokratskijoj zemlji, uređenijoj, same došle i ne bi bilo potrebe ni da imamo ove proteste, ne bi bilo potrebe ni da zakazujemo, da vas teramo da zakažete ovu sednicu, ne bi bilo potrebe ni da tražimo ovaj anketni odbor, već bi sami shvatili da ovo naše društvo ne može više da bude zatrpano na ovaj način nasiljem sa televizija sa nacionalnom frekvencijom poput „Pinka“ i „Hepija“.

Zato ljudi okupljeni na ulici, a okupiće se u petak u 18,00 časova ispred Narodne skupštine ponovo zahtevaju, oduzimanje nacionalnih frekvencija televizijama koje sluđuju građane, zahtevaju, dakle misli se na „Pink“ i „Hepi“ naravno, smenu svih članova REM-a koji je svojim ne činjenjem omogućio nesmetano širenje mržnje i nasilja. Kao što vam je izgledalo da nije moguće da ministar prosvete podnese ostavku, kao što vam je izgledalo da nije moguće da RTS izveštava o protestu, kao što vam je izgledalo da nije moguće da bude zasedanje Skupštine o ovom problemu.

Evo, danas je jedna članica REM-a podnela ostavku. Dakle, stvari pod pritiskom građana se polako dešavaju. Pitanje je samo da li ćete razumeti da u tome i vi imate jednu ulogu ili ćete zajedno sa bujicom ovih groznih stvari koje su zadesile naše društvo i vi biti odneseni u političku istoriju iz koje ste izmileli na jedan zaista štetan način po naše društvo.

Kao što rekoh, građani zahtevaju smenu svih članova REM-a, jer je svojim ne činjenjem omogućio nesmetano širenje mržnje i nasilja. Građani zahtevaju gašenje štampanih medija i tabloida koji objavljuju lažne vesti, podmetačine i kontinuirano krše novinarski kodeks. Da podsetim, to je „Informer“, to je „Alo“, to je „Srpski Telegraf“ i drugi.

(Narodni poslanici SNS dobacuju.)

Građani zahtevaju smenu rukovodstva RTS-a zbog toga što neadekvatno izveštava o onome što se dešava u našem društvu. Tu se ne misli samo, da pojasnim možda malo za RTS ovo, ne misli se samo tu o izveštavanju o protestima, već se misli o tome da na Javnom servisu treba da postoji sloboda, mogućnost da se govori o problemima našeg društva. Kako vam ta sloboda trenutno izgleda? Izgleda tako što u informativnim programima, prema istraživanjima nezavisnih organizacija, vi imate 95% učešća SNS. Čak se i koalicioni partneri SNS žale da ne mogu da se vide na RTS-u. Eto dokle je došlo ta zatrpanost Vučićem, Anom Brnabić, SNS sa svih strana sve vreme. To je Javni servis koji ima ulogu da pruži pluarizam, kritiku, da pruži mogućnost da građani čuju sve o problemima države u kojoj žive.

A, dodao bih i da ga svi plaćamo, da pripada svim građanima i zato se zove Javni servis, a ne političko glasilo SNS.

(Narodni poslanici SNS dobacuju.)

Podsetiću vas da je RTS nedavno, njihov kolegijum, izdao saopštenje u kome tvrdi, kao i Savet REM-a, kao i Vlada, kao i ministar Gašić, tvrde da sistem nije zakazao i da je upravo takvo stanje koje sam ja opisao ono koje bi trebalo da bude u RTS. Svako ko gleda ovu televiziju može da zaključi da taj program nije normalan.

To što i mi imamo televizije poput „Hepija“ i „Pinka“ na kojima možete videti čoveka koji sa pištoljem u programu, glavnog urednika, ne tamo nekog novinara, nego glavnog urednika, da vodi program sa pištoljem ili to što na „Pinku“ osuđeni kriminalac objašnjava kako je najbolje ubiti čoveka, a da za to ne bude okrivljeni to je problem ovog društva, to je dno na koje smo pali. To ne čini da RTS zato što je bolji od toga radi kako treba.

Još jedan zahtev imaju građani. Hitno ukidanje programa koji promovišu nasilje, nemoral i agresiju na televizija sa nacionalnom frekvencijom. Dakle, da objasnimo građanima. Ne samo rijaliti programa u kojima učestvuju ovde pojedini poslanici, pa se trkaju tamo sa onim besprizornim ljudima, pa se utrkuju kako da pobede u super finalu, pa se posle ljute što su izgubili, pa tuže Željka Mitrovića. Kažu - nameštena je bila „Farma“, pa su uvređeni, pa oni ne znaju šta će jadni da rade, bili su drugi u super finalu. Da li se sećate toga?

Ljudi, samo da bude jasno, pojedini poslanici iz ovog saziva ovde su vam učesnici „Farme“. Zato moramo razumeti da oni imaju jednu i ličnu i jednu emotivnu vezanost za rijaliti programe. Oni što se brane toga, zato što i sami učestvuju ili neki učestvuju, a neki bi voleli da učestvuju. E, tako to izgleda. Zbog toga oni brane ove rijaliti programe u kojima se promoviše nasilje.

(Narodni poslanici SNS dobacuju.)

Hteo bih da objasnim nešto. Kada oni kažu treba ukinuti sve rijaliti programe. Nama je svejedno šta je forma programa, da li je on uživo, da li je on snimljen u studiju, na koji način je on prezentovan. Nas interesuje ono što je njegova suština. Ako je suština nasilje, ako je suština da ljudi jedni druge napadaju, dave, vrše nasilje nad ženama, vrše nasilje nad maloletnicima, prikazuju na jedan glorifikujući način kriminal, ono najgore u našem društvu, zar nije normalno da neko ustane i kaže, danas sam to ja, ali je to nebitno, može biti bilo ko, ja verujem da i sa druge strane postoje ljudi koji smatraju da ovo nije normalna situacija, znam da među vama koji ste, možda i glasali za SNS, misleći da tu leži ono što je vaš interes, znam da i među vama ima onih koji će sa gađenjem da gledaju na nasilje i na odvratnosti koje dolaze sa televizija „Pink“ i „Hepi“.

(Narodni poslanici SNS dobacuju.)

Nemajte sumnje, a juče sam takođe govorio o tome, da istraživanja eminentnih naučnika kažu da izloženost ljudi ovakvoj vrsti nasilja, a posebno dece, jer su deca osetljivija, nežnija i sklonija da na njih se utiče sa ovakvih kanala, da to vodi tome da će ona počiniti nasilje, da će počiniti krivična dela, da će se ponašati na način koji ne želimo.

Sada kada imamo jednu takvu situaciju, da li je normalno da ima jedno telo koji bi trebalo da se bavi time? Dragi građani, to telo postoji. To je taj REM o kome toliko često pričamo zato što taj REM ne radi. Oni se ne bave regulacijom ovog polja. Za njih je normalno, evo iz ovog izveštaja smo čuli, iz izveštaja koji su predstavljali danima, a koji zapravo nije izveštaj o nasilju koji dolazi, nego je vladajuće većina pokušala da nam zamaže oči na neki način da se ne bi bavili zapravo nasiljem koje dolazi sa „Pinka“ i „Hepija“.

Dakle, moje pitanje za vas koji možda i vidite u SNS neku vrstu, ne znam, dobrobiti na našu zemlju, zar nije normalno da to telo utiče tako da na „Pinku“ i „Hepiju“ nema ovih programa? To telo po zakonu upravo ovo treba da radi, i ako je tako zašto se to ne dešava? Zbog čega se ovo dozvoljava? Zbog čega imamo konstantno izlive, bujice nasilja, odvratnosti koje dolaze sa ovih televizija?

Objasniću vam zašto je tako. Zato što se preko ovih televizija pored toga što se ostvaruje ogroman profit na nemoralu, na tuđoj bedi i tuzi, ostvaruje se i politički uticaj zbog ovakvih medija na kojima su oni glorifikovani sve vreme, na kojima su stavljeni u prvi plan, na kojima nam se obraćaju svaki dan. Zbog njih dobijaju izbore i na taj način ostvaruju potpuno neprimereni uticaj na naše društvo.

(Narodni poslanici SNS dobacuju.)

Dakle, upamtite ovo, nasilje koje dolazi sa ovih televizija i generalno nasilje, što sam objasnio ranije, ima svoj izvor i taj izvor je vladajući režim.

Da se vratimo dalje. Građani zahtevaju takođe i institucionalnu odgovornost. Podneo je ostavku gospodin Ružić.

(Narodni poslanici SNS dobacuju.)

Izvinite, predsedavajući, jel spavate? Izvinite što vas budim, predsedavajući. Predsedavajući, izvinite što vas budim, možete li utišati malo vaše kolege? Izvinite, predsedavajući.

Dragi građani, u ovom trenutku se sa druge strane čuje žamor, čuju se dobacivanja, čuju se uvrede, čuju se pretnje. Neki veseli skup je u pitanju uprkos ovoj tragediji u kojoj živimo. Pokušao sam da utičem na predsedavajućeg da to utiša, da to smanji, ali očigledno to on nema nameru.

Ja ću se vratiti u govoriti u onoj meri u kojoj mogu. Podsećam vas da smo ovu sednicu uspeli da zakažemo zbog toga što je jedna trećina svih poslanika, odnosno svi opozicioni poslanici su tražili ovu sednicu i zahtevali je i uspeli da ih nateraju da se ona sazove, a pogledajte kako to sada izgleda i kako se ponaša vladajuća većina.

Vratimo se na ono što je suština. Dakle, građani na ulici zahtevaju smenu ministra policije Bratislava Gašić, smenu šefa BIA, Aleksandra Vulina i ministra prosvete Branka Ružića. Dobro je da je ministar prosvete podneo ostavku. Očekujemo ostavke i i drugih ministara i šefa BIA.

Razlog zašto se traži ova ostavka je to da bi Srbija mogla da okrene drugi list kako bi mogli da uđemo u Srbiju bez nasilja. To je ono što građani traže, a ovo je jedan od načina da do toga dođemo. Ovo su hitne mere koje zahtevamo protestom, a one dugoročne mere koje bi trebalo na dugoročnije jedan način utiču na to da se naše društvo zaista okrene od nasilja su delom one koje sam pročitao na početku, o kojima smo juče govorili, na koje sam vas podsetio i objasnio za one koji možda nisu juče mogli u programu uživo da prate.

Kolege mi kažu da bi bilo dobro da kamera pokaže kako izgleda vladajuća većina u ovom trenutku, ali ja mislim da je bi bilo dobro, u stvari da mi nešto od tih ljudi zaista očekujemo da urade ne bi bilo potrebe ni za protestom, ni za ovom sednicom, već bi prosto oni shvatili da moraju da donesu velike i dalekosežne odluke kako bi Srbija nastavila dalje.

Ove zahteve protesta pročitao sam vam i podsetio sam vas na njih kako bismo imali pravi značaj onoga što sledi sada i što ću vam sada ukazati.

Dakle, pogledajte koliko su opravdani ovi zahtevi, ako ih podržava 450 vrhunskih nastavnika, istraživača i saradnika univerziteta i instituta u Srbiji.

Ono što sada čitam je puna podrška zahtevima građanskih protesta koji se već pet nedelja odvijaju na ulicama naših gradova, a koja dolazi od preko 450 nastavnika, istraživača i saradnika univerziteta i instituta u Srbiji.

Ono najbolje što Srbija ima podržava proteste, podržava zahteve protesta.

Pročitaću vam Proglas koji su uputili javnosti – već čitavu deceniju Srbija je zemlja u kojoj ne postoji sloboda medija. Srpski javni prostor zagađen je mržnjom i nasiljem, i to prevashodno sa nacionalnih frekvencija koje su javno dobro.

Vrlo ispravno su ovde nacionalne frekvencije stavljene pod znake navoda, jer su one zloupotrebljene kao javno dobro.

Već čitavu deceniju Srbija je zemlja u kojoj ne postoji politička odgovornost. Umesto nje u našem društvu se kao najviša vrlina uzdiže podanički odnos prema vlasti.

Iz tog razloga se i odgovor na stravične tragedije koje su ovog proleća zadesile Srbiju sveo na pokušaje nosilaca vlasti da se izbegne bilo kakva politička odgovornost.

Na vapaj građana koji traže da Srbija više ne bude takva zemlja predstavnici vlasti su odgovorili uvredama, neistinama, sinhronizovanom hajkom na javne ličnosti iz sveta kulture koje su se usudile da iznesu sopstveno mišljenje.

Posebno je pogubno što te uvrede i neistine šire narodni poslanici sa govornice u Narodnoj skupštini, što je još jedno tužno poglavlje institucionalnog urušavanja naše države.

Na poslednjem protestu su kolonu desetina hiljada građana u Beogradu predvodili naši studenti. Poziv univerzitetskih nastavnika i saradnika je otuda pokušaj da Srbiju izgradimo kao zemlju u kojoj će naši studenti videti svoju budućnost.

To nije Srbija podanika, već Srbija slobodnih građana. To nije Srbija nasilja, već Srbija oslobođena straha. Najzad, to je Srbija u kojoj institucije nisu samo zgrade ispred kojih se građani okupljaju na protestima.

Zato, pozivamo na hitno ispunjavanje postavljenih zahteva građanskih protesta. Ovo je Proglas, pokazaću vam. Ovo je Proglas koji je potpisalo preko 450 nastavnika, istraživača i saradnika univerziteta i instituta u Srbiji. Pogledajte ovaj spisak, pogledajte ovo.

Ovo su ti ljudi koji su stali iza svojih studenata, iza građana Srbije. Pogledajte ovo. Ovo je taj spisak, ovo su ti ljudi. Dakle, preko 450 ljudi, nastavnika za sada je potpisalo, a biće ih još.

O tome koliko je važno to što profesori i nastavnici ustaju za svoje studente i za mlade ljude govori i činjenica da se u Srbiji gotovo 350.000 građana iselilo u periodu ove vlasti. Svake godine sve više ljudi odlazi. Mlade osobe koje odlaze za boljim životom. To je možda najbolji pokazatelj u kakvom stanju je današnja Srbija. To je zemlja iz koje ljudi žele da pobegnu. U to je ovaj Proglas važniji.

(Narodni poslanici SNS dobacuju.)

U ovom Proglasu se kaže da poziv univerzitetskih nastavnika i saradnika je pokušaj da Srbiju izgradimo kao zemlju u kojoj će naši studenti videti svoju budućnost. U ovom trenutku tu budućnost ne vide.

Svaka druga mlada osoba planira ili razmišlja o tome da svoj život nastavi u nekoj drugoj državi, a kako i ne bi.

(Nebojša Bakarec: Što je dosadno.)

Dakle, videli smo, gospodo, da što se tiče ovog anketnog odbora ovo su vam sve predlozi kako bi on mogao da utiče da se promeni situacija u našoj zemlji.

Pročitao sam vam sada na desetine predloga, mera kako bi mogla da izgleda Srbija ukoliko bi se primenile ove mere.

Znači, nama je potrebno, pored razoružavanja kojim se bavite, zaista bavite se, ali tek sada kada su se ove tragedije desile. Govorio sam juče kako ste se bavili šest i po godina. Dakle, ukupno 10.745 komada oružja. Danas se vi hvalite razoružavanjem, ali to razoružavanje je odraz ozbiljnosti i odgovornosti građana. Dakle, to dolazi kao želja građana da podnesu da se promeni situacija u zemlji. Ali, neću sada govoriti o oružju, govoriću kasnije.

(Narodni poslanici SNS dobacuju.)

Dakle, ono što želim da kažem građanima – u našem društvu postoji veliki broj odgovornih ljudi, odgovornih osoba. Očigledno iz akademske zajednice, o kojoj sam pričao. Očigledno iz opozicije, iz svih ovih organizacija koje su danas ovde i koje brane ideju da Srbija mora biti bez nasilja.

Želim da vam ukažem da ovi predlozi pristižu. Ti predlozi se objavljuju. Tih predloga ima puno, ali naša vlast ne želi ništa da uradi kako bi Srbija bila bolja država. Podsetiću vas da je Društvo za srpski jezik i književnost Srbije, dakle oni koji se bave vaspitanjem naše dece, koji se bave kulturom, kulturnim nasleđem naše dece kroz jezik podneli su inicijativu za zaustavljanje urušavanje obrazovnog sistema. Pogledajte i prepoznajte sličnosti kako je u zahtevima koji dolaze iz različitih grupa društva, dakle imamo različite grupe društva, ovo su oni koji se bave našim jezikom, književnošću, ovo su oni koji se bave svim drugim oblastima.

Dakle, Društvo za srpski jezik i književnost Srbije kaže da je tragedija povezana sa dugogodišnjim promovisanjem negativnih vrednosti u društvu i urušavanjem obrazovnog sistema, nešto na šta se moraju odnositi ovi njihovi zahtevi. Oni traže da se zabrane programi u medijima koji propagiraju nasilje i nemoral, kao što su rijaliti programi čim se vređa dostojanstvo čoveka i šteta utiče na formiranje ličnosti. Evo, primetite sličnost sa ostalim grupama društva koje to govore.

Zabraniti eksplicitne predstave nasilja i uvredljive sadržaja u sredstvima javnog informisanja u bilo kojoj formi. Sankcionisati sve koji u medijima koriste govor mržnje pa i na društvenim mrežama i u drugim formama i koji podstiču i odobravaju nasilje u školama. Pojačati psihološku pedagošku podršku učenicima, smanjiti opterećenje nastavnika administrativnim procedurama. Pogledajte, ovi ljudi prepoznaju isto ovo što smo govorili već puno puta.

Pogledajte dalje, preispitati zakonske akte koji otežavaju pravovremeno i funkcionalno izricanje vaspitno disciplinskih mera učenicima. Dakle, treba razmisliti da li mi na pravi način merama utičemo na to da se učenici vaspitavaju.

(Narodni poslanici SNS dobacuju.)

Na kraju, ono što je zapravo jedan osnovni zahtev i nešto što je najvažnije, čini mi se, ako smem da tumačim ove predloge ljudi koji su ih uputili, mora se podići status i ugled prosvetnog radnika kao temelja prosvećenog i demokratskog društva. Dakle, ono što mi ovde imamo sada je velika sličnost sa merama koje ovde opozicioni poslanici predlažu već danima, sa Proglasom koji je potpisalo 450 akademskih radnika, a sada ću vam prijatelji reći nešto o tome, kako oni koji su najvažniji u piramidi važnosti, oni koji su najvažniji, učenici, kako učenici vide šta treba uraditi da bi se popravila situacija u zemlji.

Ovom prilikom se zahvaljujem učenicima Prve gimnazije koji su izneli svoje zahteve, koji su izneli svoje mišljenje. doprineli su tome da se u ovom našem društvu otvori javna rasprava kako ono treba da izgled jednom kada dođemo u priliku da se zaista neke mere i urade.

Nikome ne treba ova kupovina, nikome ne trebaju novci, nikome ne treba milostinja, nama trebaju dugoročna, sistemska rešenja, kako bi ova naša država mogla nakon velikih tragedija da krene u pravom pravcu. Hvala gimnazijalcima, hvala srednjoškolcima, hvala studentima, koji doprinose i daju svoje predloge. Molim vas, sve one molim, sve grupe, sve organizacije civilnog društva, druge gimnazije koje možda do sada to nisu uradile, studente, akademsku zajednicu, da iznesu svoje predloge. Ovo je taj trenutak. Sada je važno delovati. Sada je važno reći šta mislite. Sada je važno stati, da bi Srbija mogla da krene, a za to nam je potrebno vaše mišljenje i vaši uvidi, zato što vi najbolje možete da vidite ono što vlast ne vidi. Srozali su prosvetu na najniže grane. Doveli su nas do toga da ljudi koji rade u prosveti izgube dostojanstvo, zato što nisu dovoljno plaćeni, nemaju adekvatnu podršku, ne mogu na pravi način da utiču na budućnost naše dece.

Anketni odbor koji predlažem bi trebalo da uzme u razmatranje i ove predloge. Sada ću se osvrnuti na predlog gimnazijalca iz Prve gimnazije.

U uvodnom delu oni kažu da su oni mladi i da „na našim plećima“, dakle njihovim, „se nalazi odgovornost da menjamo ovakav sistem“. Potcrtavam, „menjamo“. Ovaj slučaj koji se desio treba da bude osvešćenje, kao i povod za promenu. Dakle, samo ću delove ovoga govoriti, izvinjavam se zbog toga, ali smatram da činjenica da ste prepoznali da u ovom trenutku je potrebno nešto menjati govori najbolje o tome kako ozbiljno shvatate ovu situaciju. Evo, ne znam, zašto je vama ljudi problem da čujemo šta kažu gimnazijalci. Možete li malo da imate dostojanstva? Šta će da se desi, gospodo, šta će da se desi ako čujemo šta kažu ljudi?

(Narodni poslanici SNS dobacuju.)

Molim vas. Nataša, možete li da utičete, ako predsednik ne može? Možete vi, kao jedna od najiskusnijih poslanica, da utičete na vaše kolege i da ih zamolite, molim vas, da ih zamolite da nam dozvole da kažemo o čemu pričaju gimnazijalci? Pogledajte ove gore navijače. Pogledajte ove ljude na…

Gospodo, da vam kažem nešto, meni je potpuno normalno da vi u vašem predsedniku vidite nekoga čije ponašanje treba da oponirate, pošto smo čuli juče da se on tuče na stadionima, i evo do čega to dovede. Ako se predsednik tuče na stadionima, evo ovako vam izgledaju onda poslanici većine, dovikuju, dobacuju, ne bih rekao – deru se, ne znam da li je to pristojno, voleo bih da ublažim svoje izlaganje. Dakle, dajte se malo, ljudi, obuzdajte. Obuzdajte se.

Kažu učenici Prve gimnazije: „Želeli smo da damo svoje predloge kao moguća rešenja i pozovemo što više učenika i profesora da nam se pridruže, jer se svi borimo za isto, za buduće dobro. Naravno, otvoreni smo za dodatne predloge i sugestije, ukoliko ih imate“. E, tako razmišlja mladost. Otvoreni su za predloge, otvoreni su za sugestije. Bravo na ovome.

„Zahtevi Prve gimnazije se odnose na tri osnovne teme koje vidimo kao klicu ovakvih problema.

Reforma školstva. Sve više uviđamo da je vaspitanje dece od strane roditelja nešto što izostaje, u manjoj ili većoj meri, kao i sekundarno vaspitanje koje deca treba da steknu u školi, uz svoje učitelje, nastavnike i profesore. Tražimo od države da pruži adekvatnu reakciju u ovom pogledu i odreši nastavničke ruke, posebno na ove načine.

Snižavanje tolerancije prema učenicima. Učenici Prve gimnazije zahtevaju da se pooštre kazne koje učenici dobijaju usled neprimerenog ponašanja, kako bi bili svesniji posledica onoga što čine. To isto traži Društvo za srpski jezik i književnost. Dakle, ljudi uviđaju šta je problem.

Tražimo povećanje plata u prosveti.“

Stvarno, svi vide da je prosveta dovedena na najgore grane, svi ljudi koji žele da pogledaju, oni koji žele, mogu da vide.

Dakle, gimnazijalci kažu: „Tražimo povećanje plata u prosveti. Prosveta je jedan od elementarnih stubova svake države. Postajemo sve više svesni današnje situacije u kojoj nedostaje stručni kadar koji bi predavao u školama i da ne bismo završili u situaciji u kojoj neadekvatno obučeni ljudi podučavaju naše učenike, neophodno je povratiti ugled prosveti i u ovom svetlu, čime bismo privukli veći broj studenata koji bi se školovali za rad u školstvu“.

Dakle, evo, o tome sam vam i ja pričao i juče i danas. Dakle, imaćemo problem da neće imati ko da edukuje našu decu, jer ste stvorili od tog zanimanja nešto za šta ljudi neće hteti da se školuju. Zašto bi neko hteo da uloži veliki trud, da bi na kraju završio sa tako malom platom, a radi tako odgovoran posao?

„Susrećemo se sve više sa potpuno demotivisanim profesorima, koji usled niske plaćenosti i vezanosti ruku sve više gube početni entuzijazam i odustaju od pružanja maksimuma svojim učenicima. Pozivamo vas da se setimo…“

(Narodni poslanici SNS dobacuju.)

Može li neko da snimi ove bukadžije, huligane, ljude koji dobacuju? Ljudi, je li ovo Narodna skupština, ljudi? Šta vam je? Smirite se. Šta vam je?

„Pozivamo vas da se setimo da ulaganjem u prosvetu mi ulažemo u dugotrajnu investiciju, u najvrednije što država ima, u buduće generacije, na kojima, kao što znamo, ostaje svet sutra.“

Ovo govore gimnazijalci Prve gimnazije.

„Uvođenje novog školskog predmeta i fokus na važnim, zapostavljenim predmetima. Dakle, važno je povratiti značaj danas olako zapostavljenih predmeta, poput likovne i muzičke kulture i fizičkog vaspitanja. A zašto je ovo važno? Ovi predmeti imaju sufiks kultura i vaspitanje.“

Znam da je vama to teško da razumete, ne znate šta je to, ali ima ko zna.

„U današnje vreme kada su deca previše za telefonima, tabletima i ostalim uređajima, izuzetno je važno podsticati kreativnost i fizičku aktivnost, kao način da prevaziđemo sve češću agresiju kod mladih.“

Dakle, ovi ljudi sami prepoznaju šta su glavni problemi i nude rešenja kako da to unapredimo.

„Pored ovoga, stekli smo utisak, i ovo je jako važno, da našem obrazovanju nedostaje jedan opšti i univerzalni predmet koji će nas učiti onom elementarnom, što se neopravdano očekuje da sami naučimo, ili kako to mnogi kažu – onome o čemu bi život trebalo da nas uči, na časovima ovog predmeta bi se govorilo o…“

I sad ovde želim da skrenem pažnju, postoji mnogo načina, ne samo ovaj predmet kako mi možemo u našem društvu da gajimo ono o čemu pričaju gimnazijalci, ja ću pročitati ono što bi bio opis njihovog predmeta koji predlažu, a voleo bih da ove stvari koje oni ovde govore uđu institucionalno u sve pore ovog društva. Smatram da je to zadatak nas koji se bavimo društvom političara, donosioca odluka, donosioca zakona.

Dakle, na časovima predmeta o kojem govore gimnazijalci da im je neophodan kaže se: „Trebalo bi raditi na izgradnji međuljudskih odnosa, trebalo bi raditi na ispravnom i pogrešnom, subjektivnom i objektivnom, izgradnji discipline, poštovanju, dužnostima pojedinca prema porodici, prijateljima i društvu i ličnom doprinosu i važnosti opšteg dobra kod pojedinca, kao i osnovnim životnim veštinama, poput pripremanja hrane, zamene sijalica i svega onoga što ljude zanima“.

(Narodni poslanici SNS dobacuju.)

Znam da je vama nenormalno da slušate u Narodnoj skupštini o ovim važnim stvarima. Molim vas, stišajte se. Molim vas, stišajte se.

„Podsticalo bi se kritičko mišljenje, iskazivanje emocija kod učenika, što bi na sve imalo pozitivne rezultate u budućnosti. Deca bi bila otvorenija u komunikaciji sa roditeljima i shvatila bi odmalena da postoji uvek mesto na kom će njihov glas da se čuje i gde će on biti bitan.“

Bitan. Da li razumete šta znači to?

Gimnazijalci traže da njihov glas bude bitan. Ja čitam njihove zahteve, a vi dobacujete. Pa zato traže da bude bitan. Zato što im je ovo odgovor. Odgovor su im ljudi koji u ovako tragičnoj situaciji se ponašaju, ne bih rekao kao deca, uvredio bih decu, naravno, deca imaju malo svesti i razuma da treba da zaćute u trenutku ovako velike tragedije i kada se bavimo time kako da promenimo naše društvo i kako ovaj anketni odbor da doprinese da ovo naše društvo iz nasilja krene u brigu i solidarnost.

Da se vratimo onima koji očigledno bolje od nas ovde iz ovog doma sve znaju. Uloga nastavnika treba da bude mentorska, da njima kroz ove časove bude omogućeno da prate, pored profesionalnog razvoja učenika, i razvoj osobe na ličnom planu. Ovo bi moglo da pomogne da se spreče fatalne posledice, poput one u školi „Vladislav Ribnikar“, ukoliko se uoče na vreme.

Moja koleginica Biljana Đorđević govorila je o tome šta znači rano uočavanje problema kod dece. Ja sam govorio o tome šta znači i koliko je važno mentalno zdravlje pojedinaca. Za vas je to za podsmeh, za vas je to za izvrgavanje ruglu. Nije prvi put da prema zdravstvenom stanju diskriminišete osobe. Podsetiću šta je radio predstavnik većine kada je ovde gledao ko ima astmu, ko je smršao i ostale stvari koje ste govorili.

Kažu gimnazijalci - Ovaj predmet bi trebalo da bude jedan od predmeta sa najvećim fondom časova, jer prioritet našeg društva jeste da na kraju dana i školovanja, pazite sad ovo – prioritet našeg društva da na kraju dana i školovanja postanemo dobri ljudi.

Gimnazijalci takođe traže da se smanji opterećenje nastavnika administrativnim procedurama, kako bi bili usredsređeniji na vaspitno-obrazovni rad. Ja sam ovde o tome govorio na jedno četiri-pet mesta. To bi mogla da bude jedna od najkonkretnijih, najdirektnijih mera koja bi mogla da se uvede. Ljudi su preopterećeni administrativnim radom, nemaju dovoljno vremena da se posvete deci.

Kako bi vaspitno-obrazovni sistem bio što efikasniji, fokus nastave i nastavničke profesije ne treba biti na upisivanju podataka samo i informacije u elektronski dnevnik. Niko ne kaže da ne treba to odraditi, samo je problem jer onda ne može doći do prisnijeg odnosa sa učenicima, a to je ono što nam je potrebno. Deca provode veliko vreme u školi, potrebno je da im nastavnici, osobe koje im predaju, bude neko ko može da im se posveti, u koga mogu da imaju veru i ko može i na drugačiji način, koji nije samo kroz gradivo, da im objasni šta ih dalje čeka u životu i na koji način mogu da dođu do nekog bezbrižnog detinjstva, odnosno perspektivnog života.

Jedino, kako kažu gimnazijalci, kada nas budu prestali zanimati isključivo papirološki problemi i kada se budemo usredsredili na učenike, zbog kojih ceo obrazovni sistem i postoji i lošu postavku odnosa između nastavnika i učenika, možemo doći do kvalitetnog rešenja i očekivati manji broj nepoželjnih situacija.

Ljudi, ja ne znam o čemu drugom treba da govori ovaj anketni odbor, ova Skupština, ako ne o ovome? O čemu drugom da govorimo? O čemu treba drugome da govorimo nego o ovome, gospodo? Ovo su ključne stvari. Ovo vam govore oni koji su najbitniji u našem društvu, mladi, deca, učenici vam govore šta treba da radimo. Za mene nema važnijih ljudi u ovom društvu ako treba njima da pomognemo. Ko drugi treba da kaže nešto?

Znam da vas ne zanima, vidim kako se smejete. Vidim šta radite. Ali ne vide građani i zbog toga mi je žao. Žao mi je, ljudi, što ne vidite kako izgleda ovo.

Kažu gimnazijalci – uvođenje preventivnih psiholoških pregleda i razgovora za sve učenike jednom godišnje. To kažemo i mi, to kažu i ovi drugi ljudi čije sam zahteve pročitao. Dakle, imamo jedno opšte slaganje na koji način treba dalje nastaviti. Jedini ko ne čuje ste vi. Ovi preventivni psihološki pregledi, poput sistematskih pregleda, na kojima učenici posećuju pedijatre i stomatologe svake godine, kako bi se uverili da je sve u redu sa fizičkim zdravljem đaka, što je pozitivno i što treba da se radi, ali takođe je važno da postoji osoba koja će proveriti mentalno stanje pojedinca.

Sad da vas pitam nešto – kada svi izvrgavate ruglu mentalno zdravlje pojedinca, kada se smejete ljudima koji imaju mentalne probleme, kada to radite, šta mislite, kako se oseća jedna mlada osoba koja možda iskusi anksioznost ili neki drugi problem, koji ne mora biti toliko ni veliki, koji može biti rešen odlaskom kod stručne osobe? Ona se oseća kao da će ona ista trpeti ismevanje, kao da će trpeti jednu porugu u društvu, jer i to dolazi od onih koji imaju najveću odgovornost, od vladajuće većine u ovom društvu. Evo, ja vas molim da barem primenite to, pa da ne izvrgavate ruglu osobe koje imaju zdravstvenih problema.

Hvala koleginici Đorđević, ova diskriminacija je takođe i kršenje Ustava.

Zašto je ovo važno? Kroz godine i evidenciju stručna lica bi mogla uočiti ukoliko postoje promene na ovom planu kroz određenih đaka, što bi moglo da pomogne da se spreči razvoj lošeg psihičkog stanja učenika. Ljudi, ovo bi moglo da pomogne. Ja ne kažem da bi ovo moglo biti rešenje, ali bi moglo da pomogne ili je moglo da pomogne da se kod ljudi koji su izvršili masovna ubistva vidi da nešto nije u redu. Razumete?

Takođe, gimnazijalci kažu da bi trebalo smanjiti pritisak na učenike u vidu ocenjivanja. Danas je preovladalo mišljenje da ukoliko neko dete nema odličan uspeh ili sve petice, da se ono ne trudi dovoljno, da nije dovoljno dobro i da se nad tim detetom vrši veliki pritisak, te onda oni sugerišu da se u kontinuitetu vrši apel za razumevanje dece na roditelje.

I roditeljima je potrebna pomoć da na pravi način mogu da razumeju svoju decu, i to stručna pomoć. Apeluju da se izvrši uticaj na roditelje da razumeju da time, da istaći ono što neko dete nije nadareno za jedan predmet ili granu nauke, ne znači da je manje vredno i da postoje druge stvari u kojima je dete dobro, koje oni treba da podstiču i pružaju detetu vetar u leđa. Ovo su neki od zahteva gimnazijalaca.

( Narodni poslanici SNS dobacuju.)

Izvinite, predsedniče Odbora za obrazovanje, pa valjda bi vas ovo trebalo da zanima. Pa, valjda bi vas ovo trebalo da zanima, gospodine Atlagiću. Gospodine, Atlagiću, vi ste predsednik Odbora za obrazovanje, trebalo bi da vas ovo zanima. Znam da predsednika Odbora….

(Narodni poslanici SNS dobacuju.)

Ne vredi vama govoriti, nije važno, ja se ionako obraćam građanima, a vi vičite, urlajte, radite šta hoćete.

(Marko Atlagić: Stižu mi poruke, rekli su mi nastavnici da prekinete.)

Dakle, dragi građani, gimnazijalci kažu, da bi trebalo sprovoditi zakon o minimalnoj udaljenosti kladionica od školskih ustanova. Pogledajte u medijima šta su vam glavne reklame, samo kladionice, kockarnice na sve strane, ali o ovome ćemo se baviti drugom prilikom, ali drago mi je da oni najmlađi koji su najosetljiviji, u najosetljivijoj dobi, kada mogu biti pod uticajem ovih reklama ovo vrlo dobro prepoznaju – bravo i za ovo.

Predlažu učenici regulativu medija. Želimo da ukažemo na važnost medija kao sredstvo informisanja i njihove uloge u razvoju mladih. Šta kažu mladi? Mnogi mladi danas pronalaze svoje idole u ljudima koje viđaju na ekranima i zato je važno voditi računa o tome koga puštamo da vodi glavnu reč u medijima. A šta kažu istraživanja o kojima sam juče govorio? Dakle, ovo kažu gimnazijalci, oni vrlo dobro prepoznaju šta je problem. Problem je što mladi pronalaze idole u ljudima koje viđaju na ekranima i zato je važno voditi računa o tome koga puštamo da vodi glavnu reč u medijima.

Gospodo, podsetio bih vas na nešto. Znate li ko je bio idol, znate sa kime se hvalio čovek koji je ubijao u Mladenovcu i u Smederevu? Hvalio se sa društvom iz rijaliti programa, sa osuđenim kriminalcima. Smatrao je da je bolji od drugih zato što se druži sa zvezdama.

Jednu takvu zvezdu imamo i ovde u Narodnoj Skupštini, zvezdu koja je bila druga u superfinalu „Farme“. Druga u superfinalu „Farme“, zamislite?

Detaljno ćemo se pozabaviti kako se to završilo malo kasnije. Čovek je završio tako što tuži Željka Mitrovića. Prevaren je za pare, pa je nastalo sad tu nešto. Izgleda da ta „Farma“ i ti rijalitiji ne funkcionišu baš najbolje ni kada je to u pitanju, ali dobro.

Za trenutak ćemo ostaviti ovu temu i vratićemo se. Dakle, mladi prepoznaju da se pronalaze idoli u ljudima koje viđaju na ekranima i zato je važno voditi računa o tome koga puštamo da vodi glavnu reč u medijima.

Istraživanja kažu da nasilje u medijima podstiče ljude da budu agresivni, čak i počine zločin. To posebno važi za decu, jer su deca po prirodi osetljivija. Četrdeset godina istraživanja je dokazalo da je izloženost nasilju u televizijskom programu opasno za dečije zdravlje i blagostanje. Dakle, kraj citata.

Drugi citat. Izloženost i uticaj nasilja u medijima u direktnoj je vezi sa nasilnim ponašanjem. Dakle, o ovome sam pričao juče, o ovome sam pričao jutros i o ovome ću vam pričati sve vreme.

(Narodni poslanici Srpske napredne stranke dobacuju iz klupa.)

Vratimo se na to šta kažu gimnazijalci. Zahtevamo zabranu prikazivanja sadržaja koji promovišu nasilje, vulgarnosti i sve neprikladne sadržaje koji zahtevaju oznaku 18+ u udarnom terminu ili u toku dana kada bi takav sadržaj bio dostupan za gledanje deci, a to su i rijaliti programi.

Mladi zahtevaju strožu kontrolu sadržaja kako bi se na vreme otkrio i zabranio svaki program ili emisija koji promovišu i na nedoličan način prikazuju prostituciju, narkomaniju, silovanja, alkoholizam, nasilje, nekulturan rečnik na kanalima sa nacionalnom frekvencijom.

Dragi mladi, dragi gimnazijalci ovo je nešto što već postoji. Sa ovim bi trebalo da se bavi REM, ali se to ne dešava i upravo zbog toga mi tražimo smenu REM-a, kako bi na to čelo, na to mesto došao neko ko bi želeo da sprovodi upravo ovo što vi vidite kao važno.

Mladi traže, a podsetiću vas da je ovo i jedan od zahteva protesta „Srbija protiv nasilja“, kontrolu naslovnih strana tabloida i štampanih medija, zabranu nasilja i prikazivanja neprikladnog sadržaja ili potresnih scena na naslovnim stranama.

Dakle, ovo kažu mladi. Dakle, ljudi prepoznaju šta je problem, vi ne prepoznajete. A šta kaže ona koja bi trebalo da ima odgovornost upravo za ove stvari? Olivera Zekić kaže: „Meni uopšte nije jasna ta histerija ljudi. Pa, mi živimo u 21. veku. Odavno je neko rekao da novine prodaju suze, krv i slavne ličnosti“.

Sve suprotno od ovoga što mladi govore, što mladi traže i što bi trebalo da bude nešto čime se bavi anketni odbor. Sve suprotno govori osoba koja ima najveću odgovornost da nešto menja u domenu elektronskih medija. Doduše, ovo je ona izjavila komentarišući dnevne novine „Informer“, koji je na naslovnim stranama objavio i intervju sa silovateljem, zbog čega su na ulici bili opravdani protesti.

Kaže Zekićeva, i to javno govori, ne krije da nema nameru da se bavi regulacijom medija. Dajte onda, gospođo, podnesite ostavku. Zašto ste na tom mestu? Da li vam je neko rekao, kada je vodio razgovor da vas tu prime, da vas tu postave, čemu to služi ili su propustili?

Kaže ona za intervju silovatelja u dnevnom listu „Informer„ - to definitivno jeste ekskluziva da „Informer“ prvi dođe do tog čoveka.

Dakle, ona prepoznaje ne „Informer“, nego se oni takmiče ko će pre, ko će pre da iz lešinari na tome. Eto vam ljudi pravi termin lešinarenje šta znači. To znači termin lešinarenje i o tome sam govorio juče.

(Narodni poslanici Srpske napredne stranke dobacuju iz klupa.)

U pravu je, jer kada nasilje služi za zaradu, kada nasilje služi kao zabava, ne može biti da nema posledica i te posledice na kraju su vam došle. Skupo smo platili vaše neznanje. Skupo smo ga platili.

(Narodni poslanici Srpske napredne stranke dobacuju iz klupa.)

Dakle, vratimo se na ono što kažu gimnazijalci. Kažu da treba kontrolisati naslovne strane tabloida i štampanih medija, zabrana nasilja i svega ovoga o čemu sam pričao.

E, sada, evo, pokazao sam odgovor vlasti.

Kažu gimnazijalci – sankcionisanje za sve koji koriste govor mržnje, podstiču i odobravaju nasilje u školama.

Pogledajte, ljudi, to kažu ne samo gimnazijalci, to kaže i Društvo za srpski jezik i književnost. To kažu i brojni drugi ljudi. To kažu svi.

Zašto vi to ne kažete? Zašto vi ne kažete da nije normalno da se na naslovnim stranama pojavljuju najodvratnije gadosti koje vidimo u „Informeru“, „Alo“ i u „Srpskom telegrafu“? Zašto ne kažete to? Zašto vi ne kažete da je normalno da se tako nešto reguliše? Zašto ne kažete da treba zaustaviti nasilje koje dolazi sa „Pinka“ i „REM-a“? Zašto? Da li imamo neko nerazumevanje po tom pitanju? Da li ste vi možda za nasilje? Da li ste vi možda za glorifikaciju kriminala? Pa, recite da niste. Osudite „Pink“ i „Hepi“. Osudite Milomira Marića koji sa pištoljem vodi program, ali kako da osudite kada se vaše glavešine sa istim tim pištoljima pojavljuju i slikaju? Kako da osudite? Znam da ne možete.

(Narodni poslanici Srpske napredne stranke dobacuju iz klupa.)

Kažu gimnazijalci – pozivamo sve profesore i učenike, kao i sve vas koji ste uvideli važnost ovih problema da se priključite i podržite ovakvu inicijativu nas mladih, jer smo zajedno i samo zajedno možemo da napravimo promenu.

Nijedna bitna stvar se nije dogodila sama od sebe. Zato ustanite, podignite glas i pokažite da vam je stalo. Pokažite da nećete okrenuti glavu i pustiti da ovo prođe kao još jedan dan u moru incidenata i rezultata lošeg sistema, tog sistema koji nije zakazao.

(Narodni poslanici Srpske napredne stranke dobacuju iz klupa.)

Podržite mlade da promenimo svet. Učinimo starije generacije ponosnim. Budimo odvažni da menjamo. Budimo dovoljno hrabri da ostavimo trag.

Pocrtao bih ovde par reči, da napravimo promenu, da promenimo, da menjamo. To traže ljudi.

(Narodni poslanici Srpske napredne stranke dobacuju iz klupa.)

To razumeju ljudi. Ljudi žele promene. Ljudi ne žele da im vi govorite da sistem nije zakazao. Ljudi žele da taj sistem brine o njima. Ako ne brine o njima, onda je valjda zakazao. Ako su ljudi poginuli, onda je valjda zakazao.

Dakle, to traže ljudi. To vam traže mlade. To vam traže profesori. To vam traži 450 akademskih radnika. To vam traže građani na ulicama.

(Narodni poslanici Srpske napredne stranke dobacuju iz klupa.)

Dragi ljudi, evo, šta kaže potpredsednica parlamenta, najbolja među vama… Izvinite, da biste razumeli šta kaže, 450 profesora, nastavnika, istraživača i tri akademika…

(Narodni poslanici Srpske napredne stranke dobacuju iz klupa.)

Hej, ljudi, smirite se!

Dakle, ovaj proglas 450 ljudi je za sada potpisalo. Najbolje što ova zemlja ima, možda nisu svi još stigli da ga potpišu.

A šta kaže najbolja među vama, Sandra Božić? Kaže: „Koja akademska javnost? Vas troje plaćenika okupljenih oko istog bankovnog računa? Nisam znala da se tako ulazi u akademski krug građana. Ako i postoje zahtevi građana, nemoguće ih je čuti od buke vaše izdajničke politike i zahteva protiv Srbije koji pune džepove vaših nalogodavaca“.

(Narodni poslanici Srpske napredne stranke dobacuju iz klupa.)

Građani, ako je povećanje plata nastavnicima, ako je poboljšanje uslova u školama, ako je smanjenje administrativnih obaveza nastavnika, ako je ulaganje u decu, ako je ulaganje u pedagoge, u psihologe, u socijalne radnike, ako je poboljšanje generalnih uslova za učenje, ako je razmišljanje o budućnosti izdajnička politika, pa ja vas molim da mi objasnite kako je to moguće.

(Narodni poslanici Srpske napredne stranke dobacuju iz klupa.)

Stanite, zaustavite vaše urlike! Zaustavite ovo nadglašavanje! Stanite! Zaustavite propagandnu mašineriju kojom obasipate nasiljem Srbiju! Zaustavite se!

Pogledajte se u ogledalo koje ste stvorili. Srbija je na najnižim granama. Zaustavite mašinu koja je dovela do toga da nam je osamnaestoro preminulih i dvadesetoro ranjenih.

(Narodni poslanici SNS dobacuju iz klupa.)

Ljudi, niko ne kaže da ste vi učestovali u tome, ali ste odgovorni jer ste vi vlast, a kada imate sve poluge sistema otete, kada ste svaku poru društva zapušili vašim interesima, onda imate apsolutnu vlast, onda imate to da vam na zidovima Beograda piše da apsolutna vlast znači apsolutnu odgovornost.

(Narodni poslanici SNS dobacuju iz klupa.)

Zato imate stotine hiljada ljudi na ulicama, zato imate apele akademske zajednice, zato imate zahteve studenata, zato imate sindikate koji zahtevaju promene i zato će promene i doći, jer se vi više ne pitate! Hvala.

PREDSEDNIK: Šta bi, završili ste? Svaka čast.

Koliko vidim odavde, desetkovali ste redove opozicije, sve ste isterali iz sale. Svi su pobegli. Kažu desničari otišli po kandilo.

Gospodine Pavićeviću, sad vi slušajte ovo nekoliko puta danas i uživajte.

Idemo sad redom.

Povrede Poslovnika prvo.

Izvolite.

MARIJAN RISTIČEVIĆ: Dame i gospodo narodni poslanici, poštovani predsedavajući, da bi danas započeli ovu sednicu, bilo je potrebno da u sali bude 84 narodna poslanika. Gospodin koji je govorio pre mene je ovde ušao, mi smo došli u 10.00 časova, on je krmeljiv ušao negde oko 11.00 sati i domogao se mikrofona.

Reklamiram povredu dostojanstava, član 107. To je očigledna povreda dostojanstva. Dok smo mi koji smo putovali došli ovde redovno pre 10.00 časova. Gospodinu je kasnio gradski autobus i onako krmeljiv ovde ušao. A vi, dragi moji građani, mogli ste da posmatrate ko se zalaže za budućnost.

Pre nego što nastavim, želim da vam kažem da morate da date opravdanje večitom studentu sa 43 godine. Verovatno dok je govorio propustio je junski rok, pa vas molim u ime povrede dostojanstva da mu date neko opravdanje zbog čega je propustio taj junski rok.

Mogli ste da vidite da jedan nesvršeni student, koga finansira, gospodine predsedavajući, Haki Abazi Dragan Šolak, ovde drži predavanje i da govori o budućnosti Srbije, o gimnazijalcima, o studentima, pazi, on o studentima, o mentalnom zdravlju, pazi, on o mentalnom zdravlju. Dakle, o profesorima govori nesvršeni student koji studira 43 godine dok ga mi, radnička klasa izdržavamo, dakle, on studira 43 godine. To je očigledna, gospodine predsedavajući, društvena šteta.

On je govorio o nasilju. Što se „Farme“ tiče, tamo sam upoznao Ivana Jovanovića. Nisam ubio Kseniju Pajčin, nisam bio u Šolakovom rijalitiju. Nisam bio poslanik kad sam bio na „Farmi“. Ja sam inače po zanimanju farmer. Razne životinje sam hranio, ali posle izlaganja gospodina Lazovića, pitam se da li mi njega hranimo? Ali, manje više, to je čovek koji je 2020. godine u leto pokušao da me spreči ovde sa 20 huligana da uđem, glumio je Ustavni sud. Rekao je da ja nisam poslanik i to je njegova kao zadnja.

E, pa, da vidite šta rade njegove pristalice, a on priča o nasilju. Znači, prvo priča čovek o nasilju koji je, dragi moji građani, da pogledate ovaj srednji prst gospodina koji je govorio pre mene, dakle, njegov stav za Šolaka je čvrst sve dok ima srednji prst i pije vino od 1.000 evra.

Dragi moji građani, toliko o vašoj budućnosti, toliko o nasilju.

Ovo su njegove simpatizeri koji za mene kažu – k. ćeš u ćorku, za tebe sledi metak i streljanje Čaušeskog.

Ja ne mogu sve te njegove izlive ljubavi i njegovih simpatizera, pa onda kaže – crko dabogda, da ti i tvoja deca vide metak, majku ti j. seljačku. Dakle, toliko o nasilju govori pojedinac koji ovo promoviše, čiji botovi, kako on kaže, pišu ovo.

Pa, kaže - j. svoju mrtvu majku, gorećeš. Jel tako? E, to priča čovek koji se zalaže protiv nasilja. Pa, kaže - istog momenta kad dođu promene, ima da dođem da te oderem kao jarca. Kaže – da, pavijane, pretim da ću te jahati itd. Znači, to je, pa i ovo - govedo, mamu ti seljačku, valjda zato što hranimo prethodnog govornika i na tu humanitarnu aktivnost još porez plaćamo.

Dame i gospodo, imali ste priliku da vidite praznog čoveka punog sebe koji je izbegavao predavanja, a pokušava nama da drži predavanje.

Ne tražim da se glasa. Hvala.

PREDSEDNIK: Dobro.

Razumeo sam da ne treba da glasamo, to je u redu.

Da, nastavljamo da primenjujemo sve je isto kao juče.

Znači, na sve primenjujemo član 103. bez ikakvog izuzetka, ništa se ne brinite.

Što se tiče ovih stvari na koje ste ukazali, nisam ovo sa flašom video, mada je bilo svega i svačega. Nešto čujete, nešto ne čujete. Otprilike čujete ono što je isto. Kad se po četiri, pet puta čita isti govor, onda je dosta toga isto, ali bude ponekad i nešto novo. Ovaj put je bilo, kako beše, da gimnazijalci traže veće plate.

Ali, jedna stvar mi je bila zanimljiva. Čuo sam da je rijaliti program profit na nemoralu. Mislim da sam to tačno citirao. E, ako je to tako, onda je ovo bila najoštrija osuda tajkuna Šolaka koju smo čuli i juče i danas, pošto taj emituje rijaliti program i pravi profit na nemoralu.

Tako da, bude tu i ponešto zanimljivo i korisno da se čuje, samo treba razumeti sve.

Ima još povreda Poslovnika.

Izvolite.

JELENA MILOŠEVIĆ: Član 27.

Predsedniče, pa vi ste tu? Ja sam bila sigurna da je to vaš hologram, kao i Srđanu, budući da ste zaista prisutni, vi biste primenili onaj Poslovnik i opomenuli kolege prekoputa da ne puštaju razne priče dok kolega Lazović govori.

PREDSEDNIK: Vi ste mene pobrkali sa ovim vašima što su rekli da će da budu na Gazeli, sa njihovim hologramom.

JELENA MILOŠEVIĆ: Možete li da me pustite da kažem?

PREDSEDNIK: Evo, sad ću da vam kažem.

JELENA MILOŠEVIĆ: Primenjujte Poslovnik podjednako.

Jutros ste delili opomene opoziciji kao bombone.

PREDSEDNIK: Srđan Milivojević i, čini mi se, Nebojša Zelenović su rekli da idu na Gazelu i da ne silaze dok se ne ispune njihovi zahtevi, tako da, to su ti hologrami.

JELENA MILOŠEVIĆ: Gospodine Orliću, na šta vam ovo liči?

Juče ste delili opomene svima iz opozicije. Sa ove strane čujete i najmanji šapat. Dok je kolega Lazović govorio, tamo je nezdrava atmosfera, njima isto nije dobro, zato što je tolika buka da sami sebe ne čuju. I vi niste prisutni.

Primenite iste aršine kako za desnu stranu, tako i za levu. Ja sam vas juče pitala da li vi dobro čujete, očigledno da ne.

PREDSEDNIK: Primenjujemo, primenjujemo. Evo, i vi ste tu kukali i niste mogli da slušate Lazovića, pola vas je otišlo, niko vas nije sprečavao.

JELENA MILOŠEVIĆ: To vas ne treba da brine, vi ste dužni da primenjujete Poslovnik i da omogućite kolegi Lazoviću da nesmetano govori. Vi to niste uradili. Prekršili ste član 27. Tražim da se o njemu glasa, zbog toga što ste vi dužni da ovaj Poslovnik ne bude mrtvo slovo na papiru, nego da se primenjuje. Zahvaljujem.

PREDSEDNIK: Odlično. Samo ja ne mogu vas da nateram da se zainteresujete za ono što priča Radomir Lazović. Ako je to vama bez veze, šta ja da vam radim.

Znači, nastavljamo da primenjujemo sve kao što smo rekli i juče i danas. A ako vi bežite dok priča Lazović, to je vaše pravo. Nemam nameru nikoga da sprečavam. Videli ste, iskoristili su to pravo i Zoran Lutovac i svi ovi što sede u istom sektoru sa vama, samo desna strana, moja desna strana. Ne mogu ljudi da slušaju, izašli napolje. Šta ja da radim sad?

Šta je još povreda Poslovnika?

Izvolite.

ALEKSANDAR JOVANOVIĆ: Gospodine Orliću, povređen je član 108. Poslovnika. Vi ste u obavezi da se starate o redu i miru na ovoj sednici.

Ne znam da li ste primetili, evo ga ovaj Milić što se krije, vaš kolega, ne znam da li ste primetili da gospodina Milića i vaše poslanike Radomir Lazović stalno prekida i nešto govori? A taj isti gospodin Milić i ova ekipa ovde govorila je više od svih nas, iako nikada nije se javila za reč.

Nikada nisu našli za shodno da urade ono što ime je posao. Vi ste narodni poslanik, Miliću, nije vam posao da urlate ovde, nego da kažete nešto. Narod vas je izabrao, jel da, ili vas je poplava ovde izbacila? Biće da je ovo drugo.

PREDSEDNIK: Radni dan je praktično tek počeo, a mi već imamo žestoku konkurenciju za repliku dana.

Hoćemo da glasamo za ovo vaše 108?

(Aleksandar Jovanović: Hoćemo.)

Hoćemo. Dobro.

Čestitam svima, naravno, koji su nam omogućili da primenimo član 103. ponovo.

Sada replike.

Milenko Jovanov, izvolite.

MILENKO JOVANOV: Mi smo juče od gospodina Lazovića imali prilike da čujemo da traži veća ulaganja u prosvetu. Danas nastavlja da čita siroma govor. Njemu je neko napisao te traktate, rekao mu da mora da govori po sat vremena u svakih sat vremena. Još će to ponavljati jedno četiri, pet puta, jer ono malo ljudi što izdrži do kraja da čuje, kada aplaudira, on valjda misli da je to poziv na bis, pa onda jedan isti govor ponavlja, i ponavlja, i ponavlja, i ponavlja, ali dobro, siroma, šta će.

Dakle, povećanja za prosvetu od 1. septembra 5,5% na zaradu, od 1. decembra 10%, na zaradu, kumulativno 16% na zaradu za 143.867 ljudi zaposlenih u prosveti. Umesto to da pohvali, on naravno nastavlja da čita ono od juče nije stigao da ispravi, nije stigao, srpski rečeno, apdejt, jel, nije osvežio informacije koje ima.

Drugo, ponovo pokušava sa podvalom da se danas ljudima koje su nazivali ovcama, govedima, krezubom stokom, sendvičarima, koji su usmrdeli Beograd, dakle, da im se obrati, da im on kaže. Ne. Taj čovek je onaj koji vas vređa. Radomir Lazović vas naziva stokom. Radomir Lazović vas naziva ovcama. Radomir Lazović smatra da ste vi naprednjačka bagra itd. Radomir Lazović zato ne može da govori u vaše ime. On je sebi dao za pravo da govori u ime akademske zajednice Srbije.

Dakle, sve smo doživeli, ali čovek koji je uspešno završio vrtić i ništa više posle toga da govori u ime akademika, da govori u ime profesora univerziteta, da govori u ime gimnazijalaca, on koji gimnaziju nije video ni na slici, to je stvarno previše. Hajde govorite nešto u svoje ime.

Najzad, recite nešto o anketnom odboru, ko Boga vas molim.

Dalje, želim samo da kažem građanima koji su ponovo počeli da gledaju prenos, jer je za 30% skočio šer od momenta od kada je Radomir Lazović prestao da govori, dakle, zahvaljujem se onima koji su izdržali. Želim da kažem samo sledeće. On diktira kada će biti formiran anketni odbor. Ovo je opstrukcija sopstvenog predloga. Dakle, anketni odbor će biti izglasan kada se ova rasprava završi.

Očigledno je da Radomir Lazović ne žuri nigde. Očigledno je da on želi da ovo traje što duže. Očigledno je da on misli na ovaj način, ne znam ni ja šta, da se nametne kao nekakav lider protesta ili šta već, ali u svakom slučaju građani treba da znaju da bi ovako izgledala država koju oni vode, slušali bi svaki dan ovakve literarne sastave, čitanje literarnih sastava ali, sa druge strane, treba da znaju da odlaganje realizacije zahteva da se formira anketni odbor je isključivo odgovornost Radomira Lazovića.

Mi ćemo i dalje sedeti ovde, a ja zaista ne mogu, iako sam predsednik poslaničke grupe da nateram ljude da budu pažljivi, da slušaju 14 put isti govor. Zaista nemam snage to da uradim ni sam, a kamoli druge da teram. Hvala.

PREDSEDNIK: Verovatno ste u pravu. Kada Zelenović kaže – vlast razvlači sednicu, on misli na Lazovića.

Dva minuta, Nataša Jovanović.

NATAŠA JOVANOVIĆ: Hvala vam, gospodine predsedniče.

Direktno sam pomenuta od predstavnika po ovoj tački dnevnog reda i sada bih da objasnim nešto što je verovatno svima poznato, možda ponavljačima nije, ali vi to svakako kao doktor nauka znate, a i ovi učeni ljudi ovde oko mene, ali zbog javnosti.

Naš srpski jezik je dosta bogat i mi možemo za različite stvari da upotrebimo višeznačje. To se dakle, u gramatici zove polisemija, ali može da vam se učini, a to je lepo objašnjeno u jednotomnom rečniku srpskog jezika u izdanju „Matice srpske“ zašto neke reči imaju određeno značenje.

Mi svi vrlo dobro znamo, pa valjda i ovi lažni ekolozi da su biljke lišene svake inteligencije. Da li je tako? Tako je uvreženo, a to je „Matica“ lepo objasnila da se, recimo, i biljke upotrebljavaju kada hoće da se izvede neko značenje ili neka imenica ili da se objasni zašto je taj pojam takav i takav. Recimo biljke tikva i bukva u našem srpskom jeziku imaju to izvedeno, sekundarno značenje i veoma često mi Srbi za nekoga kažemo, ako nam je takva impresija, da je tikvan ili bukvan. Ovde je u toku, gospodine predsedniče, izlaganja zavladala opšta kolektivna impresija zbog tih reči u srpskom jeziku, a onda je on mene zamolio da ja utičem na uvažene kolege iz SNS da ga pažljivo slušaju. Znate, kako ove učene ljude, profesore univerziteta, lekare, advokate i sve druge, studente, zaista sjajne učene ljude da ja ubedim da slušaju jednog tikvana ili bukvana, kako to kaže „Matica srpska“. Hvala.

PREDSEDNIK: Nestade nam predstavnik predlagača. Da li možemo da nastavimo sednicu bez Lazovića? Možemo.

Gospodine Atlagiću, dva minuta, izvolite.

MARKO ATLAGIĆ: Poštovani predsedniče Narodne skupštine, ja ću samo da pročitam jednu rečenicu koja mi je stigla, a koja glasi: „Imate li među narodnim poslanicima ikog pametnijeg, školovanijeg da razume šta je pedagogija i psihologija“, u potpisu Milenko Atanasković.

Posle ovoga moj komentar – zaista se izvinjavam svim prosvetnim radnicima, profesionalnim školskim pedagozima, psiholozima opšte psihologije, što su morali ovakve stvari da slušaju od prethodnog govornika.

Ima još jedan citat koji su mi poslali. Kaže on: „Predlaže da se svi klinički psiholozi zaposle u školama“, završen citat i pitaju – da li je on normalan?

Dakle, toliko.

Kada sam već uzeo reč, on je juče slagao na našu poslaničku grupu da smo mi izrekli prvi reč „bitanga“ sa ove strane. Naravno da je lagao. Prvi put u ovom domu izrekli su upravo sa one strane, i to Vuk Jeremić 29. novembra 2018. godine kada je rekao za „Vašington post“: „Vučić je izdajnička bitanga“, završen citat. Posle toga sam rekao – evo, gospodo, sad ćete čuti ko su izdajničke bitange, pa sam naveo Vuka Jeremića, jer je rekao, citiram: „Ulazak Kosova i Metohije u UN najbolje je čemu se treba nadati“, a onda naveo Zorana Živkovića iz 2003. godine, a koji je rekao: „Mene ne interesuje Kosovo čije je“, pa naveo Borisa Tadića iz 2006 godine, a kada je rekao: „Ja sam prelomio u sebi – priznaću Kosovo i Metohiju“. Da ne nabrajam dalje. Dakle, sve sam ih nabrojao i rekao – poštovani građani, evo, vidite ko su izdajničke bitange.

Inače, bitanga, on ne zna šta znači, to nije uvreda. Ta reč znači varalica. Ovi su varali, slagali. Toliko gospodinu i neka pogleda „Veliki rečnik stranih reči i izraza“, „Prometej“, Novi Sad, 2007. godine, da ne govorim stranicu.

PREDSEDNIK: Hvala vam.

Postavićemo sva pitanja kada se predlagač vrati u salu. Uspeo je, na kraju, samog sebe da izbaci iz sale.

Reč ima Đorđe Pavićević.

ĐORĐE PAVIĆEVIĆ: Hvala.

Ovde bih samo počeo sa nečim što je moja impresija sa jučerašnje Skupštine. Malo je bilo šokantno to iskustvo. Ja sam planirao da ovde govorim o zakonima o obrazovanju, ali neću imati baš puno vremena za to. Mislim da ima puno veze ovo što ću reći.

Ono što je bilo šokantno juče jeste saznanje da, pošto sam ja stariji čovek i nisam baš u tom „Tviter“ svetu jako mnogo, ne pratim ljude na „Tviteru“, prosto saznanje da postoje neki mladi ljudi koji su pristojni ljudi, kojima kažete dobar dan, klimnete glavom, nasmešite se u hodniku i ta komunikacija jako dobro funkcioniše, a onda kada se uloguju na „Tviter“ i počnu da pišu o političkim protivnicima govore o ološu, šljamu, smrdljivoj stoci, lešinarima, hijenama. Ovo su primeri koji su pristojniji, neću ići dalje.

Ono što još više brine, izgleda da pozivaju ljude i sami žele da političke protivnike vuku za uši, zavrću šije i okreću na ražnju, npr. Za mnoge od njih sam siguran, za neke ne znam, ali znam da sam nekima koji to pišu i predavao i znam da niko od njih to nije naučio ni u školi, ni na studijama.

Ono što je pitanje je, kako je moguće da takvi ljudi tako pišu? Prosto, onda odgovor je jednostavan, mora da je sistem negde zakazao. Meni se čini ipak da je taj sistem zakazao. Na ovom slučaju je možda i to dosta lako objasniti. Postoje neki salaši, postoji Fondacija za srpski narod i državu koja organizuje neke kurseve. Tamo postoji čak i spisak ljudi koji tu predaju, to su neki politički funkcioneri, „pi ar“ stručnjaci ili profesori od kojih većinu lično poznajem, koji verovatno uče, ne verovatno, nego sigurno, ljude da je to politika, da politika jeste takav odnos prema političkim protivnicima, da se prema njima treba ponašati kao neprijateljima i da je to verovatno njihova uloga u toj moćnoj partijskoj mašineriji kakva postoji.

Sada nije problem u tome kako funkcioniše jedna partijska mašinerija, da ta partijska mašinerija nije stavila celokupni državni sistem i podredila ga funkcionisanju partijske mašinerije. Izgleda da nam sada i državni sistem zakazuje.

U periodu koji smo imali, koji je bio obeležen tragedijama, vi ste stavili u proceduru nekoliko zakona. Jedan ste povukli. To je sasvim uredu. To je Zakon o privrednim društvima. Ono što bi bilo dobro jeste da se povuče i izmena Zakona o planiranju i izgradnji. Ono što ne bi bilo dobro nikako, jeste da se šest zakona koji bi trebalo da tretiraju obrazovanje na svim nivoima, plus udžbenike, stavljaju u proceduru.

Rasprava o njima je završena neposredno pre tragedije. Ti zakoni u stvari pokazuju na koji način bi trebalo da se razvija obrazovni sistem, a to je onaj način koji je čini mi se i doveo do ove tragedije, doveo je do toga da imamo situaciju kakvu imamo. Žao mi je što sada ne možemo time da se bavimo. Kolega Lazović je probao nešto od toga da pokrene kao temu, ali to očigledno ne interesuje većinu u ovom parlamentu.

Nadam se da će anketni odbor doći do tog zaključka, da u stvari te zakone treba odbaciti onakve kakve jesu, da se treba vratiti korak unazad, da treba povesti ozbiljnu raspravu o tome kakav nam obrazovni sistem treba, da li ćemo proizvoditi radnike za inostrane firme ili će naši mladi učiti kako da budu građani, komšije, prijatelji i kako da ne uče ono što se uči u partijskim školama, što bi bilo najbolje za sve da zaborave.

Draga gospodo, vi koji sedite desno od Orlićevog prestola i sedite u centru ove sale, vi ste najvažniji ljudi u ovoj državi, vi možete da uradite sve to. Vi ste ti koji postavljate ministre, vi ste ti koji zapošljavate, otpuštate, postavljate direktore posredno vrtića, škola, bolnica, klinika, agencija, nezavisnih tela i to radite 11 godina. Jedanaest godina je jako dug period.

Ova hiperaktivna Vlada je za 11 godina promenila Srbija jako mnogo i promenila je na gore. Ne možete a da nemate tu vrstu odgovornosti prema onome što se dešava. Ja bih vas samo podsetio, pre 11 godina su deca iz Ribnikara imala dve godine, a ubica iz Mladenovca je imao 10. Nešto se promenilo u međuvremenu što ih je učinilo takvi kakvi jesu. Hvala vam.

PREDSEDAVAJUĆA (Elvira Kovač): Zahvaljujem.

Vreme predviđeno za poslaničku je potrošeno.

Narodni poslaniče ja zaista nisam želela, niti želim da odgovaram, niti da vas prekidam, ali ovo je Narodna skupština. Ne možete reći da je ovo presto Vladimira Orlića. Pokušajmo da radimo na ugledu, podizanju ugleda ove institucije. Morate priznati da se izazvali repliku.

Milenko Jovanov, dva minuta. Izvolite.

MILENKO JOVANOV: Dakle, to je manji problem, niste reagovali na nešto drugo, niste reagovali na to da je on posredno optužio vlast da je kriva za to što su ova dva mlada čoveka napravila masakr. On je rekao da su pre dolaska na vlast ove koalicije oni imali dve i jedanaest godina i da se nešto desilo u međuvremenu, pa su oni pobili ljude. Na to niste reagovali. Jeste li vi ljudi normalni? Jeste li vi čoveče normalni? Kako možete tako nešto da kažete?

Danas se u Francuskoj desilo, neki ludak ubio šestoro dece, šta je kriv Makron? Da li ste vi ljudi normalni? Da li ste vi, gospodine Pavićeviću, normalni kad tako nešto možete da izgovorite? Niste, onda se izvinjavam. O čemu pričate? Kako možete tako nešto da kažete? Kako možete tako nešto da kažete?

Drugo, vi pričate o Akademiji mladih lidera, pa tamo je bio Žarko Korać pa govorio, šta vam smeta? A ne smeta vam? Jel vama krivo što vi niste došli da predajete, šta? Birali smo najbolje, vas se nismo ni setili.

Treće, da vi kažete pokušao Radomir Lazović da govori o nečemu što nikakve veze sa dnevnim redom nema, ali ovi sa druge strane to ne žele. Jeste li vi ljudi svesni da je ovo Skupština, da ovde ima nešto što se zove, postoji nešto što se zove dnevni red i da se o tome govori, da je to tačka o kojoj se priča? To što vi niste snađeni i što ne znate gde ste i prošlo je već skoro godinu dana mandata i još niste ukačili kako se ponaša narodni poslanik i šta je tačka dnevnog reda, kako se diskutuje o tačci dnevnog reda itd. To nemojte nas da terate sada da se ponašamo kao vi.

Na kraju krajeva, hajde više se odlučite šta hoćete. Vi nas optužujete da odugovlačimo sednicu da bi spala energija protesta. To vaš lider danas govori u jednom od „Nedeljnika“, a vi odugovlačite sednice. Hoćete li da odugovlačite ili neće da odugovlačite? Hoćete da završite brže ili kraće? Hajde, dogovorite se sami sa sobom i prestanite da optužujete nekoga osim samih onih koji su ubili ljude da su krivi za to. Sram vas bilo.

PREDSEDAVAJUĆA: Dva minuta, narodni poslanik Đorđe Pavićević. Izvolite.

ĐORĐE PAVIĆEVIĆ: Možda bi cenjeni šef poslaničke grupe mogao malo i pažljivije da sluša ono o čemu se govori ovde. Zaista, ono što je hronologija događaja jeste to da već sutradan smo čuli da sistem nije zakazao u tom smislu i prosto to se pretvorilo u mantru koju mi ovde jako slušamo, a to da li je bilo propusta u sistemu ili ne, jeste vaša odgovornost jer 11 godina uređujete ovu državu na različite načine, u istom sastavu, ista većina, gotovo identična, samo što su neki menjali stranke, prelazili tamo ili ovamo.

Ono što jeste poenta jeste da kada se tako nešto radi, onda morate preuzimati i odgovornost za ono što se događa. Kada volite i ako volite već takve primere, ovde ste vrlo često pominjali Norvešku, mi ne bi tražili ovaj anketni odbor da je Vlada kao što je Vlada Norveške, sadašnjeg, tada je predsednik Vlade bio Stoltenberg, sadašnji šef NATO-a, da je napravila nezavisnu komisiju koja bi trebala da utvrdi ono što se dogodilo, da li je bilo propusta u sistemu ili nije bilo propusta u sistemu.

Godinu dana nakon objavljivanja tog Izveštaja je i Vlada bila na udaru, šef policije ili ministar policije je dao ostavku. Vlada je izgubila izbore nakon toga.

Znači, ne kažem da neko treba da radi protiv sebe, ali vi nemate nameru da ispitujete stvari onako kako hoćete, nego genije od predsednika u 10 časova uveče nam isporuči mere, a sutradan nam predsednica Vlade kaže da sistem nije zakazao.

PREDSEDAVAJUĆA: Vreme.

Nažalost, ponovo ste izazvali repliku.

Pravo na repliku, Milenko Jovanov.

MILENKO JOVANOV: Evo, vidite kako tog izgleda.

Dakle, on je pokušao da podvali tu jednu rečenicu, na samom kraju, onako smušeno i malo tiše, otprilike da to prođe, da on pošalje poruku da smo mi odgovorni. E sad, nismo mi odgovorni, nego je sistem zakazao.

Kaže – mi ponavljamo mantru, sistem nije zakazao. Ne, vi ponavljate mantru - sistem jeste zakazao. Vi ste nam, na kraju krajeva, ponavljali juče. Dakle, 4.712 puta smo čuli to ponovljeno da smo rekli da sistem nije zakazao itd.

Znači, imate anketni odbor. Iznesite šta imate za taj anketni odbor, pa nek anketni odbor utvrdi sve činjenice i okolnosti koje treba da se utvrde. Što vi sad unapred presuđujete?

Mi, kaže, nismo sposobni, nego dođe, onda ide uvreda predsedniku, predsednik genije koji će… Ne, za vas ne da je genije, nego je mega genije, jer vi za tri života, ni u političkom, ni u bilo kom drugom smislu nećete moći da dosegnete ono što je on postigao. Tako da, u tom smislu vi i treba da mu se divite.

(Đorđe Pavićević: Nadam se da neću.)

Nadate se da nećete? Nada će vam biti ispunjena, evo vam ja vam na neviđeno kažem. Nema potrebe da se nadate.

Drago mi je jedna druga stvar – da vidite kako se povuku kad im se odgovori. Znači, kada treba da se optuži vlast da je ona kriva za ono što se desilo i da to niko ne odgovori, to može, ali kad im se kaže - e onda, nisam hteo ja to da kažem, nego nešto drugo. Uvek ista priča. Tako i od njega, tako i od Lutovca, tako i od svih. Uvek ista priča. Pokušaju da podvale, a onda kad dobiju odgovor – ne, ne, nisam ja spominjao njegovu decu, ja sam to u pozitivnom smislu. Pa, što spominješ bilo kome decu? Niste vi. Vi niste.

Dakle, hajde da pričamo o onome što je tačka dnevnog reda, najzad. Hajde da pričamo o tom anketnom odboru koji ste tražili, za koji vam uporno danima dajemo kvorum da možete da počnete da radite.

PREDSEDAVAJUĆA: Vreme.

MILENKO JOVANOV: Koji smo vam prihvatili, dakle, predlog. Glasaćemo za njega, ali hajde pričajte o tome. Živo nas interesuje šta hoćete, ali nikako to da čujemo.

Čita nam čovek tuđa saopštenja, čita nam čovek ceo dan, koji je predlagač toga, tuđe deklaracije, izjave, ne znam ni ja šta. Nikako da kaže šta hoće sa anketnim odborom. On treba da nam to objasni.

PREDSEDAVAJUĆA: Zatvaramo krug replika.

Idemo dalje.

Sledeći po listi je narodni poslanik Dejan Bulatović.

Prijavite se samo.

Izvolite.

DEJAN BULATOVIĆ: Poštovana predsedavajuća, poštovane narodne poslanice i narodni poslanici, poštovani građani Republike Srbije, sad baš želim da se obratim onim građanima koji su izašli na ulice, koji i protestuju protiv nasilja. Zaista, upućujem njima jednu stvar. Jedini smisao ove sednice je možda bio taj anketni odbor, osnivanje anketnog odbora. To je, možda, bio jedini smisao. Mislim da su bili spremni 250 poslanika da podrže osnivanje tog anketnog odbora.

Pažljivo sam slušao ovih par dana, pažljivo argumente za osnivanje tog anketnog odbora i, verujte mi, ja nisam do sada došao ni do jednog zaključka da postoji jedan argument za tako nešto.

Čuo sam juče i predsednika države, predsednicu Vlade gde su jasno obrazložili situaciju vezano za „Ribnikar“, za taj strašan zločin i za ono što se desilo u Mladenovcu. Sada, posle tih reči koje smo čuli od predsednika države i predsednice Vlade ne znam koliko zaista stoji da se taj anketni odbor osnuje. Nemam ni ovde, sa ove strane, argumente.

Moram da kažem građanima Srbije, posebno tim koji šetaju, da kažem – nisam učesnik protesta, reći ću vam sada i zašto, a isto tako nisam potpisao, niti dao potpis za održavanje ove sednice. Dakle, ja nisam taj poslanik, mada je bilo manipulacije i pokušaja, kažu da sam i ja dao taj potpis – nisam. To je, dakle, da budemo jasni.

Suština je – pogledajte šta se sada dešava. Imamo te proteste. Rekli su – nisu politički, a na kraju su ispali ekstremno politički. Dobili smo u roku 10 dana jednu narodnu poslanicu na RTS-u, moju bivšu koleginicu iz bivše političke partije. To je, dakle, rezultat šta su doneli ti protesti.

Doneli su, takođe, da ovde poslanik obrazlaže satima. Verovatno će to da traje još koliko. To je, dakle, sve šta smo dobili.

Šta su dobili građani? Šta su dobili ljudi koji su na ulicama? Da li su dobili još veće nasilje? Pa, jesu.

Evo, ja ću da vam kažem da ja sad tražim, kao narodni poslanik, da napravimo jedan anketni odbor, evo molim sve ljude ovde u Skupštini, da se utvrdi koji je to novinar televizije „N1“ meni poslao poruku, dakle poruke, da treba da me bude sramota, da trebam ja da se stidim što sam podržao predsednika države, što sam uz državu, što podržavam sve one aktivnosti koje su proizašle, a naravno kroz ono što je i inicijativa i predsednika države i Vlade. Dakle, da mi vidimo ko je taj novinar i koja je to televizija.

Reći ću vam – to je „N1“, novinar televizije „N1“. To je na mom telefonu stiglo.

Da vidimo koji to narodni poslanici meni prete. Dajte da otvorimo tu anketu, da imam narodne poslanike koji su mi pretili i kažu – hajde samo probaj da dođeš na te proteste i videćeš kako ćeš da prođeš.

Ja vam kažem – dragi građani, razumem zašto ste izašli, razumem tu zabrinutost koju ste imali, ali morate da shvatite da ste izmanipulisani da oni zloupotrebljavaju vaše prisustvo u gradu, da oni žele samo da profitiraju. Oni su ljudi profiteri i to će vam jasno dati do znanja da najveća manipulatorka na političkoj sceni, politički džuboks koja je toliko puta pričala, iznosila laži o državnim institucijama, kao na primer u Moroviću. To je činjenica, notorna laž koja je iznesena i sada da osoba predstavlja te građane Srbije koji su izašli i zamisliste drskosti, oni pričaju u ime roditelja te dece koja su izginula. Zamislite tog krajnjeg apsurda i tu nije kraj. Toj ludosti nije kraj, građani Republike Srbije.

Oni danas pokušavaju da sebe predstave kao predstavnike intelektualaca, kao predstavnike akademske nauke, akademskih građana. To su sve par ekselans naučnici, par ekselans ljudi sa par ekselans biografijama, ali te biografije, morate znate, padaju. Kada su bili sekretari Pokrajinske Vlade, kada su manipulisali sa parama koji su radili u sportu… Zatim, imate najvećeg moralistu koji je bio određen za Kosovo u svoje vreme i ništa nije uradio. Kršio je Ustav i nikada nije odgovarao za to. To su užasne stvari. O tome su pisali mediji i to je ono zašto sam ja izašao iz tog društva, zašto nikada neću više biti u tom društvu i za šta ću izneti dokaze. Pandorina kutija je otvorena i uskoro ćete znati istinu, građani Republike Srbije, zašto je Dejan Bulatović napustio tu stranku, zašto nije u toj stranci.

Moram da vam kažem, ljudi iz desnice, desne stranke, DSS, Dveri i svi ostali su veći građanisti od njih. Oni su laž. Najveća laž. Ovi sa desne strane, ovi ljudi pokazuju, zaista pokazuju političku zrelost u mnogim stvarima i ja samo to vidim u Skupštini.

Kada pričate o EU to će videti predstavnici EU da su to najveći manipulanti. Tamo sede ljudi koji meni duguju pare, koji su mom poljoprivrednom gazdinstvu ostali dužni i to ću vam pokažem i to ću da vam dokažem, kakvi su to prevaranti, lopovi, lažovi, najveći lopovi koje je Srbija videla, koji su pljačkali Srbiju, koji su uništili Srbiji i koji hoće da se vrate na vlast i istu stvar da rade. E, nećete. Ponor, granica je postavljena. Nikada na vlast nećete doći. Sram vas bilo i za Kosovo i za Srebrenicu i za sve one krađe, lopovluke i pozivam i one časne ljude koji su ostali tamo, koji nešto vrede, da dođu, da se zajedno borimo za Srbiju, da damo podršku onome ko je zaslužuje.

Nemam problem, juče su mi rekli hajde reci, živeo Aleksandar Vučić, to su mi rekli i dobacivali, ja sa ponosom sledeću stvar kažem živeo predsednik Republike Srbije Aleksandar Vučić, nemam problem. Živela Srbija.

Nešto Srđan Milivojević, hoće da mi dobacuje ponovo. Srđane Milivojeviću, reko sam sto puta izvoli, molim te, replika, nemoj tako. Kaži ti za mene šta imaš, prijatelju moj. Tebe znam od 1996. godine, bio si na vlasti, bio si, gde nisi bio. Ja nisam bio jedan dan u vlasti, a ti gde si bio. Ti kaži, od Otpora se znamo. Znaš, ja ću sve one laži, manipulacije, izvoli ti lepo. Hajde malo debata, ti i ja. Izvoli.

PREDSEDNIK: Dobro, dobro. Nisam čuo.

Milivojević. Izvolite.

SRĐAN MILIVOJEVIĆ: Poštovani građani Srbije, e, ovo sam čekao. Lepo je kad padnu maske. Lepo je kad svako pokaže svoje pravo lice i svoju pravu cenu.

Pošto sam dobio priliku da repliciram, koju ste mi juče uskratili, prvo, vas da ukorim Orliću, nije lepo da iznosite neistine u direktnom tv prenosu. To je ružno, to je nevaspitano. Juče ste kazali da sam groktao i dahtao u Skupštini Srbije. treba da vas je sramota što iznosite neistine. Vaša medijska zvezda u padu, je juče trokirala četiri minuta nije mogla do reči da dođe.

PREDSEDNIK: Mene da bude sramota zbog vašeg ponašanja, zbog onoga što ste vi radili, i groktanje i dahtanje.

SRĐAN MILIVOJEVIĆ: Sada ćutite i mene slušajte. Nemojte da me prekidate.

PREDSEDNIK: Vas da slušamo kako grokćete i dahćete.

SRĐAN MILIVOJEVIĆ: Ćuti i hvataj beleške i slušaj. Simo gluvaću ćuti i hvataj beleške, nemoj da me prekidaš.

PREDSEDNIK: To vaše groktanje i vaše dahtanje je vaše lice Milivojeviću.

SRĐAN MILIVOJEVIĆ: Nemoj me prekidati, ovo ti nije RTS, tako možeš da se ponašaš na RTS-u, ako se usudiš sa mnom na TV duel, ti izvol, izaberi televiziju i reci ja smem sa Srđanom Milivojevićem na TV duel. Evo izazivam vas na TV duel. Kad hoćete po tim vašim pravilima pa tamo upadajte u reč. Ovo je Skupština i ponašajte se vaspitano i ako vam je to teško.

PREDSEDNIK: Da tamo grokćete i dahćete.

SRĐAN MILIVOJEVIĆ: Dakle, juče je vaša medijska zvezda trokirala četiri minuta, reč nije mogla da kaže, i pošto nije mogla reč da kaže, onda je posle četiri minuta vašeg dobacivanja bez i malo stida mene ste optužili da sam ja, evo 30 svedoka oko mene, reč nisam kazao, i vi ste Orliću meni dali opomenu zbog toga.

(Isključen mikrofon.)

(Srđan Milivojević: Vratite mi vreme.)

PREDSEDNIK: E, vidite kako ste bili snažni i opasni u duelu, dobili priliku da odgovorite Bulatoviću, a dva minuta niste smeli da ga pogledate, a kamo li reč da mu kažete. Baš ste bili čvrsti u duelu.

Izvolite. Dejan Bulatović.

DEJAN BULATOVIĆ: Poštovani građani Srbije, da ustanem da me bolje vidite, da vidite. Pogledajte tu gromadu morala, ja mu dam pravo na repliku, time što sam ga pomenuo, a gospodin ni vau. Znate zašto, zato što ima putera na glavi, neko bi rekao. Nema putera, kamioni, šleperi, toga ima iza sebe, i toga što je iskoristio kad je bio na vlasti, i nikad neće moći da replicira. Moja biografija naspram njegove biografije, uvek.

Zato sam danas ustao da vam kažem građani Republike Srbije da su to ti nemoralisti, kojima sam ja bio 11 na listi, to je bila moja najveća politička greška zbog koje ću se verovatno kajati do kraja života. Trideset godina se nisam ukaljao, nikad nisam izdao ideale za koje sam se borio. Život sam dao 1996. godine, 5. oktobra 2000. godine, nikad nisam iskoristio ni za jednu platu državnog funkcionera, a pitajte njih. Oni danas koriste decu ubijenu, koriste roditelje ubijene dece, koriste nešto što se nikad nije dešavalo u političkom životu, nigde na svetu. Zato Dejan Bulatović kaže – gospodine, vi, koji ne smete da mi kažete i da replicirate, zaobilazite repliku kao kiša oko Kragujevca, smetam vam, jer sam podržao Aleksandra Vučića, Anu Brnabić, Vladu Republike Srbije i stao uz državu Srbiju. Jesam, dragi građani to sam uradio, jer to je jedina opcija. Sa ovakvom opozicijom izgubili bi i Kosovo, izgubili bi sve ono što je srpsko, i ne bi se zvali Srbi, zvali bi se verovatno neka tunguzija. Nikad to neću, nikad podržati, a vama gospodo, znate kako kaže naš narod onako iz milošti, putuj Igumane, za manastir ne pitaj. Vidimo se na izborim, a tada ću još više i lepše o vama ispričati, a imam puno toga.

Hvala dragi građani Srbije, vidimo se vrlo uskoro, tamo gde je mesto na biralištima, pa da vidimo koga podržava Srbija njih, retronazadnu Srbiju, ili Srbiju sa demokratskim kapacitetima, Srbija koja će braniti svoju otadžbinu, braniti temelje državnosti i biti ekonomski, ne tigar, nego lav, rekao bih lav. Jer ono što je juče obećano od strane predsednika države je jasno rečeno, dakle idemo da podižemo i srpsko selo i srpsku poljoprivredu, srpskog penzionera i sve što valja ovoj Srbiji, a vi sramote jedne, nemojte više da mi se obraćate. Pokazali ste koliko ste hrabri i jaki, nemojte više. Hvala.

PREDSEDNIK: Povreda Poslovnika.

ALEKSANDAR MIRKOVIĆ: Poštovani predsedniče, reklamiram povredu člana 107. – narušeno dostojanstvo Narodne skupštine. Naime, poslanik Srđan Milivojević dostojanstvo Narodne skupštine nije samo narušio svojim govorom, već i svojim prisustvom.

To koga će staviti na listu i ko će njih predstavljati je njihovo pravo demokratsko naravno, ali ako uzmemo u obzir da ih ovde predstavljaju ljudi koji su pretili silovanjem premijerki, da ih predstavljaju ljudi koji su tukli policiju, da ih predstavlja čovek koji je pretio da Andrej i Danilo Vučić završe u šahtu kao Gadafi, to je činio kada nije bio poslanik. Međutim, ovde nije uputio izvinjenje, od tog stava nije odustao, šta više ovde se ponosio time u nekoliko navrata i u nekoliko izlaganja, ali ono što je učinio juče, mene kao narodnog poslanika obavezuje da ga pozovem da podnese ostavku.

Ne želim da budem u istom košu kao narodni poslanik kao što si ti i namerno ti se obraćam sa ti. Iz prostog razloga zato što juče nisi samo groktao, nego si dahtao i uzdisao kada je Nevena Đurić dobila reč. Da je sve to istina, potvrdila je tvoja koleginica Narodna poslanica Marinika Tepić, koja je sedela pored tebe i rekla – nije on groktao, on se njoj obradovao, pa te ja sada pitam zašto ti njoj imaš da se obraduješ i kakav je to način? Kakvu to sliku šalješ? Treba da te je sramota.

Poštovani predsedniče, svako njegovo naredno izlaganje, čoveka koji je takvu seksualnu konotaciju uputio jednoj ženi, devojci je nedopustivo i ti da imaš i malo obraza, ti bi već juče podneo ostavku, a ako ništa drugo, uputi izvinjenje. Kako obraza nemaš i za sramotu ne znaš, ti to nećeš uraditi, ali to je slika vaš i vaših vrednosti. Hvala i ne tražim da se izjasnimo o ovome.

PREDSEDNIK: Za 107. sam razumeo da ne treba da se glasa.

Što se tiče ostavke, možda i razmišlja o tome, ali ne može da stigne, na Gazeli je trenutno.

(Srđan Milivojević: Replika.)

Može i samo da znate svi, sada ćemo da otvorimo poslednji krug, pa šta izazovete dobićete odgovore, ali to će da bude kraj.

Izvolite.

SRĐAN MILIVOJEVIĆ: Dakle, ja odgovaram narodnim poslanicima, ovim preletačima nemam potrebe da odgovaram, oni sa svojom savešću nek se porazgovaraju.

(Nebojša Bakarec: Kukavice!)

Ja nisam bio potpredsednik Skupštine opštine Šid, meni je savest čista, nisam nikada bio u koaliciji sa SNS i ne želim zaista uopšte ni da primećujem ove preletače.

(Nebojša Bakarec: Kukavice!)

Ovde vidim neke koji pominju da treba da podnesem ostavku, još me teraju da se izvinim nekome. Evo, ja se sada zaista najljubaznije izvinjavam narodnoj poslanici Iloni Štaler, poslanici italijanskog parlamenta, što sam je uporedio sa bilo kim u srpskom parlamentu iz redova SNS. Ta žena nikada nije rekla – ubite jednog Srbina, ubite jednog Italijana… (Isključen mikrofon.)

PREDSEDNIK: Upravo ste završili i zaradili prvu opomenu za danas.

Upravo ste završili i, ako niste čuli, zaradili prvu opomenu za danas. Jer ovo što vi radite, ovo je gore i od onog vašeg groktanja i dahtanja i onoga što ste radili juče.

(Srđan Milivojević: Sram te bilo! Vrati mi reč, kukavice! Kukavice podla! Podla kukavice!)

Nemojte da urlate.

O tome ko je i kakva kukavica, pokazali ste svi, sve što treba da znamo, u prvoj rečenici. A o tome ko je podlac, ko je prostak i sve ostalo što ste pokazali, to ste u drugoj, trećoj i četvrtoj rečenici.

(Narodni poslanik Srđan Milivojević dobacuje.)

Šta kažete? Bulatoviću ne smete da kažete ništa, osim tako malo da dobacite sa strane.

Dobićete priliku i vi.

Ali, onda ste krenuli da najodvratnije vređate narodnu poslanicu. Nije vam bilo dovoljno ono što ste je onako uvredili juče. Svaka vam čast.

(Narodni poslanik Srđan Milivojević dobacuje.)

Šta kažete još? Kažite još, slobodno. Kažite, da vas čuje Narodna skupština kako ste lepo vaspitani. Kažite, kažite! Imate li još nešto?

(Srđan Milivojević: Čekam te. Kad skupiš hrabrost, javi se. Kukavice!)

Šta ste? Niste sigurni više šta ste. Nama je svima jasno šta ste, bez brige. Pokazali ste šta ste i mi smo to svi odlično razumeli.

Povreda Poslovnika.

(Narodni poslanik Srđan Milivojević dobacuje.)

MARIJAN RISTIČEVIĆ: Dame i gospodo, samo da ovo marvinče završi sa dobacivanjem, pa mogu ja.

Dame i gospodo narodni poslanici, reklamiram čl. 107, 108. i 109. Gospodine predsedavajući, mislim da ste izrekli blagu kaznu.

Gospodine predsedavajući, vi kao da radite u društvu za zaštitu životinja. Ali, ja radim u društvu za zaštitu od životinja i prema tome, iako imam razumevanja za ovaj pendžetirani obraz do juče, on se juče narodnoj poslanici i nama obratio na svom maternjem jeziku. Znači, on se tim jezikom služi.

Gospođa koja je to govorila, da se on nečemu obradovao, nije on trebao da se obraduje gospođi Đurić, nikako. On treba da se obraduje meni. Ne hrani ona svinje, ja hranim svinje.

Ne tražim da se glasa.

PREDSEDNIK: Povreda Poslovnika.

MILENKO JOVANOV: Član 107 – dostojanstvo.

Zbog građana se javljam, želim da znaju šta je upravo rekao.

Kada je bio pozvan od poslanika Mirkovića da se izvini zbog onoga što je juče uradio, a što je potvrdila i osoba koja je sedela do njega, s tim da je ona to okarakterisala da se on samo obradovao, verujem da ne bi volela da se njoj tako neko obraduje, on je rekao da se izvinjava, ali se izvinjava Ćićolini…

(Narodni poslanik Srđan Milivojević dobacuje.)

PREDSEDNIK: Druga opomena za Srđana Milivojevića.

(Srđan Milivojević: Neka pokažu kolike su kukavice do kraja.)

MILENKO JOVANOV: Dakle, Iloni, kojoj je umetničko ime Ćićolina, porno glumici. Izvinio se porno glumici zato što je uporedio sa Nevenom Đurić.

(Srđan Milivojević: Ona je narodna poslanica italijanskog parlamenta.)

Ali, nije tu kraj. Na to se smeju i aplaudiraju sve žene u njihovim poslaničkim grupama. Sve, komplet. Niko „a“ nije rekao, niko ga popreko pogledao nije, niko negodovao nije. Zašto? Zato što svi misle kao on, jer je on lider. Lestvica koju on spušta nisko, oni je onda preskaču, tako nisku. Koliko god on nisko padao, oni će da budu na tom nivou. I za to mu niko nije „a“ rekao.

Ja prihvatam i razumem, svašta se kaže, i ja kažem svašta svakome, ali ovakvu gadost niko nikome ovde nije uputio. Treba da vas je sramota, ako za sramotu znate. Da to kaže neko vašoj majci ili sestri, ako je imate, ili ćerki, da je imate. Ja reči nemam. Ja reči nemam.

(Srđan Milivojević: A što se vi stidite italijanskih poslanika?)

Koga se stidimo?

(Srđan Milivojević: Italijanskih poslanika se stidite.)

PREDSEDNIK: Milivojeviću, ako nastavite sa tim…

MILENKO JOVANOV: Čoveče, evo, molim te, sve je u redu, hajde stani. Hajde, dosta je. U redu je, razumeo sam šta hoćeš, jako ti je smešno, jako si pametan ispao. Evo, ja sam glup i ne razumem tvoje metafore, ali hajde, molim te, stani više sa tim.

(Srđan Milivojević: Hvala. Tako je, glup si.)

Jeste, ja sam glup.

PREDSEDNIK: Milivojeviću, obuzdajte se.

MILENKO JOVANOV: Ti si pametan, ja sam glup. Ove metafore o Ćićolinama i porno glumicama su sjajne, hajde nemoj više. Hajde, završi s tim. Dosta je, bre! Prestani, čoveče!

Ne tražim da se glasa.

PREDSEDNIK: Ako ste hteli u odvratnosti da postavite novi rekord, uspeli ste danas. Svaka vam čast.

(Srđan Milivojević: Ti me pozovi na TV duel, skupi hrabrost.)

I da ne urlate više iz klupe, a pogotovo one stvari zbog kojih su vam izrečene opomene.

(Srđan Milivojević: Skupi hrabrost, pa me pozovi na TV duel.)

Jadno i bedno, Milivojeviću.

(Srđan Milivojević: Samo ti skupi hrabrost, pa na TV duel.)

Jadno i bedno.

Imate vi dva minuta i time ćemo da zaključimo krug replika.

DEJAN BULATOVIĆ: Poštovani građani Republike Srbije, ponovo ustajem iz pijeteta prema vama, videli ste šta je bilo u replici, šta je rekao Srđan Milivojević. Zamerka meni je što sam bio zamenik predsednika Skupštine opštine Šid. Pa ja sam čovek lokal patriota, ja obožavam moju opštinu i bio sam tamo kao zamenik predsednika Skupštine i, da, bio sam u koaliciji, tada smo bili u koaliciji sa SNS, ali kako da vam kažem, tamo je bio i SDS u koaliciji u to vreme, dakle, stranka Borisa Tadića i drugih stranaka, SPS, naravno, i svih drugih stranaka i činili smo sve da lokalnu samoupravu, nakon onih poplava koje su se desile, pomognemo opštini, i to je bilo normalno.

Ali gledajte, građani Srbije, šta je suština. On je to rekao, i ja se time ponosim, ali je zaboravio da kaže da sam ja čovek koji je bio u izgnanstvu 10 godina u Francuskoj, dobio sam politički azil, zbog njih. Ljudi, ja sam dobio politički azil nakon 5. oktobra, ljudi. Pa šta da vam kažem? Nisam ja dobio 1996. godine politički azil, nego sam dobio oktobra meseca. Šta vam to govori? Pa da su me oni oterali. Da su me oni oterali. Ljudi, pa vratite članke koje sam tada rekao i zašto sam otišao iz Srbije. I ja sam im oprostio. Mislio sam da su se promenili. I bili smo na televiziji 2007. godine on i ja, taj isti Srđan Milivojević, i tad sam mu na televiziji „Pink“ rekao šta sam imao – lopovi, bre, jedni, kako vas nije sramota? Ništa se niste promenili. Lopovi jedni.

(Aleksandar Jovanović: Šta je ovo? Šta ste uradili ovom čoveku?)

I sad pitam ovu državu – kad ćete, bre, da reagujete na ove lopove? Oni vam i danas iznose afere. Kakve afere? Pogledajte, ljudi, šta ste napravili od ove zemlje. Pogledajte šta ste napravili. Napravili ste da ne može jedna normalna vlast 10 godina da izvuče ono što ste vi upropastili, bre. Kakva vaša vlast, vi ste za zatvor, bre. Hvala vam.

(Srđan Milivojević: Po Poslovniku.)

PREDSEDNIK: Sledeći na listi prijavljenih je Milija Miletić.

On nije tu.

Dalibor Jekić da li želi reč?

Izvolite.

DALIBOR JEKIĆ: Poštovani predsedavajući, poštovani građani Srbije, odluka o osnivanju anketnog odbora radi utvrđivanja okolnosti i činjenica zbog masovnih ubistava u Osnovnoj školi „Vladislav Ribnikar“ kao i na teritoriji Mladenovca i Smedereva, treba da nam daju odgovore na brojna pitanja koja su postavljena kako od strane javnosti, tako i od strane opozicije.

Ovi nemili događaji traže odgovore na to kako smo došli u ovu situaciju, ko je odgovoran? Zašto je prerano prekinut let ove dece? Zašto su baš oni morali da plate tu visoku cenu za nasilje, propuste i urušavanje sistema u poslednjih deset godina? Dobili smo najteži mogući udarac, udarac koji nismo očekivali baš u osnovnoj školi. Dugujemo im istinu. Dugujemo im da odgovaraju svi oni koji su napravili propuste u prethodnom periodu. Dugujemo im jer je to pravda i to je najmanja uteha za njihove najmilije.

Kao čovek sam razočaran kakav je odnos ovde u parlamentu. Zaista niste pokazali najmanji nivo pristojnosti za situaciju u kojoj se nalazimo. Odgovornost poštovane kolege, to je ta ključna reč od koje bežite, imate potpunu vlast koja sa sobom nosi pored privilegije u kojoj uživate i odgovornost. Pitam zbog čega dižete toliku tenziju? Zašto podstičete nasilje i mržnju ovde? Zbog čega, zbog toga što smo tražili odgovornost i zbog toga što smo tražili ostavke? Da li je ičija fotelja bitnija od bilo čijeg života, a pogotovo dečijeg?

Predsednik Narodne Skupštine je napravio takav ambijent ovde u ovom parlamentu, da podstiče konstantno nasilje nad opozicionim poslanicima. Konstantno vrši nasilje tako što primenjuje dvostruke aršine, tako što vređa opozicione poslanike, tako što ne dozvoljava i ne daje pravo po Poslovniku svim poslanicima jednako ovde. Njegova tumačenja vređaju zdrav razum. Zaista ne očekujem da će on da se promeni u narednom periodu, jer ga smatram najvećim generatorom problema ovde u ovom parlamentu, ne može da izađe iz stranačkih cipela. Gospodine Orliću, ja smatram da vi treba da se vrate u poslaničku klupu, zato što ne smete da opomenete nijednog poslanika iz vaše stanke, očigledno da nemate autoritet nad njima, to dovodi do ove atmosfere u kojoj se nalazimo.

Šef poslaničke grupe SNS priča o građanskom ratu, o čemu vi pričate? Kojem građanskom ratu? Zašto vređate sve one ljude koji učestvuju na mirnom protestu „Srbija protiv nasilja“? Ti ljudi su došli dobrovoljno na taj protest, niko ih nije doveo sa autobusima niko im nije dao dve crvene, ti ljudi se bore i za one ljude koji su morali da dođu na silu na vaš skup, na vaš nerazumni skup. Morate da shvatite da je čaša žuči prelivena, nema obojene revolucije, vi to dobro znate, vi imate podršku svih onih koje prozivate kako ovde u parlamentu, tako i van njega.

Pitam vas i da javno kažete interesuje me, da li su vam Amerikanci, Nemci, Britanci, Italijani, Francuzi, prijatelji ili neprijatelji? Čas vam je Makron prijatelj, čas su vam Francuzi neprijatelji. Kada pričamo o obrazovanju anketnog odbora moramo da se osvrnemo i na REM i na Ministarstvo policije i na Ministarstvo prosvete. Odavno REM ne vrši svoju funkciju ima blagonaklone odnose prema nasilju i mržnji koja se emituje preko televizija sa nacionalnim frekvencijama, prema svim neistomišljenicima i prema opoziciji, to je sve u funkciji očuvanja SNS na vlasti.

Jedan od dokaza za propust sistema jeste i taj kako je dete moglo da uđe u streljanu? Da, nije došlo do toga verovatno ne bismo imali ove nemile događaje, zato je i odgovornost na Ministarstvu policije, zato moramo da dobijemo odgovore kroz ovaj anketni odbor kako je došlo do toga?

Pozivate na normalizaciju i razgovore, a nazivate građane ruljom, lešinarima, hijenama da ne nabrajam dalje strašni su izrazi koje koristite, te uvrede nikako ne doprinose normalizaciji u komunikaciji niti smanjenju nasilja. Jedan od poslanika kaže, kako je opozicija naoružana do zuba. Bezočne laži ovde prosipate, ja pravi nemam nikakvo oružje. Dovoditi nas i naše porodice u jednu opasnu situaciju, sramota od vas.

Nije smelo onoliko detalja o strašnom događaju u „Ribnikaru“ da izađe u javnost, sa tim ste napravili brojne probleme kako sistemu, tako i društvu. Primer iz Kragujevca govori da je posle toga jedno dete pravilo spisak dece koju mrzi, da jedno dete zbog toga što je iznelo neko pretnje vraćeno iz hraniteljske porodice u dečije selo. Igramo se ozbiljnim stvarima.

Pokušaj relativizacije sa vaše strane, relativizacija da sve televizije sa nacionalnim frekvencijom imaju isti uticaj kao „Nova S“ i „N1“, pa nije tačno, SBB ne postoji ni u Vranju, ni u Zaječaru, ni Negotinu, to je potpuna laž.

Odgovornost je nešto od čega bežite. Očekujem da ćete ispuniti sve zahteve koji su definisani na protestu, a od anketnog odbora očekujem da utvrdi sve činjenice koje su dovele do ovih nemilih događaja. Sa ovom sednicom nismo napravili nikakav iskorak ka smanjenju tenzija i nasilja, naprotiv sa ovom sednicom smo se vratili dva koraka unazad. Borba za opstanak na vlasti je vaš prioritet. Nema ničeg bitnijeg i važnije od toga, za to se vi borite. Hvala vam.

PREDSEDNIK: Pravo na repliku.

(Srđan Milivojević: Povreda Poslovnika.)

ALEKSANDAR MARKOVIĆ: Zahvaljujem.

(Srđan Milivojević: Kako nema povrede Poslovnika? Zašto ne čujete kada kažem povreda Poslovnika. Orliću, el ne čuješ dobro? Sram te bilo. Kukavice. E, moja kukavice.)

ALEKSANDAR MARKOVIĆ: Da li mogu da nastavim?

Sada ne znam predsedniče kakva vrsta je ovde zbunjenosti ili nerazumevanja ili čak možda neka vrsta šizofrenije kod prethodnog govornika, jer ako ste ga pažljivo slušali, a ja sam ga pažljivo slušao, on je svoje izlaganje započeo sa time da snažno podržava predlog formiranja anketnog odbora. To sve nije problem, mi ga podržavamo, međutim, šta je problem? Na listi govornika za ovu tačku dnevnog reda, Dalibor Jekić, prethodni govornik se izjasnio da je protiv ovog predloga. Dakle, ovde lepo piše i svi to možete da vidite, Dalibor Jekić, poslanička grupa Ujedinjeni, protiv formiranja anketnog odbora, a u svom govoru, u prvoj rečenici kaže kako snažno podražava ovu ideju formiranja anketnog odbora. Ako to nije politička šizofrenija, ja stvarno ne znam šta je.

Međutim, ono zbog čega sam reagovao, to je da je stigla optužba sa njegove strane da mi dižemo tenziju. Mi dižemo tenziju? Stvarno? Mi? Što rekao jedan vaš lider, stvarno mi dižemo tenziju, pa da li mi pozivamo na ubistvo predsednika ili vi? Da li mi pozivamo da se jure ljudi po ulici danima, nedeljama, da ćemo plivati i tako dalje, pa el mi pozivamo na vešala ili vi? Da li je ovo sa vašeg skupa ili sa našeg skupa? Svakodnevne su pretnje i najgore vulgarnosti i Vučiću i njegovoj porodici, i sinu Danilu, da ne čitam sada sve ono što smo nažalost juče ovde govorili ili to dolazi sa vaše strane. I, mi dižemo tenzije i molim vas predsedniče da iskoristite vaše pravo, da u narednom obraćanju ljudi koji govore preko puta mene, obratite pažnju na ovakve, da kažem nebuloze i da reagujete u skladu sa Poslovnikom. Zahvaljujem.

PREDSEDNIK: Obratićemo.

Povreda Poslovnika.

SRĐAN MILIVOJEVIĆ: Drago mi je Orliću da ste me primetili.

Reklamiram povredu Poslovnika član 104. Mislim da sam apsolutno imao pravo na repliku, ja nisam izazvao repliku sa gospodinom Bulatovićem. Toliko.

PREDSEDNIK: Dobro, čuli ste sigurno da sam rekao da je to poslednji krug replika i to je zato.

Povreda Poslovnika.

VLADIMIR ĐUKANOVIĆ: Uvaženi predsedavajući reklamiram povredu dostojanstva Narodne skupštine.

U više navrate je malopređašnji govornik vas nazvao Orlićem, vaše prezime je sjajno, ali vi ste predsednike parlamenta i mora da vam se obraća sa dužnim poštovanjem, kao što se mora sa svim kolegama da se ophodi, a da ne naziva koleginice Ćićolinama i slično. Molim vas da tu vrstu nevaspitanja koju očigledno nosi sa sobom, jer je isfrustriran, godinama ga nema ni u jednom telu, ne može da dođe do plate. otkud znam šta mu je?

Ja vas molim da ga opomenete zato što ovo je visoki dom, najviše naše zakonodavno telo. Morate da ga poštujete i predsedniku parlamenta morate da se obraćate sa gospodine predsedniče ili predsedniče, itd. a ne Orliću, jer niste zajedno čuvali ovce sa njim i ja bih vas zaista zamolio da reagujete na ovako nešto.

Hvala vam.

(Srđan Milivojević: Kada on to nauči prema nama, tada ćemo i mi prema njemu.)

(Aleksandar Jovanović: Tako se Orlić obraća nama.)

PREDSEDNIK: Hvala na napomeni.

Evo, čuli ste, i sad je vikao dok ste vi govorili isti Milivojević i Ćuta Jovanović, ali, dobro, tu sad više i nema ništa novo.

(Srđan Milivojević: Jel čuješ sada – Ćuta Jovanović.)

U svakom slučaju, od ovoga bolje ponašanja od njih ne očekujem.

Što se tiče obraćanja meni, apsolutno mi je svejedno, ali nećemo da dozvolimo da se narodnim poslanicama obraća onako prostački, kao što je radio. Za to reagujemo i reagovaćemo.

Glasanje za 104, Milivojeviću, treba li?

(Srđan Milivojević: Kako vas nije sramota?)

I dalje niste sigurni?

Glasanje za 107, Đukanoviću?

(Vladimir Đukanović: Ne.)

Ne treba.

Eto, rešili smo i to.

Reč ima Radomir Lazović.

RADOMIR LAZOVIĆ: Hvala, predsedavajući.

Dakle, ja bih još jednom hteo da apelujem da se u ovom Domu Narodne skupštine ne podsmevate osobama koje imaju problema iz domena mentalnog zdravlja.

Znači, nemojte druge ljude nazivati ludacima, nemojte govoriti o šizofreniji i nemojte izvrgavati ruglu probleme koje ljudi imaju.

Gospodo, ovo su ozbiljni problemi. Ja razumem da vi nemate najmanju ideju da postoji nešto što se zove mentalno zdravlje i u šta treba da ulažemo i šta treba da menjamo i da treba da pomognemo ljudima koji imaju ovih problema.

Za vas je to smešno. Vi jedni druge nazivate tako. Šta vam je, bre? Šta vam je? Zbog ljudi koji imaju…

(Milenko Jovanov: Eno, pomozi mu.)

Gospodine Jovanov, zbog ljudi koji imaju te probleme ja vas molim da ne stigmatizujete dalje ove ljude.

Stanite, zaustavite svoju mašineriju, to nije u redu.

Ljudi, jedna od mera o kojoj mi ovde govorimo, kojom treba da se bavi ovaj anketni odbor su upravo problemi sa nedostatkom psihijatara i kliničkih psihologa, a posebno dečijih psihijatara. Treći ili četvrti put vam to govorim.

Ljudi imaju ozbiljnih problema. Deca imaju te probleme. Pa, gledaju vas ovde u Domu Narodne skupštine kako jedni druge na najgore načine prozivate zbog mentalnog zdravlja.

Znači, čoveče, stigmatizujete ljude koji imaju zdravstvene probleme iznova i iznova. Nemojte to raditi. Nađite druge načine da jedni druge uvredite ako vam je do uvreda. Nemojte činiti da se jedan nezaštićeni deo stanovništva oseća još lošije zbog vaših izlaganja. Zaustavite se. Razmislite šta radite.

Ja znam da je teško i znam da vi ne umete, da ne razumete, da ne možete sa jednim drugima obraćati sa „gujo, štrokava“, kao što to radite.

PREDSEDNIK: To je bilo dva minuta.

RADOMIR LAZOVIĆ: Ne možete se obraćati na taj način… (Isključen mikrofon.)

PREDSEDNIK: Vi imate dva minuta.

(Radomir Lazović: Šta je ovo, Orliću?)

MILENKO JOVANOV: Dakle, ovo licemerje i ovo bedno podvaljivanje je stvarno nečuveno. Znači, čovek ustane i izmišlja. Niti se ko ismevao, niti se ko podsmevao. Nije bio u sali. Evo, sad je ušao u salu.

Dakle, molim vas samo da se potvrdi da je sad ušao u salu. Dakle, ovaj čovek, koji upravo laže da se neko bavio i podsmevao bilo čime. Nisi bio tu. Šta sada opet tupava faca i sležemo ramenima, ne zna šta se dešava?

Ko je pričao o bilo čemu? Ko je pričao o bilo čijim bolestima? Ovaj što ti aplaudira i ovaj što ti donosi?

Ja? O čijoj bolesti sam pričao?

Ovaj što ti donosi mitove odštampane, taj što ti donosi tvitove je poslanicu nazvao Ćićolonom i to nisi ni spomenuo i to ti ne smeta. Pa, kako te nije sramota, bre, Lazoviću?

Lazoviću, treba da te je sramota, jer glumiš ovde nekoga ko hoće da se postavi iznad situacije i da kaže – eto, nije u redu, eto, vi spustite loptu, eto, i mi smatramo… Pa, pokaži. Hajde, dokaži. Čovek je dva dana za redom… Juče si ćutao, a iza tebe je dahtao i stenjao, groktao. Iza tebe se to desilo.

Nisi čuo? Opet tupava faca, opet – nisam čuo.

Znaš šta je samo problem? Marinika Tepić je potvrdila. Rekla je da on tako deluje kada se obraduje. Eto, obradovao se.

Pa, kako vas nije sramota, bre, ljudi? Ajde, dosta više sa tim licemerjem! Prestanite sa tim licemerjem!

Da li stvarno misliš da će te tvoje fore da ti prođu, izmisliš nešto i sada ono? To su uličarske fore! Na šta liči to?

Čekaj, šta sad ja treba da ustanem i da kažem: „Radomire Lazoviću, prestani da pozivaš na klanje ljudi iz SNS-a. Molim te, prestani da pozivaš na klanje ljudi iz SNS-a. Nemojte, gde vodi to ovu zemlju? Zašto želiš da nas kolješ? Zašto se pretvaraš u koljača? Nemoj to da radiš, Radomire Lazoviću, to nije normalno. Nemoj, Radomire da kolješ decu. To nije normalno, Radomire Lazoviću. Zašto se pretvaraš u koljača?“

Misliš da mi ne možemo te igrice da se igramo? Pa, nema smisla.

Znači, nemoj to da radiš.

Ako stvarno misliš ono što govoriš, onda hajde da pričamo o tome, ali onda se okreneš pa kažeš ovima oko tebe šta da rade, ali to da izmišljaš, pa diskutuješ sa izmišljenim činjenicama? Pa, nemoj mi to raditi, to nema smisla.

PREDSEDNIK: Kao i prošli put, poslednji krug.

Dobićete priliku i vi. Ako izazovete, biće kraj.

Izvolite, dva minuta.

RADOMIR LAZOVIĆ: Dakle, ako mogu samo da razjasnim. Da li je prethodni govornik iskoristio termin „šizofrenija“? Jeste.

Dakle, predsedavajući, sećate se juče kada smo imali situaciju u kojoj vam je Milenko Jovanov tražio hitni stenogram da proverim nešto? Evo, ja bih iskoristio tu mogućnost, pa da tražim hitni stenogram, da proverimo da li je prethodni govornik iskoristio termin šizofrenija, optužujući druge narodne poslanike.

Nema potrebe da se uzrujavate, gospodine Jovanov. Ja ukoliko pogrešim, ja nemam nikakav problem da se izvinim, ali zar niste vi ti koji ste pozivali i govorili i dobacivali ljudima da su ludaci, da popiju lek, da su pušteni iz bolnice i slično?

Dakle, ako to radite, na to sam mislio. Dakle, ja sam samo to zamolio, gospodo.

Nemojte koristiti te izraze. Znate zašto? Zato što onda ti ljudi koji imaju ove probleme se osećaju dodatno stigmatizirani. Razumete? Imate dodatno ljude… opterećujete život nekih ljudi koji ne sede ovde na taj način.

I to vam je slično kada deca koja imaju problema sa mentalnim zdravljem, ako oni vide da vi ovde u ovom domu ismevate ljude koji imaju te probleme, onda će oni reći – dobro, ja onda to neću da prijavim nikome, jer se plašim da ću ja biti ismevan i na taj način vi dodatno produbljujete naše probleme kojih nije malo ionako.

Ne morate vi da se složite sa mnom, ne mora da vam padne kruna s glave, pa da nešto poslušate od opozicije. Uopšte ne mora to. Ne morate ništa da se izjašnjavate da li sam ja u pravu ili nisam, da zaboravimo da se ovo desilo, a vi samo nemojte to da radite i ja bih bio srećan i zadovoljan i eto jedan lep primer kako možete da doprinesete da u javnosti ne bude više mržnje, da ne bude produbljivanje problema i svega ostalog.

Ako to uradite, evo, unapred vam se zahvaljujem.

Hvala.

PREDSEDNIK: Kako li reaguju deca koja gledaju Skupštinu kada čuju da Milivojević onako naziva narodnu poslanicu? O tome ništa.

Pravo na repliku, Milenko Jovanov.

MILENKO JOVANOV: Dakle, opet kažem, nemam nikakav problem, ali dokažite to što govorite time što ćete reagovati na ono što znate da se desilo. Dakle, bili ste u mogućnosti da pokažete da verujete u ono šta govorite. Imali ste savršenu priliku. Propustili ste je svi vi. Ovako neko ogavno i odvratno da reaguje kada je ustala Nevena Đurić to se nije desilo nikome u ovom sazivu.

Nemojte mi odmahivati rukom. Znači, nema veze Nevena Đurić? Ok? Eto, bar smo to rešili.

Predsedniče, ja bih želeo na nešto drugo da ukažem pošto ovde od razgovora nema ništa, jer da njega interesuje šta ja imam da kažem, ne bi išao da razgovara sa predsednikom Skupštine, niti njega zanima da napravi bilo kakav dogovor ili razgovor ili da čuje drugu stranu. Njega zanima da izdeklamuje ono što mu je napisano i da ponovi one svoje teze i to je to.

Ono što jeste bitno i na šta bih voleo da se obrati pažnja, a to je na dobacivanje Ćute Jovanovića. Ja mislim da prolazim isti put koji je prošao Marijan Rističević, a ja to ne želim.

Dakle, u startu želim da kažem, prvo je, molim vas, on je Marijanu Rističeviću prvo dobacivao, pa se svađao, na kraju mu je slao ljubavne poruke i pitao ga kada mogu da se vide, šta radi večeras itd.

Dakle, on se sa mnom prvo svađao, dobacivao, a sada je rekao da sam ko puslica i dobacivao mi da super izgledam, itd.

Ja vas molim da to prekinemo, pre nego što dođe do ljubavnih poruka. Evo, ja javno kažem, nisam zainteresovan, ne zanima me to. Dakle, molim vas nemojte sa tim porukama, nemojte sa tim. Marijan se čovek jedva izvukao. Žena mislila Bog zna šta se dešava. Znači, nemojte.

(Aleksandar Jovanović: Ti si već u vezi…)

Dobro. Dobro.

Ja sam u vezi sa Vučićem, a vi ste izgleda ljubomorni? Da. I onda nemojte da pokušavate. Evo, ja vas molim. Šuto, molim. Nemojte kvariti tu vezu. Ostavite tu vezu. Šuto, evo, molim, nemojte kvariti tu vezu, Šuto, molim, nemojte kvariti tu vezu.

(Aleksandar Jovanović: Ti si navikao da moliš.)

Predsedniče, jeste li čuli? Ja vas molim. Stvarno mi je neprijatno. Stvarno mi je neprijatno. Ja na ovakvo udvaranje nisam navikao. Meni se nikada niko na ovaj način nije obraćao, sladak si jako, a da je muškog pola. Zaista, nije.

(Aleksandar Jovanović: Al si sladak svakako.)

Stvarno ne mogu ni da se koncentrišem, ne mogu ni da govorim. Dajte molim vas, reagujte. Nema smisla. Ja ne znam šta da radim više. Ne znam kome da se obratim. Moraću da prijavim. Ovo počinje da bude seksualno uznemiravanje i ja moram da reagujem.

Dakle, molim vas prestanite sa tim. Ja vas evo, još jednom molim, nemojte, nisam zainteresovan. Sve vas razumem, vi te svoje ideje negde drugo probajte. Nisam zainteresovan. Pomirite se sa tim.

(Aleksandar Jovanović: Džaba što nisi.)

Ovo je silovanje.

PREDSEDNIK: Da zamolim Aleksandra Jovanovića, ako ne može drugačije. Znači ta vrsta napadnog udvaranja, šta je to već, to neke ljude uznemirava. Nemojte to da radite. Ljudima to smeta.

MILENKO JOVANOV: Njega odbijanje izgleda motiviše. Ja ne znam ni šta da radim više.

Evo, ja javno samo kažem, da se zaštitim, dakle, da nisam zainteresovan, a za sve ostalo što se desi, ako se desi, da znate da nije bilo mojom voljom. Hvala.

PREDSEDNIK: Treba se nekada obuzdati malo.

Dejana Vasić ima reč.

DEJANA VASIĆ: Poštovani predsedniče, kolege poslanici, počeću ovo izlaganje rečenicom – čovek možda jeste mera stvari, ali su činjenice mera istine. Zato ćemo mi da podržimo iz moje poslaničke grupe SDPS formiranje anketnog odbora.

Sada bih malo volela da pričam o svojoj struci. Ja sam psiholog, stručni saradnik u školi. U srednjoj školi, u osnovnoj školi, za vreme svog staža dosta toga sam prošla i mogu da vam kažem da je psiholog u školi jedan vrlo odgovoran posao, ali i vrlo zahtevan, odgovoran, ali i vrlo lep posao, zato što danas raditi sa decom, zaista, nema cenu.

Psiholog je detetu i drug i prijatelj i savetnik, i jeste istina da možda delujemo kao zatrpani dokumentacijom, papirima, ali to je neophodno, da bismo adekvatno obavljali svoj posao, mi moramo da vodimo beleške i da se bavimo administracijom.

Psiholog mora da pohađa sve stručne seminare. Psiholog mora, kao i pedagog, naravno, da ne zaboravim svoje kolege pedagoge, moramo da koordiniramo svim onim što se dešava u školi, da bismo imali jasnu sliku u kasnijem radu sa decom.

Ono što jeste jako važno da istaknem, da mi radimo u timovima i da prosto procena psihologa uvek iziskuje i mišljenje drugih kolega. Tu je i kolega psiholog, tu je kolega pedagog, učitelj, predmetni nastavnik, kao i direktor škole. Direktori škole moraju da se konsultuju sa svojim stručnim saradnicima da bi doneli određene odluke i rešenja.

Jako je važno reći da psihologija nije egzaktna nauka i ne postoji neki štapić mađioničarski da bismo mi mogli da rešavamo tako lako sve probleme. Naravno da uvek svakom detetu pružio adekvatnu pomoć i da nijedno dete, bez obzira na sve ove naše aktivnosti koje sam navela, nije ostalo da nije dobilo pomoć.

Ukoliko se i dese neke vanredne situacije, naravno, tu je uvek iz Centra za socijalni rad i pomoć naših kolega kliničkih psihologa u dečijoj bolnici. Nikada nije zakazao sistem u tom smislu i nikada nijedno dete nije otišlo kući bez adekvatne pomoći i nikada nije roditelj bio lišen informacija o svom detetu.

Još ono što bih volela da kažem jeste da razvojna psihologija je ogromna oblast psihologije, u kojoj postoje neki postulati, razvojne faze kroz koje prolazi svako biće. Te razvojne faze, naravno, donose određene karakteristike, ali i određene rizike, pogotovo u toj nekoj predadolescentskoj i adolescentskoj fazi. Mi ne znamo kada će biti okidači nekih devijantnih stanja. Oni se ponekada mogu naslutiti, ali se mogu desiti i neočekivano i teško su predvidivi.

Šta smo čuli ovde? Dosta toga pričamo ko je kriv. Država je kriva. Ja moram da vam kažem da država ne vaspitava našu decu. Moram da vam kažem da u društvu je uvek bilo loših uticaja, ali ono što je važno da napomenem jeste da, naravno, svako dete vaspitava roditelj. I sve ono što jeste naše dete, jeste slika prilika u svojoj porodici i onoga što je roditelj utisnuo u njega u najranijem detinjstvu.

Važno je da kažem da svako emotivno stabilno dete, dete koje pravilno rezonuje, dete koje zna da razluči šta je dobro, a šta je loše, čak i kada posmatra nasilje u medijima, na internetu, ono će jasno da istakne svoj negativan stav, ono neće kopirati, neće usvajati neke loše oblike nasilja. Čak će ga i osuditi.

Jako je važno da kažem da, naravno, sve ovo što se desilo, ostavilo je trag i na nama i na našoj deci. Stalno postavljamo pitanje da li smo krivi, da li sam kriva ja, da li smo krivi svi i stalno je ta neka dilema koja pretače krivicu sa jednih na druge, a uvek se pitamo da li je sada to negde u fokusu ko je kriv.

Razlozi postoje razni, ali hajde da prepustimo struci, da struka o tome da neki svoj sud.

Jako je važno i želim da pohvalim mere koje je do sada preuzela naša Vlada u prevazilaženju ove situacije. Mislim da su jako dobre i tek ćemo da vidimo njihove efekte u narednom periodu. Ništa ne može tako brzo i tako lako.

Govorimo o autoritetu. Jako je važno da pitam da li je autoritet nešto što se gradi na strahu ili nešto što se gradi na poštovanju i samopoštovanju. Pričamo o empatiji. Vrlo često ovde čujemo tu reč empatija, a ja se ponekad zapitam da li je empatija zaista tu i da li je posedujemo ili je to neki naš društveno poželjan odgovor na datu lošu situaciju.

Pričamo o nasilju, a svaki dan ga činimo. Komunikacija nam potpuno nema kodekse. Više ne možemo da napravimo distinkciju da li je to u pitanju govor mržnje ili neka konstruktivna kritika. Sve se nekako svodi na te neke reči, gomile nekih otrovnih nauma koji imaju samo za cilj da diskredituju sagovornika i da njemu nanesu neku duševnu bol.

Kada govorimo o rešenjima, mislim da je jako važno da krenemo od sebe, da sagledamo svoje emocije odakle su došle, kakvog su intenziteta i zašto su tu. Jako je važno da kažem da mudrost ne stanuje tamo gde postoje predrasude, gde osuđujemo jedni druge. Lični osećaj jeste kada upotrebimo sve naše kapacitete da bismo prevazišli dati problem, a iz toga izađemo još bolji i još čvršći.

Slažem se, neke stvari možda i trebaju da se promene, da se redefinišu. Individualna promena uvek utiče na tu neku kolektivnu promenu, ali ako kalkulišemo i ako kroz život idemo bez spontanosti i promišljanja, nećemo daleko dogurati. Ne smemo dozvoliti da vrednovanje materijalnog poništi ono što je osnovno, a to je vrlina. Zaboravili smo šta znači reč vrlina.

Jako je važno da deci ne šaljemo informaciju da vrede zato što imaju, nego da vrede zato što znaju. Moramo menjati stvari, sve ono što možda nije dobro bilo do sada. Ja se s time slažem. Jako je važno da znamo da u korenu nepromenjivosti jeste strah, a strah je ono što blokira. Kako prevazilazimo strah? Strah prevazilazimo i blokade edukacijom i znanjem.

Moram da vam kažem da dosta pričamo o deci, ali jako bih volela da svi mi možemo da uđemo u tu učionicu i vidimo kakva su nam deca. Deca su nam sjajna. Deca imaju danas vrlo, vrlo jasne stavove, kritičko mišljenje, ne libe se da ga kažu javno. Sa decom se može diskutovati o svim temama. Deca jako lepo rezonuju, analiziraju i zaključuju i o svima imaju određeno mišljenje i stav. Ne bismo smeli da se pri ovakvim temama delimo. Ne postoji polarizacija društva na ovakvim važnim temama za nas i našu decu. U ovoj situaciji svi moramo da smo na istoj strani, da se borimo za isto, a to je da su naša deca bezbedna.

Ono što još želim da istaknem jeste važnost porodice, jer od porodice i iz porodice sve polazi. Jako je važno da je zdrava porodica temelj i stub savremenog društva i da je negujemo i čuvamo.

Ako je moguće da se vratimo na onaj početak, a to je da negujemo lepu reč bez ovih nekih danas koje smo čuli optužbi i ružnih stvari. Hvala vam puno.

PREDSEDNIK: Hvala.

Reč ima Radomir Lazović.

RADOMIR LAZOVIĆ: Hvala, predsedavajući.

Koleginice, hteo bih možda malo da prokomentarišem ovaj vaš govor, pošto mislim da on ide u skladu. Prvo hvala vam na način na koji ste izneli ove stvari. Mislim da je to apsolutno primereno onome što govorimo i mislim da je tema o kojoj govorite primerena. Hvala vam što ste kao neko ko dolazi iz te struke odlučili da govorite iz vaše poslaničke grupe. Nadam se da će neko kao što ste vi možda i učestvovati u anketnom odboru, jer mislim da upravo ljudi koji dolaze iz ove struke će najbolje i znati. Siguran sam da će vas vaša grupa i podržati.

Samo malo ako možemo da vidimo kako izgleda ovo što ste rekli. Ne slažem se sa nekim delovima onoga što ste rekli, s obzirom da bih, recimo, u ovome što pričate video upravo politiku koju sprovodi država, koja je ustvari da sistem nije zakazao. Vi kažete - važna je porodica. Da li ima neko ko se ne bi složio sa vama? Vi kažete - važna je lepa reč, da ne bude gruba. Da li ima neko ko se ne složio sa vama? Pogledajte kako izgleda ovo oko nas. Mislim da ćemo se tu lako složiti. Vi kažete - vrednosti kod dece treba gajiti, da ne bude ko koliko ima, nego koliko vredi. Da li ima neko ko se ne bi složio sa vama?

Šta je problem u onom prvom delu koji ste rekli? Kažete - ni jedno dete nije otišlo bez adekvatne pomoći. Stvarno. Na osnovu kojih istraživanja i analiza ste vi došli do toga? Poštujem vaše lično iskustvo. Možda u okruženju u kome vi radite je takva situacija. Voleo bih da je tako, uopšte ne ulazim u to. Ukoliko trudite da je to inače stanje sistema, meni deluje da vi zapravo podržavate državnu politiku, da sistem nije zakazao.

Rekao sam to i ranije, reći ću ponovo. Dakle, problem sa tom idejom, sa tim motivom, da sistem nije zakazao, je to što onda nema potrebe da se nešto menja. Evo, vidite u vašem blagom govoru i u vašem načinu da kažete, da ulijete možda ljudima neku vrstu, kako bih rekao, sigurnosti, mislim da je to pogrešno, jer ne treba da imaju sigurnost ako je moguće da kao posledica ovakvog delovanja države dođe do ovakvih rezultata. Dakle, potrebna nam je promena.

Podsetiću vas da upravo o tome govore ovi đaci čije zahteve sam pročitao. Njihov glavni stav, ključna stvar je promena. Oni traže nekako drugačije da bi došli do toga, što vi ispravno zaključite, da je možda pozitivno na kraju. Dakle, ljude vide da ovaj sistem ne radi, a vašim izlaganjem doprinosite lažnom shvatanju da bi možda mogli da se uljuljkamo u to i da kažemo da je sve u redu – evo, u mom okruženju je situacija takva da roditelji dobiju savet i slično.

Dakle, ono što mene boli u ovome što vi radite jeste upravo to. Na neki način nam vi govorite da te velike promene, za koje smo mi naravno, za koje vi, kao vladajuća većina, možda niste, ali problem je u tome što je to ono što ljudi traže. Ljudi traže drugačiji odnos prema deci. Kako da dođemo do toga, što ste lepo primetili, da nije važno ko koliko ima, nego ko koliko vredi? Zar nisam to pročitao u onim zahtevima koje su srednjoškolci rekli? Što ne ustanete i ne podržite, na primer, bar taj deo. Evo, to ne dolazi od opozicije. Što ne kažete da je to nešto što bi moglo da uđe u anketni odbor, to je nešto na čemu bi mogli da radimo? Zar nije normalno da se traži više psihologa i pedagoga?

Znate, vi verovatno imate neke krugove u kojima sa vašim kolegama razgovarate, razmenjujete mišljenja i slično, da li baš oni dele vaše mišljenje da ima dovoljan broj psihologa i pedagoga, da sva deca baš odu sa dovoljno saveta, da svi roditelji imaju dovoljno saveta? Da imaju dovoljno saveta, roditelji bi onda znali kako sa tom decom koja zaista dolaze sa svim ovim problemima koje ste vi rekli, a koja sam i ja pominjao ranije. Ljudi su u jednom okruženju koje nije sigurno i ona vaša reč ovde znači puno.

Jel me razumet šta hoću da kažem? Ne bih voleo da vi, kao neko ko je stručan i ko zna ovu temu, podržava ideju da sistem nije zakazao. Zato što rezultati toga vode da se ništa ne promeni, a rezultati celog ovog sistema su da imamo probleme, da imamo probleme i sa mentalnim zdravljem, da imamo probleme i sa manjkom vaspitanja dece, da imamo probleme sa manjkom socijalnih radnika, da imamo probleme sa manjkom pedagoga i psihologa.

Pozivam vas da iskoristite ovu repliku koju ćete sigurno dobiti da nam kažete na osnovu kojih to istraživanja… Sećate se da smo dosta napadali premijerku kako je mogla da izađe i da odmah tvrdi da je sve u redu, pa pozivam vas da mi kažete koja to istraživanja ste vi videli, pa da kažete da je sve u redu sa psihološkom i pedagoškom podrškom kod đaka i, ako je to sve u redu, kako smo došli do toga? Nemojte prebacivati samo na roditelje. Nemojte prebacivati samo na tu decu. To rade ovi drugi ljudi. Vi ste dužni, kao neko ko je stručan da razumete da nije samo odgovoran pojedinac, već i društvo i okruženje u kojem se kreće.

PREDSEDNIK: Sledeća na listi prijavljenih za reč je Marinika Tepić.

Nije tu.

Hajdemo onda ovako. Redovna pauza, za šezdeset minuta nastavak.

(Posle pauze.)

PREDSEDNIK: Nastavljamo sa radom.

Reč ima Jelena Milivojević.

JELENA MILIVOJEVIĆ: Uvaženi predsedniče Narodne skupštine, poštovane koleginice i kolege narodni poslanici, pre svega želim da, pošto prvi put govorim na ovu temu, izjavim najdublje saučešće povodom tragičnih događaja koji su nas zadesili, zapravo sve one porodice koje su zadesile. Ono što mogu kao srpkinja i majka da zaključim jeste da je to tragedija koja je sve nas lično pogodila.

Međutim, isto tako želim da osudim najoštrije sve sulude pokušaje politizacije svega, pa čak i ovakvih tragičnih događaja. Predstavnici opozicije umesto da se ujedine u zajedničkom bolu i da pokušamo da složno tražimo načine kako da predupredimo ovakve i slične katastrofe nastavljaju sa retorikom patološke mržnje prema predsedniku Aleksandru Vučiću i čitavoj njegovoj porodici, a zatim i prema svima nama, članovima SNS i simpatizerima.

U ovakvim lažima nema ljudskosti. Na sve ste spremni i ni od čega ne prezate. Vi ste ovu sednicu, gospodo, tražili samo radi političkog profiterstva, a sada ste, vidimo, spremni na sve.

Lažov iz Trstenika je juče na sednici tri puta spomenuo predsednikovu decu, a u stenobeleškama se jasno vidi da je izgovorio tri puta „mrtva deca“. Onda, danas bez imalo stida izjavljuje, a mediji su to objavili, da ne veruje da je Aleksandar Vučić bio u školi „Vladislav Ribnikar“, ej, ne veruje, i upisao se u knjigu žalosti.

Da li je bio? Recite mi. Da li je ovo laž? Da li je ovo laž? Da li je predsednik Aleksandar Vučić bio u Osnovnoj školi „Vladislav Ribnikar“ i da li se upisao u knjigu žalosti?

Nije smešno. Videli smo da se na poslednjim održanim protestima smejete. Nama ovo nije smešno.

Aleksandar Vučić je, pre svega, otišao slomljen bolom i kao roditelj je tragediju doživeo teško, a ono što posebno poštujem kod svog predsednika jeste to upravo što nije želeo pažnju.

Desilo se da ste isto tvrdili da nije bio ni u Duboni i u Orašju. Kada je pokazao da je bio istu laž ste upotrebili. Danas vi tvrdite da on zapravo nije bio u Osnovnoj školi „Vladislav Ribnikar“, a ja ću vas još jednom pitati – ko laže? Zašto ste tražili sednicu? Isključivo tražite sednicu da biste napadali ovog čoveka, da biste targetirali članove SNS kao one koji su zapravo i odgovorni za samu tragediju koju ste vi svi politizovali.

Ovde, takođe, sedi poslanik, a nisam siguran da li je na Gazeli ili je ovde, ali već dva dana Nevenu Đurić izlaže seksističkim komentarima. Želim da stanem u odbranu svoje koleginice Nevene Đurić koja ni malo ne treba da trpi takve napade, a ti napadi nisu slučajni.

Moram, da zaključim, da se danas ista situacija ponovila, ali nije bilo slučajno. Jer, danas, kada je taj narodni poslanik dobio priliku da se izvini koleginici Neveni Đurić, mi smo dobili, zapravo, izvinjenje „Ćićolini“. Onda ste vi, kao uzročnik toga, to prelili na svoje botove i svi vaši botovi su našu koleginicu Nevenu Đurić tako i oslovili. Smatram da takvim govorom mržnje vi zapravo uzrokujete hajku na članove SNS. Zapravo, nije smešno.

Takođe, i sama sam u poslednjih nekoliko meseci, a posebno u poslednjih par dana, žrtva nasilja isto na društvenim mrežama, pa isto mogu da pročitam jedan post koji je usmeren na moje poreklo. Kaže – narodna poslanica je Sujković Milivojević. Sramoto grada Aranđelovca. Pošto ti je tata Turčin, molim te nauči se srpskoj istoriji, jer obraza nemaš, a i tata Turčin te, očigledno, pogrešno učio. Zar je moguće da ti pominješ Orašac, pa naši preci su se 1804. godine borili protiv tvojih Turaka i stvorili modernu srpsku državu tako što su izvojevali pobedu nad tvojom pasminom? Daće Bog, i 2023 godine, a počelo je.

Ja sam vaspitana da poštujem svaku veru. Ja sam pravoslavne vere. Moj otac i majka su pravoslavne vere. Ono što svako želim jeste da apelujem da ne želim da živim u ovakvoj Srbiji. Ja ne želim da živim u Srbiji bez tolerancije, jer sam vaspitana u tom duhu, tolerancije. Smatram da svi mi ovde trebamo da osudimo i napade na koleginicu Nevenu Đurić, napade na predsednika Aleksandra Vučića, na njegovu porodicu i ovakve sramne napade.

Nemojte više politizovati tragediju i nemojte targetirati ni porodice, ni decu, ni nas kao članove SNS. Živimo u doba savremenih tehnologija. Jednostavno, deca ne prate televiziju. Televizija nije nešto deca prate. Čuli smo i prethodnih dana da jednostavno, možda, anketni odbor nije dobro rešenje, jer smatram da politika nije nešto što je uzrok same tragedije.

Nezadovoljstvo koje su građani izneli u prethodnim danima zapravo je nešto iznad politike, a vi ste to pokušali da politizujete. Zapravo, smatram da jedan ovakav problem zahteva duboku sociološku analizu u koju pre svega treba da budu uključeni kako roditelji, tako i psiholozi, tako i nastavno osoblje, pa možda tek na kraju političari.

To što se sve više stranaca dovodi na proteste, po meni lično je apsurd, ako je u tom strancu, neki turistički vodič protest predstavio kao turističku atrakciju je poražavajuća činjenica, jer se radi o nezapamćenoj tragediji, zapravo, koja je po dobro oprobanoj praksi, prozapadne opozicije i bivšeg režima politizovana. Ovo ne pričam slučajno, ne pričam slučajno, osam godina sam bila direktor turističke organizacije i pratim sve kolege turističke vodiče, a onda sam zatekla jedan post, 27. maja, turističkog vodiča koji je bio na protestu i koji je doveo turistkinje iz Kanade, pa kaže – pitaju turistkinje iz Kanade da li nas možete odvesti na protest. Naravno, naša mala agencija ispunjava sve želje gostiju. Onda slede komentari, treba protest da se uvede u redovnu turističku ponudu. Novo u ponudi, upoznate lokalno stanovništvo i gradske tajne na protestima, uz usputno ćaskanje kofi tu go, sa ljubaznim domaćinima. Suva ekskluziva, birate društvo tokom protesta u šetnji, besplatna tura.

Onda smo dobili isto i naziv protestni turizam, što smatram da je sramno i ovom prilikom osuđujem. Možda i nesmotren potez kolege turističkog vodiča, ali moram da osudim, s obzirom da možda u tom trenutku nije bio svestan težine tragedije koja je zadesila Srbiju, i smatram da je možda i to jedan način da se zapitate ko se sve okuplja na protestima koje organizujete.

Ono što svakako, mogu da kažem i ocenim kao jedan odgovoran i dobar potez Vlade Republike Srbije i predsednika Aleksandra Vučića, je što su samo sinoć najavili nove mere, nakon onih mera koje su momentalno preduzete, nakon same tragedije, a koje se već sprovode. Nove mere svakako će doprineti tome da se pomogne i prosvetnim radnicima i zdravstvenim radnicima i policiji i vojsci, time što će već od 1. septembra za preko 5%, a najkasnije do 1. januara uslediti još 15% povećanja plata. Ono što mogu isto da istaknem jeste da će medicinsko osoblje dobiti uvećanje zarade za preko 5%, dok će vojska, policija i administracija dobiti uvećanje zarada za 11%.

Moram da naglasim da je jako važno to što država vodi brigu i o penzionerima, tako će već od 1. oktobra sa preko 5%, najkasnije od 1. januara za gotovo 15% i penzije biti uvećane, zato što brinemo upravo o našim najstarijih građana. intervencijom države, koja je veoma značajna i na turističkom tržištu imaćemo priliku i da sa novih 100 hiljada vaučera, zapravo našim građanima omogućimo da upoznaju Srbiju, čime će ove godine 300 hiljada vaučera biti dodeljeno građanima.

Sve ove mere zapravo, namenjene su građanima, a slede program Srbija 2020/25, koje se sprovode uprkos nastalim krizama.

Za zloupotrebe tragedije i protesta koje su iskorišćeni kao slamka spasa opoziciji da uberu jeftine političke poene, izmanipulišu građane, koji iskreno tuguju, stoje članovi bivšeg režima 5. oktobra, i ono što sada imamo kao jednu novu strukturu jesu, upakovani prozapadni desničari. Stvar je jasna, a scenario potpuno isti, želite da manipulacijom javnosti izvedete određen broj ljudi na ulice, da ih jednostavno iskoristite jer vas ne podržavaju politički, već iskreno žale za stradalima, a onda pokušate da nasilnim putem sa vlasti svrgnete Aleksandra Vučića i da postignete sve ono što ne možete na legalnim i demokratskim izborima, i to ne krijete, i to preko svojih ideologa poput Jove Bakića, javno i govorite i pokazujete.

Moja poruka za sve vas iza koje stoje sve moje kolege iz SNS, jeste da nikada, ali nikada nećemo odustati od borbe za pristojnu, bezbednu i razvijenu Srbiju, za zemlju u kojoj će se poštovati sva prava i vrednosti civilizovanog društva, ne damo Aleksandra Vučića, ne damo vam Srbiju. Predaja za nas nikada nije bila opcija. Živela Srbija.

PREDSEDAVAJUĆA (Elvira Kovač): Zahvaljujem.

Povreda Poslovnika, narodni poslanik Janko Veselinović.

Izvolite.

JANKO VESELINOVIĆ: Poštovana …

(Narodni poslanici SNS dobacuju.)

Samo polako.

Dakle, poštovana predsedavajuća, povredili ste član 6. i 7. Poslovnika Narodne skupštine Republike Srbije, moram priznati, delom i vaš prethodni predsedavajući, dakle predsednik Narodne skupštine, jer ste preuzeli zasedanje dok je koleginica govorila.

Dakle, koleginica nije govorila o tački dnevnog reda i vređala je dostojanstvo Narodne skupštine Republike Srbije. Ako niste primetili, a mislim da ste trebali da primetite, koleginica je rekla su grupe kanadskih turista došle u Srbiju da svrgnu Aleksandra Vučića. Dakle protestni turizam je koleginica spomenula kako turisti iz Kanade dolaze u Beograd da na protestima svrgnu Aleksandra Vučića. Dakle, ako sam dobro razumeo, a mislim da ste trebali koleginicu da opomenete, ovim nisu vređani poslanici u Narodnoj skupštini i to je ovih dana bilo, ovim se vređaju građani Republike Srbije. Njima se eksplicitno i implicitno kaže da su strani državljani, da su oni stranci i da zapravo neke strane sile žele da svrgnu Aleksandra Vučića.

(Narodni poslanici SNS dobacuju.)

Molim vas pokušate, da urazumite kolege sa vama desne strane da ne vređaju građane Republike Srbije koji protestuju protiv nasilja u Srbiji i sada ne dozvoljavaju da se ukaže na to. Molim vas, dosta smo slušali uvreda na naš račun, nemojte vređati građane Srbije.

PREDSEDAVAJUĆA: Zahvaljujem.

Narodni poslanici, uvaženi narodni poslanik je verovatno greškom rekao član 6. i 7. Poslovnika, a trebao da bude član 106. i 107. Poslovnika.

(Narodni poslanici SNS dobacuju.)

Molim sve narodne poslanike da ne dobacuju. Ja ću zvoniti svo vreme, pažljivo ću pratiti ko šta priča, molim da vratimo ovaj tok sednice.

Da li želite da se u danu za glasanje izjasnimo o povredi Poslovnika? (Ne)

(Narodni poslanici SNS dobacuju.)

Molim vas da niko ne dobacuje.

Verovatno se narodni poslanik Radomir Lazović javio kao predlagač.

Izvolite.

RADOMIR LAZOVIĆ: Jesam predsedavajuća. Hvala vam za reč.

Hteo sam samo da ukažem da prethodna govornica prosto nije govorila o tome, te da joj ja neću odgovoriti, ali mi je važno …

(Narodni poslanici SNS dobacuju.)

Važno mi je da to naglasim i podcrtam kako bi građani čuli. Hvala vam puno.

PREDSEDAVAJUĆA: Zahvaljujem.

Sada se vraćamo dnevnom redu, listi govornika. Neću nikog prekidati. Svako koristi vreme poslaničke grupe priča o tome i molim vas da se potrudite da vežete. To se ne odnosi na prethodnog govornika nego generalno o čemu pričate, volela bih da se zaista priča o anketnom odboru. U protekla dva dana smo vrlo malo čuli o anketnom odboru.

Sledeći na listi je narodni poslanik prof. dr Vladimir Obradović.

Nije tu.

Sledeći je narodni poslanik Nebojša Cakić.

Izvolite.

NEBOJŠA CAKIĆ: Dame i gospodo, poslanici i poslanice, a pre svega, građani Republike Srbije, ja ću govoriti o temi, jer mislim da je kad govorimo o temi to najveća sramota i bruka SNS-a.

Zadatak anketnog odbora jeste da utvrdi okolnosti i činjenice vezane za ove nemile događaje. U normalnim državama nema potrebe za anketnim odborom, jer normalne države imaju normalne institucije koje rade svoj posao i mi, mi kao poslanici, građani, verujemo institucijama i nema potrebe za anketnim odborima. Nažalost, u ovoj našoj državi institucijama se ne može verovati.

U konkretnom slučaju, anketni odbor je tu da bi pribavio dokumentaciju i video šta je radilo tužilaštvo, jer mi imamo javnog tužioca a ne vidimo da postoji. Svedoci smo da se sami tužioci javljaju, da smo onog dana imali proteste protiv rada upravo tih, vrhovnog tužioca.

Takođe, kada govorimo o policiji, običan narod ne veruje policiji. Odnosno, kad kažem ne veruju, ne običnim ljudima koji rade svoj posao, nego vrhuški policije. Jer, kako verovati? Ajmo da se vratimo unazad dve-tri godine. Kako verovati Stefanoviću kada ste vi, neki od bivših ministara policije koji su bili do pre dve-tri godine, sami vi, evo ga, tu je gospodin Đukanović, neka ustane sada i neka kaže šta je sve rekao o tom Stefanoviću – da je strani agent, da je kriminalac, da je ovakav, da je onakav. Kako mi kao građani da verujemo u tu i takvu policiju? Da ne govorim o gospođi Hrkalović, državnom sekretaru, koja je vedrila i oblačila u to vreme, a koju brani gospodin Đukanović.

Da li smo mogli da verujemo u takvu policiju? Da li smo mogli da verujemo u policiju gde je bio ministar policije gospodin Vulin, koji je vređao sve ove građane Srbije koji rade za 300-400 evra kada je rekao – meni je tetka iz Kanade poslala 200 hiljada evra.

Na kraju, da li možemo verovati sadašnjem ministru policije? Ja ću samo citirati njega, jer ja mislim da je ono što je govorio u toku ove sednice po prvoj tački dnevnog reda, kada je govorio o sebi, zaista sam sebi stavio omču oko vrata, jer je on time i dokazao da ne zaslužuje da bude ministar.

Najpre, da vas podsetim, ministar nema stručno znanje ni obrazovanje da bi bio ministar, mada za ministra nema formalnog obrazovanja, ali se podrazumeva da imate neku sposobnost i znanje. Ako niste mogli da završite odgovarajuće škole ili usavršavanja, ne bi trebali da možete da budete ministar, a naročito zbog toga što je on ustvrdio da je on u istoriji Srbije jedini koji je obavljao tri funkcije, i ministra odbrane i direktora BIA i ministra policije. Dakle, taj ministar je apsolutno odgovoran za ono što se desilo, po bilo kojoj od tih funkcija.

Takođe, u toj raspravi je rekao da je on odgovoran svom šefu i svojoj stranci. U normalnim državama ministri odgovaraju građanima koji su ih birali, odgovaraju ovom parlamentu, ne odgovaraju šefu i stranci. On je samim tim rekao da on ne radi posao koji radi u interesu građana, nego u interesu svog šefa i svoje stranke. I to je takav problem da svi mi znamo da taj ministar radi nešto što ne sme da radi.

Inače, taj ministar, osim što ne zaslužuje, ima ga i u mnogim drugim delovima, ali o tome ću malo kasnije nešto da kažem.

Ono što je važno, važno je da, upravo zbog svega toga što se dešavalo, kao što smo rekli, opozicija sa takvim ljudima ne želi dogovore, sa takvim ljudima ne može da bude dogovora. Takvi ljudi moraju da se sklone, da bi se Srbija vratila u jednu normalu.

Ono što priželjkujete, želite da izlazite na izbore, ali pod vašim uslovima. Kad nam vežete i ruke i noge, pa da onda izlazite na izbore. Izađite, gospodo, pošto vas tu vidim, svi se udarate u grudi, izađite pod ličnim imenom i prezimenom, kao što ja izlazim već unazad šest godina, lično ime i prezime, nema para, nema stranke, nema medija. Izađite, neće vas glasati ni rođena deca, ni supružnici. Kad izađete, onda možemo o tome da govorimo.

Sada hoću malo da osvetlim kako se sve to doživljava na lokalu, a kako vi generišete nasilje. Građani u Leskovcu, recimo, mogu da očekuju od vas i vaše vlasti samo nasilje. Jel vidite ovu sliku? Ovo je ministarka Darija Kisić Tepavčević, sa ovim likom koji ne zaslužuje da mu se pomene ni ime. On je član Komisije, da budem precizan, za izradu Nacionalne strategije za sprečavanje i suzbijanje nasilja nad ženama u porodici i partnerskim odnosima. Jel vi znate ko je ovaj lik?

(\_\_\_\_\_\_\_\_\_: Ne znamo.)

E, pa, mi u Leskovcu znamo.

Jel vidite ove presude? Ima četiri presude, prvostepene i konačne, čovek koji je osuđivan za porodično nasilje. Taj čovek je postao u vašoj Vladi. Evo, ko god hoće, može da dođe da pogleda. Nisam to ja izmislio, o tome je već pisano. To je takva sramota, da ta ministarka više nikada ne sme da dođe ovde u ovu prostoriju, žena koja je imenovala nasilnika da štiti žene od nasilja. Da to nije slučajno, treba da znate da je nasilnik u saradnji sa pravosuđem dobio dve uslovne osude, a morala je da bude zamenjena sledećom, za kaznu zatvora. Toliko o vama.

I još da dodam da je to u sadejstvu sa lokalnom samoupravom, gde je najvažnija članska knjižica SNS, kao i da je dobio novac po projektima za zaštitu od porodičnog nasilja. To je vaša Vlada, to je vaš način za borbu protiv nasilja.

Ja bih zaista voleo, ne da mi kažete kako se češljam i kakva mi je boja košulje, gospodine predsedniče vladajuće parlamentarne grupe, molim vas da mi pričate o ovome, nemojte o tome kako se češljam. Kažite da ovo nije istina i kažite da li takva ministarka zaslužuje da bude ministarka i da li uopšte sme da se pojavi ovde pred nama, narodnim poslanicima. Hvala.

PREDSEDAVAJUĆA: Vreme predviđeno za poslaničku grupu Moramo je potrošeno.

Videla sam da ima replike, dobićete pravo.

Povreda Poslovnika, narodni poslanik Milenko Jovanov. Izvolite.

MILENKO JOVANOV: Povreda Poslovnika, jer je povređeno dostojanstvo Narodne skupštine, a vi niste reagovali. Dakle, kada neko kaže da postoje normalne države, a Srbija je drugačija, to znači da je Srbija nenormalna država. I to što on mrzi sopstvenu državu, to je njegovo pravo da mrzi sopstvenu državu, ali u Skupštini Srbije da priča o tome da se Srbija nenormalna država, za to mora da dobije bar opomenu, bar opomenu, a i više od toga. I nije problem to što oni mrze narod ove zemlje, što ovaj narod nazivaju ovcama, govedima, da im smrdi i zagađuje Beograd kad dođu u Beograd, sendvičarima, krezubom stokom itd, malo je to, nego je i država nenormalna. Pa dokle? Ja samo pitam - dokle? Gde je kraj tome?

Sa druge strane, dostojanstvo se…

(Narodni poslanik Aleksandar Jovanović dobacuje.)

Šuto, dječače, ovog tjedna si iznimno zanimljiv.

U svakom slučaju, šta je problem?

Pa čovek daje izjave za hrvatske medije, ja pričam sa njim da me razume.

Šta je problem? Šta je problem? Šta se derete?

PREDSEDAVAJUĆA: Molim vas da ne dobacujete jedni drugima. Molim vas da se upristojimo.

MILENKO JOVANOV: Marinika, shvati, prošlo je tvoje 2018, 2019. godine, Aleksić je novi lider.

PREDSEDAVAJUĆA: Ja čujem, molim vas da me ne podučavate, ni jedna ni druga strana, pokušavam. Milenko, molim vas da povredu Poslovnika iliti repliku privedete kraju.

MILENKO JOVANOV: Pa ću kada mi omogućite da govorim. Čim mi omogućite da govorim, gospođo Kovač, ja ću da kažem. Izvolite, omogućite mi. Očekujem da prekine Marinika Tepić, očekujem da nestašni dječko prestane da mi dobacuje ili dečki da prestanu da mi dobacuju. Znači, kad to prestane, ja ću da nastavim. Izvolite, radite svoj posao, ako nećete da vam iko govori.

PREDSEDAVAJUĆA: Pravo na repliku, pošto je sada prošlo dva minuta…

MILENKO JOVANOV: Da, zato što ste mi ukrali vreme.

PREDSEDAVAJUĆA: Dobro, možete da nastavite, oduzećemo vreme od poslaničke grupe, ako to ne bude zaista povreda Poslovnika.

MILENKO JOVANOV: Dakle, povređeno je i dostojanstvo i time što poslanik uporno ima potrebu da razgovara sa onima koji nisu u sali. On polemiše sa Darijom Kisić koja nije u sali, traži ostavku osobe koja nije u sali i koja ne može da odgovori. Polemiše sa nekim ko nije tu, dakle i to je povreda dostojanstva ove Skupštine, jer je osnovno da onaj sa kime se polemiše bude prisutan, pa, kada već vređa državu pa, mu to prođe, pa, polemiše sa onima koji nisu tu.

Hoćete li mi omogućiti, dalje zvonce?

PREDSEDAVAJUĆA: Reči ću na kraju, jer ja neću nikome upadati u reč nijednoj ni drugoj stani, kada mu istekne vreme objasniću, a vi nemojte da me podučavate u međuvremenu, poznajem Poslovnik odgovoriću vam, dozvolite govorniku da on sam priča?

MILENKO JOVANOV: Jel sada u redu? Jel sada mogu?

Dakle, time je apsolutno povredio dostojanstvo Skupštine, time što je polemisao sa ljudima koji nisu tu i time što je unizio državu Srbiju nazvavši ju je apsolutno nenormalnom državom.

Dakle, za to možda vam je promaklo, možda niste čuli, ali sada vam ponavljam, a uzmite stenogram, zaslužuje najmanje opomenu i molim vas da se pridržavate Poslovnika. Hvala.

PREDSEDAVAJUĆA: Zahvaljujem.

Da li želite da se u danu za glasanje izjasnimo o povredi Poslovnika? (Ne.)

Ja, sam primetila tu reč, da odgovorim, pošto je to pravo predsedavajućeg da odgovori, ali nisam želela da prekidam govornik, niti ću. Dakle, svako će koristiti vreme poslaničke grupe i molim narodne poslanike da vode računa i da u međuvremenu ne dobacuju, nijedna ni druga strana, ja pokušavam da čujem svaku reč i neću vam upadati.

Tako da idemo dalje po prijavama reč.

Izvinjavam se, Vladimir Đukanović je lično imenom i prezimenom…

Cakiću, samo momenat, vi ste lično imenom i prezimenom spomenuli Vladimira Đukanovića, dobiće dva minuta i molim vas imate znate i ovaj sistem, da ja ne pametujem, ako želite, znači, pritisnite dugme, ja vidim vaše ime koje po Poslovniku, digne Poslovnik, ko ne, kaže – replika i onda znamo po čemu se javljamo.

Idemo dalje. Narodni poslanik Vladimir Đukanović dva minuta.

Reč ima Vladimir Đukanović. Izvolite.

VLADIMIR ĐUKANOVIĆ: Zahvaljujem predsedavajuća.

Moram da konstatujem nešto veoma važno u istoriji parlamentarizma, demokratije nije se to dogodilo, ovo je prva opozicija koja ne želi da ide na izbore, obično opozicija jedva čeka da ide na izbore da smeni najgoru, nemam pojma kakvu vlast diktatorsku, itd. E, ovo je prva opozicija koja sve to tvrdi, ali ne sme da izađe na izbore zato što se plaše volje građana.

Sada pazite, imaju iz ne znam kog razloga me je pomenuo dotični, ali imaju neverovatnu laž koju plasiraju svojim biračima, a to je nećemo pod njihovim uslovima. Samo da obavestimo javnost, uslovi sa prošlih izbora su njihovi uslovi bili, mi smo morali da prihvatimo ono što su evropski parlamentarci tražili, njihove uslove i to smo prihvatili i pod njihovim uslovima izašli i pobedili ih i pobedićemo ih opet. Opet ćemo ih pobediti na narednim izborima i to ubedljivo.

Ono što moram još da konstatujem, pošto se brinete mnogo o našoj političkoj organizaciji, brinite vi o vama, jer vi morate konstantno da koristite laži, šta je njima ovde najvažnije, oni moraju da naprave neku radikalnu situaciju, moraju da naprave neki incident, ne znaju više kako taj potez da održe, zato što ljudi neće više da prave prstene oko predsedništva, oko Vlade, oko ne znam čega i onda moraju da naprave incidentnu situaciju da dođu do nekog sukoba, do neke tuče. Ja vas molim kolege drage, poslanici, kolege iz Srpske napredne stranke, nemojte da im na provokacije, nemojte na provokacije da im nasedate, oni jednostavno moraju da naprave cirkus, to je jedini način kako bi izveli ono što žele da naprave, a to je što imamo pozive bukvalno na građanske sukobe. Danas se hvale Majdanom. Jedan od njihovih ljudi je otišao u Kijev i slikao se na trgu Majdan i rekao, kaže – ništa nije slučajno, mi ćemo to i u Beogradu otprilike da napravimo. To je njihova jedina želja što žele da urade.

(Narodni poslanici opozicije dobacuju – vreme!)

Inače se služe najvećim lažima, evo, ja ću vam navesti samo neke, pustili su laž kako neko, kako neko deli pare u autobusu. Kada je bio naš miting koji su oni nazvali kontramitingom što nije tačno mi smo jedini tog dana prijavili miting, znači, pustili su kako neko deli pare u autobusu ljudima koji dolaze na miting i ispostavilo se da je to laž, da je to najgora moguća laž i podmetačina.

(Narodni poslanici opozicije dobacuju – vreme!)

Prema tome, nemojte se služiti lažima, takođe ovo šta je budući…

PREDSEDAVAJUĆA: Samo da vas opomenem dva minuta isteklo.

VLADIMIR ĐUKANOVIĆ: U redu, završavam.

Takođe, ono što budući kandidat za predsednika Srbije, gospodin Aleksić, koji im je ovde preuzeo štafetu da bude lider, lagao je za Aleksandra Vučića da nije bio u školi „Vladislav Ribnikar“.

Prema tome, dragi sugrađani, ne nasedajte na provokacije. (Isključen mikrofon.)

PREDSEDAVAJUĆA: Isključila sam mikrofon, izvinite, isteklo je vreme.

Molim vas da se zaista pridržavamo Poslovnika, bez toga da mi iko dobacuje.

Dakle, Milenko Jovanov je podigao Poslovnik, prioritet ima Poslovnik.

Povreda Poslovnika, a onda replike. Izvolite.

MILENKO JOVANOV: Povređen je član 106. stav 2.

Evo, vam ponovo povreda Poslovnika.

(Narodni poslanici opozicije dobacuju.)

Hoćete vi da reagujete ili nećete da reagujete?

PREDSEDAVAJUĆA: Reagujem. Povreda Poslovnika traje dva minuta, izvolite.

MILENKO JOVANOV: Vi konstantno dopuštate. Evo, vam ponovo povreda člana 106. stav 2.

Pa, dokle. Pa, nije dobro, možda je vama dobro, ali nama nije dobro. Nama to nije dobro, dakle, da vi ni na koji način ne reagujete….

(Narodni poslanici opozicije dobacuju.)

Evo, pogledajte.

PREDSEDAVAJUĆA: Uz dugogodišnjeg parlamentarnog iskustva, toliko možete da izignorišete. Izvolite.

MILENKO JOVANOV: Da izignorišem Ćutu? El tako? Da li su to pravila kada vi vodite sednicu?

PREDSEDAVAJUĆA: Ne, to nisu pravila, ali to pokazuje kako se ponaša ona strana.

MILENKO JOVANOV: Nikakav problem nije, sve je u redu, sve vas razumem, samo mi recite, dakle, to su pravila koja važe kada vi vodite sednicu, može da se dobacuje i sve se to toleriše? U redu, razumeli ste.

PREDSEDAVAJUĆA: Ne može da se dobacuje, ali mora bar jedna strana da spusti loptu da bi ova institucija ličila na nešto. Ja sam zamolila obe i dalje ih molim, ali jedna vrišti. Ne morate da aplaudirate, uopšte ne očekujem aplauz. Iskreno verujem u ovu instituciju.

Trenutno u sistemu imamo tri replike, odnosno dve replike, jedna je Nebojša Cakić, drugi je Aleksandra Marković. Da objasnim, Aleksandar Marković je ovlašćeni predstavnik poslaničke grupe koji želi da replicira na ono što je rečeno. Izvolite, dva minuta.

ALEKSANDAR MARKOVIĆ: Zahvaljujem, predsedavajuća.

Pa, ne možemo tek tako preći preko laži koje je prethodni govornik sa liste govornika izrekao, pokušavajući da omalovaži ministra unutrašnjih poslova, pa je rekao, eto policajci rade za 300, 400 evra ili tako nešto. Nemojte da lažete, dakle, nemojte da lažete. Ko radi za 300, 400 evra? Kakva je to laž? Ko uopšte danas radi za 300, 400 evra? Prosečna plata u Srbiji je blizu 750 evra i to je fakat, to je činjenica, to nije ničija želja, to nije proizvoljno, to je činjenica. Do kraja godine ili početkom sledeće godine će preći 800 evra prosečna plata. Ovo nije ono vaše vreme do 2012. godine kada je prosečna plata bila 320, 325, 330 evra, neka bude 330 evra, a minimalac je bio 15000/16000 dinara. Ovo nije to vreme, ostali ste zarobljeni u 2012. godini. Stvari su se promenile, promenile nabolje. Nemojte da lažete više.

Ja razumem da u nedostatku argumenata nemate šta da kažete i da morate da lažete i lažete sve vreme i ne samo vi, svi vi lažete. Dakle, i samo lažete. Koliko laži još treba da razotkrijemo.

Ono o čemu je kolega Đukanović malo pre govorio, ja ću da vam ilustrujem. Evo, ovde, ovaj vaš lider koji je rekao kako Aleksandar Vučić nije ni bio u Osnovnoj školi „Vladislav Ribnikar“. I, šta ćemo sad? Ima moj prijatelj iz crnogorskog parlamenta Milan Knežević, ima običaj da postavi pitanje – i šta ćemo sad? Evo, ja ću ga iskopirati i pitati – i, šta ćemo sad? Da li je ovo Aleksandar Vučić? Da li je ovo zid Osnovne škole „Vladislav Ribnikar“? Da li je ovo knjiga žalosti? I, šta ćemo sad? Hoćemo dobiti izvinjenje? Nećemo, naravno, već sutra ćete smisliti novu laž koja će zameniti ovu staru laž i tako u krug. To je začarani krug vaš u kome se vrtimo. Zahvaljujem.

PREDSEDAVAJUĆA: Pravo na repliku, Nebojša Cakić.

Izvinite, Borko Stefanović, povreda Poslovnika ima prioritet.

BORKO STEFANOVIĆ: Hvala, gospođo predsedavajuća.

(Đorđe Todorović: Da li se javljaš da osudiš Srkija?)

Nisam čuo?

PREDSEDAVAJUĆA: Ne obraćajte se direktno poslanicima.

Molim vas da i vi, uz dugogodišnje političko iskustvo, malo ignorišete.

Ja ću zvoniti, da vas ne prekidam.

Izvolite.

BORKO STEFANOFIĆ: Član 105. Zašto? Dakle, da bih na neki način podržao ovaj instant kratki vetar nekog reda i pravila koji ste doneli kratim predsedavanjem, hoću da vam se zahvalim zato što ste najzad primetili da ova sala ima dva dela i da ste se izborili sa spondilozom koju predsednik Skupštine očigledno ima.

PREDSEDAVAJUĆA: Zaista molim narodne poslanike da ne vređamo nikoga i razmišljajte o svojim rečima koje koristite.

(Narodni poslanici Srpske napredne stranke dobacuju iz klupa.)

Narodni poslanici, sigurna da svi mi želimo da podignemo ugled ove institucije i da svako vodi sednicu u skladu sa Poslovnikom, na svoj način, kao što su i govori takvi.

Ne želim ovde da pričamo o tome.

Nastavljamo.

Replika, Nebojša Cakić.

(Đorđe Todorović: Zašto je on dobio repliku? Niko ga nije spomenuo.)

NEBOJŠA CAKIĆ: Zahvaljujem se, predsedavajuća, na korektnom vođenju sednice.

Što se tiče gospodina Đukanovića, nikada se više njemu neću obratiti, iz prostog razloga, sa osobom koja sama za sebe tvrdi da sam osoba koja ne meri preteranost da izgovorenu javnu reč i osoba koja kaže – moja neodgovornost, neozbiljnost i svakako nezrelost neka budu nauk mladima koji žele da se bave politikom.

Ja sam stariji od vas, ali jeste mi nauk, sa vama više nema šta da diskutujem.

Što se tiče vas, gospodine Milenko Jovanov, preciznosti radi, ja sam rekao - u normalnoj državi postoje institucije. Vi ste upotrebili reči - apsolutno nenormalna država.

Priznajem da vi mnogo bolje znate kako ova država funkcioniše danas i ako je tako smarate, ja samo znam da ne funkcioniše dobro.

Takođe ste rekli da nije pristojno, kulturno i tražili ste povredu Poslovnika zato što sam tražio da ministarka ne sme da dođe više ovde zbog sramote. Vi ste rekli - nemojte da polemišete sa osobom koje nema. Evo, vaš kolega uvaženi je polemisao sa gospodinom koga nema, pa ga naučite to kako treba da se ponaša.

Inače, ministarka treba da ne sme da dođe od sramote, jer je nasilnika duplo dva puta osuđivanog zbog nasilništva stavila u vladinu agenciju ili šta već, za borbu protiv nasilja. Sramota.

Što se tiče samog vašeg ministra policije, samo da vam dam jednu crticu. Vaš ministar policije, kada je bio direktor BIA-e, je bio u Leskovcu kod gradonačelnika jednog popodneva i tog dana je tom gradonačelniku na Vlasini zapaljena vikendica.

To je obično način za slanje mafijaških poruka i to paljenje vikendice se nije pojavilo uopšte ni u jednim medijima i uopšte ne znamo kako se to završilo.

Hvala.

PREDSEDAVAJUĆA: Dva minuta.

Molim vas, poslanici, pola ne čujem.

Pravo na repliku, Milenko Jovanov.

Izvolite.

MILENKO JOVANOV: Dobro, potvrdili ste to što ste rekli. Odlično! Ponovo niste reagovali da je Srbija nenormalna država. Pa, koliko puta treba to da ponovi da biste reagovali?

PREDSEDAVAJUĆA: Nastavite.

MILENKO JOVANOV: Dobro.

Ukoliko je to vaš stav da nemate problem sa tim i ne želite da reagujete na to da je Srbija nenormalna država, ja moram da kažem…

Izvoli, Jovanoviću?

Ja nisam Elvira Kovač, nemam problem da ti ćutim. Kaži? Kaži, Ćuto?

Što si sagnuo glavu? Izvoli. Šta je bilo? Hajde dobaci ponovo. Šta je bilo?

PREDSEDAVAJUĆA: Da li možemo da se ne obraćamo direktno narodnom poslaniku?

MILENKO JOVANOV: Hajde, smiri se.

PREDSEDAVAJUĆA: Molim vas, narodni poslaniče….

MILENKO JOVANOV: Nauči da ne znači ne i prestani da mi se više obraćaš na taj način.

(Aleksandar Jovanović: Šta je ovo?)

Znači, prestani sa tim udvaranjem. To što dolaziš ovde ko zapaljeni tetreb, to je tvoj problem. Što si se na mene navrzao, čoveče? Rekao sam ti da nisam zainteresovan.

PREDSEDAVAJUĆA: Molim vas da se ne obraćamo direktno narodnom poslaniku.

MILENKO JOVANOV: Rekao sam ti da nisam zainteresovan.

Znači, rekao sam ti da nisam zainteresovan. Prestani sa tim, čoveče.

Prestani sa tim. Stvarno ću te tužiti za seksualno uznemiravanje.

Prestani, bre, čoveče! Prestani!

Nemoj više to radiš.

Mani me i to prstima što mi pokazuješ. Nemoj, bre! Prestani!

Ja ne znam da protumačim te znake. To je tvoj neki, ne znam, govor…

PREDSEDAVAJUĆA: Ne volim da pričam istovremeno kada neko drugi govori.

MILENKO JOVANOV: Prestani, molim te.

Stvarno mi je neprijatno. Jako mi je neprijatno.

Ne mogu da se koncentrišem šta hoću da kažem kada kreneš tako da mi dobacuješ.

(Aleksandar Jovanović: Ok, razumeo sam. Nastavi.)

Hoćeš stati? Hoćeš prestati?

(Aleksandar Jovanović: Nastavi.)

Hoćeš prestati? Hoćeš? Hvala ti.

Dakle, gospodine Cakiću, vaše stvari u lokalnoj samoupravi rešavajte u lokalnoj samoupravi.

Kada dođete kod gradonačelnika Leskovca manji ste od makovog zrna. Ne postojite. Puzite ko kišna glista, a ovde, u Beogradu, daleko od njega, ste mnogo jaki, mnogo ste hrabri i svašta umete da kažete itd.

O radu institucija, pa to najbolje da tumače ljudi iz RFZO-a, gde ste radili do juče, da kažu o tome kako ste stručni. O kojim institucijama vi pričate, veliki genije pravni, gde nijedan spor za svoju instituciju u kojoj ste radili niste mogli da dobijete. Ni jedan jedini.

Pa, statistika nalaže da bar jednom dobijete. Vi ste i statistiku pobedili.

PREDSEDAVAJUĆA: Vreme.

MILENKO JOVANOV: Tako ste uništili instituciju u kojoj ste radili. Zato vas se ta institucija i odrekla. Neće da vas vidi, a onda zloupotrebljavate drugu instituciju u kojoj vam radi supruga…

(Tatjana Manojlović: Vreme!)

PREDSEDAVAJUĆA: Vidim i sama sat.

Izvinite, Milenko, vreme vam je isteklo.

MILENKO JOVANOV: … I uzimate presude, prvostepene presude. Prvostepene presude uzimate.

Prvostepene presude čitate, ne presuđene stvari čitate tako što vam je dostavila supruga koja je sudija.

Molim vas da reagujete. Ćuta Jovanović mi ponovo dobacuje nešto na seksualnu konotaciju.

PREDSEDAVAJUĆA: Ako možemo da zaključimo ovu repliku, pošto je vreme predviđeno za repliku isteklo.

MILENKO JOVANOV: Molim vas, prekinite ga da mi dobacuje…

PREDSEDAVAJUĆA: U redu, prekidam. Znači, kao što prekidam i ovaj krug replika sada.

MILENKO JOVANOV: Ćuto, molim te, prestani.

Molim te, prestani. Nemoj to da radiš. Stvarno mi je neprijatno.

Nemoj, nisi moj tip. Eto, ajde tako probaj da me shvatiš.

PREDSEDAVAJUĆA: U sistemu je još Vladimir Đukanović.

Pravo na repliku, dva minuta.

(Marinika Tepić: Znači, novi krug replika?)

Molim vas da ne vičete. Znači, ne moguće je pratiti i voditi sednicu.

Izvolite.

VLADIMIR ĐUKANOVIĆ: Reče govornik od prekoputa da ne želi sa mnom da polemiše, jer sam ja napisao sebi nešto na društvenim mrežama.

Znate, to je odlika korektnih ljudi, da spoznaju svoje mane. Ja svoje mane znam i nemam problem s tim da se nosim i da ih javno i saopštim, za razliku, recimo, od vas, koji imate potrebu sebe da hvalite u tim godinama, a evo kolega vam je lepo rekao da nijedan spor niste dobili nikada u životu i vi pričate o vama i sebe glorifikujete? To pokazuje samo kakav ste vi čovek.

Ja bih najviše voleo ono što ste vi predložili. Evo, kandidujte to kao promenu izbornog zakona, da idemo na većinski izborni sistem u lokalnim samoupravama. Izgubićete ubedljivo. Neće ni vaše kolege, jer ne bi nigde dobili ni jednog jedinog odbornika.

(Nebojša Cakić: Izađi sa imenom i prezimenom.)

Ja bih vas zamolio, koleginice. Ja sam pažljivo slušao.

Evo, ja navijam da bude većinski izborni sistem zato što ne biste dobili nigde ni jednog jedinog odbornika i to prvo vaši ovi tamo prekoputa ne žele tako nešto. Prvo oni to ne žele.

Evo, ja svim srcem navijam da se uvede većinski izborni sistem, pa da vidimo onda ko koliko vredi kada izađemo pred birače sa imenom i prezimenom. Vama kada budu saopštili tamo da nikada tamo gde ste radili niste dobili nijedan spor i čak da ste napravili i štetu za opštinu, odnosno instituciju gde ste radili, baš me zanima kako ćete proći kod građana.

Prema tome, prekinite sebe da hvalite, nego gledajte da budete malo samokritični, pošto očigledno kada imate potrebu sebe da hvalite, suštinski ne vredite ništa.

Hvala vam.

PREDSEDAVAJUĆA: Samo da naglasim, pošto ne stižem, nemoguće je sve odraditi istovremeno, stolu predsedavajućeg može da se priđe kada zatražite dozvolu i dobijete je.

Pokušavam da vodim sednicu, a usput ne znam koliko poslanika dobacuje

Molim vas po ko zna koji put da to ne radite.

Povreda Poslovnika, narodna poslanica Nataša Jovanović.

Izvolite.

NATAŠA JOVANOVIĆ: Gospođo potpredsednice, gospođo Kovač, povređen je član 7. a i 27. Poslovnika.

Malopređašnja replika uvaženog šefa poslaničke grupe me je podstakla da reklamiram ovaj član, a naročito zbog toga što ste vi kao osoba sa dugogodišnjim parlamentarnim iskustvom, koja trenutno predsedava, upozorili sve nas da mi dobro znamo šta je parlamentarni život i kako treba ovde da se ponašamo i kako da reagujemo.

Da bi ostali znali, pošto nisu ni pročitali Poslovnik, a evo, godinu dana je prošlo, mnogi ga nisu ni naučili, radi se o tome da su svi ovi ljudi koji omalovažavaju ovu instituciju, najviše zakonodavno telo, koji vređaju u odsustvu predsednika parlamenta, da li ste čuli malopre reči ovog nesrećnog Lazovića, koji omalovažavaju državu Srbiju, predsednika Republike, apsolutno ste svi vi, gospodo, koji se navodno borite protiv nasilja i kažete da ste ovde voljom birača, što jeste, ali nažalost, da znaju vaši birači, prekršili zakletvu narodnog poslanika.

Da vas podsetim kako ona glasi – zaklinjem se da ću dužnost narodnog poslanika obavljati predano, pošteno, savesno i verno Ustavu, braniti ljudska i manjinska prava i građanske slobode i po najboljem znanju i umeću služiti građanima Srbije, istini i pravdi.

Vi sve radite, ali ne služite građanima Srbije. Vi ste instrument onih koji hoće da ruše državu Srbiju. I nisu slučajno ove reči da smo nenormalna država, da ništa ne valja, da ne postoji sistem, da je predsednik države ovakav ili onakav i da izmišljate i da lažete, da u najvećoj tragediji koja je zadesila državu, ovaj čovek koji je dobio poverenje dva miliona i 300.000 birača nije otišao u školu u kojoj se desila ta tragedija.

(Predsedavajuća: Vreme.)

Nemojte više nikada, kao najveći licemeri da se predstavljate kao zaštitnici ljudskih prava. Na primeru jedne od heroina Skupštine svih ovih dana koja je dostojanstveno ćutala i trpela uvrede i Milivojevića, kojeg je podsticala lično njegova koleginica, zna ona koja, koja je sedela pored njega, Nevene Đurić, to niste osudili. Svi ste licemeri, zloupotrebljavate i tragediju, igrate se sudbinama ljudi i jednostavno ne zaslužujete da se …

(Predsedavajuća: Vreme.)

Evo završavam, ali znate i sami, pošto imate to iskustvo, da se citat iz Poslovnika odbija od vremena, vi to bar znate, ako ne znaju oni.

Dakle, ne zaslužujete pažnju nikoga ko želi dobro ovoj državi. Jednostavno, vi ste ljudi koji nemaju ni časti, ni obraza kada se ovako ponašate i na takav način zloupotrebljavate funkciju na kojoj ste položili zakletvu.

PREDSEDAVAJUĆA: Povreda Poslovnika, Milenko Jovanov.

MILENKO JOVANOV: Član 106, tri.

Dakle, dok je govorila poslanica Nataša Jovanović, ponovo je bilo dobacivanja Aleksandra Jovanovića Ćute. Ja znam da je njemu sada period kada treba da izbaci onaj sav alkohol iz sebe, prošla je pauza, prošlo je sve, ali vas molim da to ne dozvolite, jer to je pravljenje ove Skupštine u jednu lokalnu kafančinu u kojoj se on ponaša na način na koji se ponaša i ovde. I na to morate da reagujete.

Dakle, to što je njemu sada došlo do dovikivanja, dobacivanja, urlanja, skakutanja ovde po sali, to je njegovo pravo da se tako ponaša, ali negde drugde. Poslovnik mu ne dozvoljava da se tako ponaša, a vi trenutno treba da vodite računa o primeni tog Poslovnika, te vas ja molim da u skladu sa tim i postupate. Hvala.

PREDSEDAVAJUĆA: Zahvaljujem.

Prioritet ima povreda Poslovnika, narodni poslanik Nikola Dragićević.

NIKOLA DRAGIĆEVIĆ: Zahvaljujem.

Član 103. stav 7. zloupotreba prava na povredu Poslovnika.

Koleginica Nataša Jovanović nam je držala ovde predavanje kako za godinu dana nismo naučili Poslovnik, a ona za sedam mandata očigledno nije naučila da kada reklamira povredu Poslovnika treba da se obraća vama kao predsedavajućoj, pošto ste vi jedini koji možete da povredite ovaj Poslovnik.

Ne treba da drži predavanja opoziciji. Može da se javi po dnevnom redu, može da se javi kao govornik, a ne da zloupotrebljava povredu Poslovnika da bi replicirala kolegama iz opozicije, pogotovo ne da nam drži predavanja i da nas nešto uči. Zahvaljujem.

PREDSEDAVAJUĆA: Zahvaljujem.

Kao što bih ja zamolila poslanike da neke komentare zadrže u svojoj glavi, ja to sve dobro znam. Pokušavam, morate priznati.

Imamo još pravo na repliku, vidim i predlagača Lazovića, ali pre toga Milivojević, pravo na repliku.

SRĐAN MILIVOJEVIĆ: Zahvaljujem, gospođo predsedavajuća.

Zadovoljstvo je kada vi predsedavate sednicom Narodne skupštine, jer onda makar možemo da poštujemo Poslovnik kada me neko pomene imenom i prezimenom, ja mogu konačno da dobijem i pravo na repliku. Inače, kada to radi gospodin koji tu sedi umesto vas i odaziva se na Orlić, ja mislim da bi prvo morali da mi pročitaju matični broj, pa da dobijem pravo na repliku.

Ponovo smo čuli bestidne neistine i laži sa ove strane zalazećeg sunca prekoputa, besmislene optužbe. Evo, neki se tek sad probudili kao orlići i pitaju ko je. Pa, znate valjda, koleginice, ko je, valjda pratite sednicu Skupštine, ne mogu ja da vam budem prevodilac. Kakvo vam je to obraćanje - kaži bre? Šta to znači kaži bre? Jeste li vi u kafani ili ste u Skupštini? Ja ne znam šta je sa vama. Jeste li opet trokirali?

Dakle, ovde se danima bestidno nasrće na poslanike opozicije, a pogotovo na gospodina Jovanovića, na mene, na Miroslava Aleksića. Danas se donela neka fotografija koja je jutros urađena u školi, gde se jutros ovaj nesrećnik upisuje u knjigu žalosti, gde ga niko nije video da je ušao u tu školu, jer ne sme da uđe uopšte među narod, među ljude, jer te ljude naziva ustašama, strvinarima, hijenama, zlikovcima.

(Narodni poslanici SNS dobacuju iz klupa.)

Konačno se pojavio, upisao u knjigu žalosti na četrdeseti dan i sad nam još drže moralna predavanja.

Ja sam zaista užasnut ovim beskarakternim ponašanjem.

PREDSEDAVAJUĆA: Molim vas da ne izazivate lavinu repliku, lavinu.

SRĐAN MILIVOJEVIĆ: Ja nikog nisam pomenuo. Ja sam samo kazao da se neko, neka osoba pojavila i fotografisala. Niti sam je imenovao. Oni reaguju kao da je prepoznaju. Dajte, kažite nam koga ste prepoznali?

PREDSEDAVAJUĆA: Vreme. Zahvaljujem.

Narodni poslanici, ja zaista pokušavam da idemo dalje i da pričamo o temi dnevnog reda.

Ima tri povrede Poslovnika, dakle, Svetozar Vujačić, Aleksandar Mirković i Milenko Jovanov.

Ukazuju, očigledno povređujemo Poslovnik.

Izvolite.

ALEKSANDAR MIRKOVIĆ: Poštovana predsedavajuća, član 107. koji se tiče dostojanstva Narodne skupštine.

Ne samo da je svojim govorom Srđan Milivojević povredio dostojanstvo Narodne skupštine, već i samom svojom pojavom.

Kada vam ovakva persona drži moralne lekcije, morate da se zapitate da li išta od toga što on izgovori morate da prihvatite i da saslušate uopšte.

Ja sam očekivao da ćeš ti da uputiš izvinjenje Neveni Đurić zato što si groktao, dahtao i uzdisao kada je ona dobila reč.

(Srđan Milivojević: Kako te nije sramota, bitango jedna lažljiva?!)

Hoćete da reagujete na ovo bitanga ili?

PREDSEDAVAJUĆA: Pazite, molim vas, na rečnik.

(Srđan Milivojević: Sedi dole! Mesto! Mesto!)

Narodni poslaniče Milivojeviću, ja vas zaista molim, svesni ste toga da imate dve opomene. Ja ne želim da doprinesem trećoj.

(Narodni poslanici SNS dobacuju iz klupa.)

Molim i drugu stranu, ne vičite. Sve vidim.

Narodni poslaniče Mirkoviću, završite ukazivanje na povredu Poslovnika.

Jel se slažete da ne prelazite u repliku, da ne izazivamo?

ALEKSANDAR MIRKOVIĆ: Hoćete da mi dozvolite da završim?

PREDSEDAVAJUĆA: Dozvoliću vam, da.

ALEKSANDAR MIRKOVIĆ: Hvala vam, divni ste.

Dakle, samo još jedna stvar. Kada sam vas pozvao da uputite izvinjenje Neveni Đurić, vi ste nju i sve naše koleginice uporedili i stavili u isti kontekst sa Ćićolinom.

Poštovana predsedavajuća, na vama je isto, kao jednoj ženi, iz solidarnosti, da kada se ovo obraća, obratite pažnju na koji način se obraća svima nama.

A, ti, pošto nemaš ni gram obraza i nemaš tu savest, nećeš ni podneti ostavku.

(Marinika Tepić: Poslovnik.)

A to da li sam ja lagao ili ne, pitaj Mariniku Tepić koja se sad javlja, koja te je opravdala i rekla - nije groktao, već joj se samo obradovao. E, sad to rešite vas dvoje. Nama i građanima Srbije je jasno da si ti još jednom pokazao kakav si nasilnik i koliko si primitivan. Toliko.

PREDSEDAVAJUĆA: Sve čujem i sve vidim.

Jasno mi je da su tenzije velike, ali niko ne želi očigledno da doprinese da se promeni retorika.

Po Poslovniku prioritet imaju povrede Poslovnika.

Reč ima Nevena Đurić.

Izvolite.

NEVENA ĐURIĆ: Poštovana predsedavajuća, povređen je član 106. stav 3. Za vreme govora narodnih poslanika nije dozvoljeno dobacivanje. Čuli smo malopre da se Srđan Milivojević meni lično obraćao i dobacivao kolegi Mirkoviću.

Moram da se osvrnem na sve ono šta je Srđan Milivojević izgovorio. Dakle, za razliku od svih vas koji sedite sa te druge strane, Aleksandar Vučić je išao i upisao se u knjigu žalosti. Za razliku od vas koji svaku smrt koristite u političke svrhe, on nikada to ne bi uradio i nikada sa sobom ne bi poveo kamere da slika sam čin upisivanja u knjigu.

(Narodni poslanici opozicije dobacuju iz klupa.)

Sa druge strane, vi ste ti koji dečije grobove, i ponavljam još jednom, dečije grobove koristite u svom pohodu na vlast.

(Srđan Milivojević: Vi ste ti koji ste te grobove iskopali.)

Nema smrti na kojoj ne želite da profitirate politički.

PREDSEDAVAJUĆA: Bez dobacivanja.

(Marinika Tepić: Jel ovo povreda Poslovnika?)

NEVENA ĐURIĆ: Maločas smo čuli još jednu sramnu izjavu od koleginice Marinike Tepiće koja je još jedan nesrećni slučaj pokušala da iskoristi upravo u tom smeru - za skupljanje političkih poena, za pohod na vlast. Treba da vas je sramota.

PREDSEDAVAJUĆA: Narodni poslanici, zaista se trudim da nikog ne prekidam, svesna toga da neko prelazi iz povrede Poslovnika u repliku, ali njegovo je pravo da se izrazi. Samo vas molim bez emocija, bez vike, bez dobacivanja.

Gospođo Đurić, da li želite da se izjasnimo o povredi Poslovnika? (Ne.)

Dakle, povreda Poslovnika, Svetozar Vujačić, Milenko Jovanov, Marinika Tepić, ima nekoliko. Svi su povreda Poslovnika, onda po prijavama.

Reč ima Svetozar Vujačić.

Izvolite.

SVETOZAR VUJAČIĆ: Ja ću biti kratak. Mislim da ste vi direktno, gospođo predsedavajuća, prekršili Poslovnik…

(Narodni poslanici opozicije dobacuju: Član.)

… član 27. stav 2.

(Narodni poslanici opozicije dobacuju: Bilo je.)

Naime, vi ste od poslanika Cakića primili tri dokumenta, odnosno tri presude koje su predmet izvršenja krivičnog dela. Stavili ste ih tu ispred vas. Naime, Cakić nezakonito od svoje supruge uzeo prvostepene ne pravosnažne presude i vama dostavio. To je krivično delo, jer ne pravosnažna presuda nije nikakav dokaz da je neko osuđen. Toliko. Eto s čim se bavi Cakić.

PREDSEDAVAJUĆA: Da li želite da se u danu za glasanje izjasnimo o povredi Poslovnika? (Ne.)

Povreda Poslovnika, narodna poslanica Marinika Tepić.

MARINIKA TEPIĆ: Zahvaljujem.

Prvo bih volela da dobijemo objašnjenje od vas, gospođo Kovač i predsedavajuća, po kom osnovu dajete replike poslanicima SNS?

(Đorđe Todorović: Koji član?)

U nekim okolnostima jedino možemo da zaključimo da se javljaju zbog pominjanja Aleksandra Vučića, što po slovu Poslovnika znači predsednika stranke.

(Đorđe Todorović: Koji član? Vikala si koji član maločas.)

Ako vi niste znali i ako vi niste znali, Aleksandar Vučić nije više predsednik SNS. To je pod jedan. Po tom osnovu ne mogu da se javljaju.

PREDSEDAVAJUĆA: Molim vas recite član da bi prestalo. Koji član Poslovnika?

MARINIKA TEPIĆ: Član 106.

PREDSEDAVAJUĆA: U redu. Hvala.

MARINIKA TEPIĆ: Molba za vas, evo, saslušajte. Od jutros slušamo ovde vaše apele i non-stop ponavljate da je neko za Nevenu Đurić rekao da je Ćićolina. Jel apelujete sve vreme da se to osudi? Sedi žena za predsedavajućim stolom, ja sam ovde kao žena, nas je ovde puno. Ono što mogu da vam preporučim je da to ne radite više baš u interesu mlade koleginice Nevene Đurić. Ono što će ljudi ovde zapamtiti je da vi stalno pričate da je ona Ćićolina. Niko od nas ovde to nije rekao.

(Narodni poslanici SNS dobacuju: Kako nije?)

Prema tome, vi joj nanosite štetu. Nemojte to da joj radite. To je mlada žena, neka se brani, branićemo je i mi.

(Đorđe Todorović: Ti si pacijenta utišavala.)

Vi ponavljanjem toga da je neko tako smatra i oslovljava činite njoj magareću uslugu. Nemojte to više da radite. Vi joj nanosite štetu. Najdobronamernije, a vi terajte po svome.

PREDSEDAVAJUĆA: Zahvaljujem.

Molim vas bez dobacivanja.

Svako ko želi da govori neka zatraži reč i ne dobacuje. Srećom ovo se ne čuje na prenosu, ali je ovde atmosfera takva kakva je.

Izvinite Marinika, da li želite da se u danu za glasanje izjasnimo? (Ne.)

(Narodni poslanici SNS dobacuju: Koji član?)

Rekla je član 104. u jednom momentu.

Reč ima Milenko Jovanov.

Izvolite.

MILENKO JOVANOV: Član 104? Kakve to veze ima sa bilo čim? Zanimljiva su ova pravila, jako su dinamična i menjaju se u toku igre.

Član 109. – opomena se izriče narodnom poslaniku. Član 110. – mera oduzimanja reči narodnom poslaniku kojem su prethodno izrečene dve mere opomene. Bili ste dužni da izreknete meru oduzimanja reči Srđanu Milivojeviću onog momenta kada je urlao na Aleksandra Mirkovića. Znači, on ima dve opomene zato što je Nevenu Đurić uporedio sa Ćićolinom, i to zna Marinika Tepić jer ga je utišavala dok se kliberio kada smo mu govorili šta radi i sad se kliberi. Ta više relativizacija pokazuje ko ste i šta ste. To pokazuje ko ste i šta ste i treba da vas je sramota. Sramota je šta mi radimo i što ukazujemo na ono što je uradio Srđan Milivojević, ali Srđana Milivojevića i vas nije sramota onoga što je uradio Srđan Milivojević. Sramota je lopovu reći da je krao, a nije sramota lopova što je krao.

Juče ste sedeli pored njega i rekli da se on samo obradovao. Jel želite da se vama tako neko obraduje? Jel želite da se vama tako… Recite mi samo da ili ne. Želite li da se vama tako neko obraduje? Ne. Hvala. Ništa više ne želim da čujem.

PREDSEDAVAJUĆA: Zahvaljujem se na ukazivanju.

Ja sam svesna toga da narodni poslanik ima dve opomene. Dakle, ne želim da doprinesem tome da izreknem treću. Upozorila, utišalo se u sali.

Znači, ja sam mislila da zaista pričamo o dnevnom redu i da se vratimo na dnevni red, da se malo smire strasti i dalje se diže Poslovnik.

Reč ima Srđan Milivojević.

Izvolite.

SRĐAN MILIVOJEVIĆ: Poštovana gospođo predsedavajuća, reklamiram član Poslovnika 287. Narodni poslanik ima pravo da traži obaveštenja i objašnjenja od predsednika Narodne skupštine, predsednika odbora Narodne skupštine, ministara, funkcionera i drugih republičkih organa i organizacija o pitanjima iz okvira prava i dužnosti ovih funkcionera, iz nadležnosti organa itd.

Dakle, pitam predsednika, bivšeg predsednika SNS, zašto koristite fotošopiranu fotografiju iz škole „Vladislav Ribnikar“? Kako vas nije sramota to da radite? Hvala.

PREDSEDAVAJUĆA: Narodni poslaniče, to ne može sada i to na šta ste ukazali, to vrlo dobro znate, je utorkom i četvrtkom, a pre početka sednice i živimo sa tim i koristimo to pravo, tako da ste zloupotrebili.

Nastavljamo, ali samo da vidimo po kom osnovu se javlja narodni poslanik Nikola Dragićević.

(Nikola Dragićević: Poslovnik.)

Molim vas samo kratko.

NIKOLA DRAGIĆEVIĆ: Još jedanput Poslovnik, nadam se poslednji put.

Još jedanput reklamiram član 103. stav 7, pošto je u međuvremenu još nekoliko puta prekršen.

(Svetozar Vujačić: Bio je taj član.)

Prvi put za ovih 11 meseci imamo priliku da ovom sednicom predsedava neko ko stvarno ovde želi da zavede red i smatram da je sramota što na najgrublji mogući način kršimo stav 7. člana 103. Poslovnika. Konstantno koristimo povredu Poslovnika ne bi li replicirali jedni drugima.

Još četiri sata imamo vremena za raspravu. Pozivam sve i apelujem na vas da još jedanput zamolite kolege da se vratimo na temu dnevnog reda koja je veoma važna, veoma ozbiljna i da prekinemo ovaj haos u koji smo pretvorili ovu sednicu. Zahvaljujem.

PREDSEDAVAJUĆA: Zahvaljujem.

U potpunosti se slažem, a složiće se i Aleksandar Jovanović.

Znači, zaista sam planirala da pređem na govornika.

(Aleksandar Jovanović: Tražim reč po Poslovniku.)

Vrlo kratko. Molim vas, ne izazivajte.

ALEKSANDAR JOVANOVIĆ: Gospodine Atlagiću, dajte, molim vas, pustite me da kažem šta imam.

Povređen je član 108, ako vas zanima, mene ne. Nije bilo.

Prvo vama, gospođo predsedavajuća, Elvira, zahvalnost. Konačno neko ko ovu sednicu vodi kako treba. Ako bude bilo potrebe da vas zaštitim od ovih ovde sa desne strane, tu sam, stojim na raspolaganju u svako vreme.

PREDSEDAVAJUĆA: Hvala. Nastavljamo.

Svi smo se dogovorili i uskladili da nastavljamo, izuzetno značajna tema na dnevnom redu – anketni odbor.

Sledeća na listi je narodna poslanica Sanja Miladinović. Onda će…

(Milan Radin: Poslovnik.)

U redu, ako želite po Poslovniku.

Narodni poslanik Milan Radin, povreda Poslovnika. Izvolite.

MILAN RADIN: Zahvaljujem, konačno.

Želeo bih da ukažem na povredu člana 90. stav 2, u vezi sa povredama Poslovnika koje ste učinili u vezi člana 103. stav 2.

Ne znam, predsedavajuća, po kom ste osnovu poslanicima opozicije davali da više puta ukazuju na isti član Poslovnika u prethodnom krugu, tako da vas molim za to objašnjenje?

Da, smatram da o ovome treba da se glasa u danu za glasanje. Zahvaljujem.

PREDSEDAVAJUĆA: U redu. Hvala.

Po tome da nisu ukazivali na eventualnu povredu Poslovnika, mada mislim da je većina zloupotrebljavala, nego se to u međuvremenu dešavalo i sa jedne i sa druge i sa treće rasprave itd, pa zbog toga.

Poznajem Poslovnik, nema potrebe da bilo koja strana dobacuje ili ukazuje.

(Tatjana Manojlović: Povreda Poslovnika.)

Još jedna povreda Poslovnika.

Molim vas da sklonite sve papire i da se vratimo u normalu.

Tatjana Manojlović ima reč. Onda možemo na govornicu, pa će predlagač da reaguje. Izvolite.

TATJANA MANOJLOVIĆ: Zahvaljujem.

Ukazujem na povredu Poslovnika, član 255. Sednice Narodne skupštine i njenih radnih tela su javne.

Mislim da je vrlo važno da se omogući ovde kolegama novinarima da izveštavaju iz same sale kako bi javnost mogla da stekne pravi uvid u to šta se u ovoj sali dešava i kako poslanici vladajuće stranke, kakav odnos imaju prema izuzetno važnoj temi o kojoj ovde bi danas trebalo da diskutujemo, a govorimo o svemu drugom, samo ne o onome što je tačka dnevnog reda. Hvala.

PREDSEDAVAJUĆA: Sednica je javna, ide prenos.

Da li želite da se u danu za glasanje izjasnimo?

TATJANA MANOJLOVIĆ: Da.

PREDSEDAVAJUĆA: Hvala.

Sednica je javna, svako može da je prati.

Dakle, sledeća na listi je narodna poslanica Sanja Miladinović.

Molim vas da omogućimo da je čujemo.

Izvolite.

SANjA MILADINOVIĆ: Poštovani građani Srbije, kao pedagog mogu da vam prenesem ono što sam naučila od svojih profesora, a kasnije iskustveno, da nasilje rađa nasilje.

S tim u vezi, gospodo naprednjaci, u izbornom danu 2012. godine na vlast ste došli u pratnji crnih, blindiranih džipova i batinaša, a ja sam vam svedok tome, jer su baš takvi upali u dvorište moje porodične kuće u pratnji vaših funkcionera, gde, između ostalog, postoji i policijski zapisnik po kome se nikada nije postupilo.

Tomislav Nikolić je nakon toga amnestirao 4.800 zatvorenika, jer naprednjaci tako vide borbu protiv kriminala. U narednim godinama, džipovi su postali sve više prisutniji u Srbiji. Pojavili su se u međuvremenu i kompletni idioti i postali smo svedoci da u Srbiji institucije ne funkcionišu.

Nasilje i nemoral počeli su da nas zatrpavaju i sa nacionalnih frekvencija. Kada vam nisu bili blizu politički protivnici, onda ste se bavili, odnosno sukobljavali i disciplinovali vaše sopstveno članstvo i vaše funkcionere.

Ovo je primer u Merošini kako ste 2019. godine, kako je vaš funkcioner pretukao vašeg odbornika, Aleksnadra Arsića, koji je tada rekao: „Dobio sam četiri udarca, tri u glavu i jedan u telo“, citiram odbornika.

Dobro je da je tu bilo mnogo ljudi. Moglo je i gore da bude. Nečuveno je da me neko napadne zbog mog mišljenja. Ovde je izgleda borba za svoju egzistenciju, a ne za dobrobit građana. Nakon toga, obrazovanje ste ugušili lažnim diplomama. Mladost svime ovim šaljete u emigraciju.

U medijima sa nacionalnim frekvencijama opozicija je postala potpuno nevidljiva, što nije bio slučaj pre 2012. godine. Nacionalne frekvencije su pripale televizijama koje su strogo kontrolisane od vladajuće strukture, a na njima je u neograničenim količinama počela da se promoviše nemoral i nasilje, koje je kasnije kulminiralo, postalo je stil života i na kraju su se u maju mesecu desile dve velike tragedije koje su zadesile Srbiju, a pre svega porodice nastradalih.

Za opstanak Srbije, DS smatra da je neophodno usvojiti i realizovati set mera za prevenciju nasilja po školama, vratiti dostojanstvo nastavničkoj profesiji, povećati plate u obrazovanju i nizom mera povećati upis na studijske programe, koje školuju buduće učitelje i nastavnike.

U suprotnom, gospodo, u školama neće imati ko da radi. Bezbednost učenika će i dalje biti na niskom nivou. Zapamtite, deca nas retko slušaju, ali vrlo često oponašaju. Uče po modelu, odnosno po uzoru. Negativna selekcija je doživela svoj vrhunac po principu: „Što nesposobniji, to na višoj funkciji“.

Gospodo draga, vreme je da kažete – stigli smo do zida, mi ovo ne umemo i ne znamo da rešimo. Vreme je da se povučete i date prostora stručnim ljudima koji su prethodnih godina se pomerali pred tom bujicom neznanja, nemorala i nasilja.

To bi bio ogroman pomak, to je jedina šansa da se ova zemlja i njene institucije konačno srede, a njeni građani dobiju priliku da normalno žive.

Ujedno da kažem, ono što je bio vaš slogan kampanje „Borili smo se našu decu“, borite se samo za vaše funkcije i beneficije, a u tome nikada niste birali sredstva.

U poslednjih mesec dana gledamo vas i vidimo da vi niste shvatili suštinu problema i da je jedina vodilja i parola koje se držite – kako biti na vlasti i budžetu, bez obzira na to šta se dešava građanima Srbije. Znam da nećete shvatiti ni ovo, ali shvatite, građani vam poručuju, morate da idete.

Ono što sam pročitala juče da jedan vaš narodni poslanik kaže kako se upoznao sa Aleksandrom Vučićem na stadionu, način na koji se upoznao kaže: „Bila je ogromna tuča. Njegov brat i on su se toliko potukli da im je i suprotna strana rekla svaka vam čast“.

Građani Srbije, kao majka troje dece, jako sam zabrinuta da li su na ovaj način registrovali ljude kao Veljka Belivuka, da li su oni još tada sa zadovoljstvom tukli ljude, čovek bi rekao profesionalni batinaši, višedecenijski nasilnici. Da li je Aleksandar Vučić ideolog Veljka Belivuka i nekih novih Belivuka? Nakon monologa od sinoć građani sa juga Srbije vam poručuju – nemojte nas uvaljivati u nove dugove, jer će dugove vraćati naša deca. Nećemo samovolju tiranina, hoćemo uređenu državu. Zato pozivam sve građane na protest u petak u 18,00 časova ispred Narodne skupštine.

Pravo na repliku, ovlašćeni, Aleksandar Marković.

ALEKSANDAR MARKOVIĆ: Zahvaljujem predsedavajuća.

Ne znam da li ste vi pažljivo slušali šta je prethodna govornica izgovorila. Ja veću laž u ovih nekoliko dana koliko zasedamo nisam čuo. Ovo prosto boli, potpuno odsustvo odgovornosti za izgovorenu reč, da smo mi kao SNS 2012. godine došli na vlast sa nekakvim džipovima, ili šta je već pričala. Ovo boli. Znači, potpuno odsustvo odgovornosti. Jedina istina je da su se 2012. godine dogodili izbori, bili su parlamentarni izbori, bili su lokalni, bili su i pokrajinski izbori, kako da vam kažem, to su izbori za koje se SNS borila četiri godine smo se borili kao opozicija da dobijemo prevremene parlamentarne izbore. Milion potpisa građana smo skupili u peticiji koju smo pokrenuli, milion potpisa za prevremene parlamentarne izbore. Režim tadašnji nije hteo da čuje za to, apsolutno je odbacivao takav predlog, dakle, do zadnjeg mogućeg dana, bukvalno do poslednjeg dana su, da kažem, rastezali svoju vlast. Došli smo do 2012. godine dao maja meseca, kada su se održali izbori. Ali, pazite, mi tada nismo kukali, nismo se žalili, nismo išli po svetu opanjkavali svoju državu i građane pa, kukali kao Kalimero, nema izbornih uslova, medijski mrak, i ako je tada bio najsuroviji medijski mrak, potpuna cenzura. Nismo imali nijedan jedini medij. Imali smo jednu emisiju, radio emisiju na Fokus radiju, kao SNS, ali nismo kukali, nego smo sačekali kampanju, obišli Srbiju celu, ušli u svako dvorište, u svaku kuću, razgovarali sa svakim čovekom i šta? Pobedili na izborima. Pobeda je bila čista kao suza i narod se otarasio vas skakavaca koji ste pojeli godine Srbije od 2000. do 2012. godine. Zahvaljujem.

PREDSEDAVAJUĆA: Ovo je bio klasičan odgovor i pravo na repliku, nikoga nije uvredio, tako da nema potrebe da nastavljamo ovaj krug replika.

Predlagač, Radomir Lazović, izvolite.

RADOMIR LAZOVIĆ: Hvala vam puno predsedavajuća.

Trudio sam se da se neko vreme ne javljam kako bih sakupio teze koje su ovde iznesene, pa, mi sada dozvolite da na njih odgovorim.

Pre nego što bilo šta kažem, dakle, dragi gledaoci ovog prenosa, dragi građani, možete videti da mi ovde često govorimo o tome ko je prekršio Poslovnik, ko je prekršio repliku, kako bi to trebalo drugačije da izgleda. Često se govori o tome kako treba da se vodi ova sednica. To je jedna tema od kad je počeo ovaj saziv, a i ranije naravno.

Dakle, zašto vam ovo govorim. U prethodnom periodu sve organizacije opozicije su na različitim sastancima u različitim kontaktima i na različite načine došli do jednog slaganja u tome da pod ovakvim vodstvom predsedavajućeg prosto nešto ne funkcioniše. Brojne su stvari navedene, između ostalog, način kako se zakazuje sednica, kako ne može da se dođe do toga da na dnevnom redu budu neke od važnih tačaka, i posle ću vam i pročitati koje su to sve važne tačke koje nisu bile na dnevnom redu. Ali, neću sada dublje da ulazim u to, samo ću jednu od stvari, jedan od zahteva koji smo imali da vam objasnim. Imali smo problem sa time jer smo svi smatrali, ok. možda vladajuća većina ne misli tako, svi smo mislili da se ove sednice vode pristrasno kada je vladajuća većina u pitanju. I mi smo rekli u redu, hajde da vidimo šta možemo da uradimo da to bude prosto, nešto što bi mogli da unapredimo. Jedan od predloga bio je da se primeni praksa evropskog parlamenta, praksa Bundestaga, i nešto što bi ovde moglo da funkcioniše, a to je da se na određene vremenske intervale, recimo dva sata, kao što je kod njih, smenjuju u vođenju sednice, znači, ne u funkcijama koje ima predsedavajući, odnosno ne predsednik nego predsedavajući, i da onda svaki od njegovih zamenika ima priliku da vodi sednicu.

Zašto je to važno? Zato što bi trebalo da prosto ti ljudi nemaju svoje neko mišljenje i subjektivno viđenje, nego prosto primenjuju ovu knjigu koja se zove Zbirka propisa, a tu ima svašta, nije sad to važno.

Hteo bih da pokažem da bi jedan ovakav primer…

(Narodni poslanici SNS dobacuju.)

Evo zato smo ovo tražili, zato što smatram da predsedavajuća posle dugog perioda vremena imamo nekoga ko na nepristrasan način vodi ovu sednicu. Siguran sam da članica vladajuće većine ne želi da čini usluge opozicije, ali da na neki normalan i miran način vodi ovu sednicu, te vas zbog toga pohvaljujem. Hvala vam na tome.

Sada, kako je to rečeno, građani takođe mogu da vide da u jednom nepristrasnom okruženju i atmosferi, u atmosferi mira i u atmosferi u kojoj bi trebalo da se govori argumentima, kako moćni monolit, fabrika zakona, jedan stub nakaradne demokratije, zapravo izgleda. Oni otimaju svaku sekundu, nezadovoljni su pa se nešto ljute, pa im sve nešto nije po volji, a imaju svo vreme ovog sveta.

Taj Milenko Jovanov, pun samopouzdanja, evo da vam dam priliku Milenko, pun samopouzdanja, funkcioniše samo kada ima Vladimira Orlića na mestu predsedavajućeg da može da mu drži leđa i da može da mu daje replike od po pet minuta i šta god mu treba, ali dosta o tome.

Ovde se postavilo pitanje – ko to ima platu od 400 evra u ovoj naprednoj Srbiji u kojoj ljudi postaju ekonomski tigrovi, a kamoli društvo. Mi živimo zlatno doba i sve te bajke koje čujemo sa druge strane. Dragi ljudi, minimalac ima svaki treći građanin koji je zaposlen. Na ivici siromaštva živi pola miliona ljudi, dva miliona ljudi je jako blizu te ivice.

Puno smo pričali ovde ili sam bar ja, a vi ste pričali šta već, puno sam pričao o tome da je prosveta, nastavnici jedan ogroman sistem, a imaju od 10 do 17 posto manju platu od prosečne …

PREDSEDAVAJUĆA: Oprostite, narodni poslaniče, bez toga da vas prekidam. Imate neograničeno vreme, ali molim vas, pošto smo svi apelovali, da pričamo o anketnom odboru.

Slažem se sa tim da su ovo izuzetno značajne teme.

RADOMIR LAZOVIĆ: Samo da vam kažem predsedavajuća. Jako je važno da kada budemo govorili o tome šta će sve biti mere koje će doneti taj anketni odbor, moramo da razumemo kontekst u kome on donosi svoje odluke prosto, moramo da razumemo da je važno da mnogi ljudi naravno, jer ne bi onda bila prosečna plata takva, ali mnogi ljudi žive i na ivici siromaštva. Kada žive na ivici siromaštva samim tim su im neke stvari manje dostupne. Manje im je dostupno recimo privatni nastavnici, manja im je dostupna pomoć kada imaju probleme mentalnog zdravlja i slično.

Zato je važno da ovaj odbor, odnosno onaj ko ga bude vodio, a to bi trebalo da bude neko iz opozicije, razume da će u jednom takvom okruženju morati da donosi odluke i da će morati da uzme u obzir to da u Srbiji najveća većina ljudi ima platu do 50.000. Zbog toga sam to rekao.

Takođe je važno da to razumemo i ovo je primer i zaključujem sa time, da u ovoj ovde Narodnoj skupštini svi ovi ljudi iz ove službe, svi ovi ljudi koji rade ovde niko nema ni prosečnu platu. Kada govorite o tome da brinemo o ljudima, ja vas pitam, evo mi smo predložili da se osnovica plate ljudi koji rade u Narodnoj skupštini izjednači sa drugim službama kao što su ministarstva. Ali da se vratimo na ovaj anketni odbor.

Što se tiče anketnog odbora, anketni odbor bi trebalo da ispita bezbednosne okolnosti pod kojima su se desila ova masovna ubistva, trebalo bi da ispita doprinos medija, trebalo bi da ispita ulogu obrazovnog sistema i trebalo bi da ispita delovanje nadležnih institucija u periodu pre i posle tragedije.

Ja bih sada hteo da vas podsetim još jednom na to koje mere traže građani, a koje mere takođe mi iz opozicije predlažemo. Mere koje se traže su ukidanje nacionalnih frekvencija za „Pink“ i „Hepi“, traži se smena REM-a, traži se smena RTS-a, traži se zaustavljanje fabrika mržnje kao što su „Informer“, „Alo“, „Srpski telegraf“. I moram još nešto da vam kažem – traže se smene ovih ljudi. To je važno, da bi se okrenuo drugi list.

Dolazimo do toga da je ove, baš ove zahteve, ne neke druge nego baš ove zahteve, podržala akademska zajednica Srbije, podržali su ih nastavnici, istraživači, saradnici univerziteta. Zašto to govorim?

Gospodo, ja prihvatam vaš argument da sam o ovome već pričao, to je istina, ali imamo jednu promenu situacije. Samo da vam objasnim zašto o ovome govorim, pa onda negodujte.

Hvala vam, gospođo Elvira, znam da radite najbolje što možete. Ja jesam, žao mi je što ću reći, skoro da sam navikao na ovo, žao mi je što u našem parlamentu…

PREDSEDAVAJUĆA: Moraćete kao narodni poslanik da se naviknete. Znači, na prenosu se čuje šta pričate u mikrofon, ne dobacujte.

RADOMIR LAZOVIĆ: Ne morate reagovati, sve je u redu, stvarno mogu da govorim. Sa ovakvima izlazim na kraj levom rukom. Nikakav problem.

PREDSEDAVAJUĆA: Ali vi dobacujete kad kažete – sa ovakvima. Molim vas o temi.

RADOMIR LAZOVIĆ: Ne treba mi vaša intervencija, sve je u redu. Hvala vam.

Šta hoću da kažem?

Od kad sam pričao o ovom proglasu, a to sam radio jutros u ovoj Skupštini, dakle, ja sam vam rekao da je ovaj proglas nešto gde je 450 najeminentnijih nastavnika, istraživača i saradnika univerziteta i instituta u Srbiji dalo punu podršku zahtevima. Taj broj je porastao na 600. Jel me razumete? Znači, taj broj je u međuvremenu porastao na 600, od kad sam ja o ovome jutros pričao, do ovog trenutka danas. Znači, imamo još trećinu više ljudi koji je podržalo ovaj proglas i očigledno je da mi ovde imamo društveni konsenzus da bi ove zahteve trebalo ispuniti.

Da li me sad razumete zašto pominjem ovo?

(Nebojša Zelenović: Tek dolaze advokati.)

A tek dolaze advokati, hvala kolega Zelenoviću na ovom doprinosu i molim vas da o tome pričate više. Hvala na podsećanju da su i poljoprivrednici, hvala na podsećanju da će i oružari, hvala na podsećanju da su i gimnazijalci, hvala na podsećanju na sve one ljude koji trpe u Srbiji, koja je pod nasiljem.

Hvala, kolega Milivojeviću na podsećanju na studente.

Dakle, to je jedan društveni konsenzus koji mi imamo.

Jedini ko brani „Pink“ i „Hepi“ možete biti vi. Ali zašto? Zato što su vaši pojedini poslanici učestvovali u „Farmi“ i tamo završili drugi. I onda su bili drugi u superfinalu i onda su se naljutili, pa su tužili Željka Mitrovića. I sad mi to treba da gledamo? Pa, dajte, molim vas, ljudi!

Niko ne želi „Farme“, niko ne želi „Parove“, niko ne želi rijalitije.

PREDSEDAVAJUĆA: Bez direktnog obraćanja narodnim poslanicima, molim vas.

RADOMIR LAZOVIĆ: Predsedavajuća, da vam ukažem na to da neki od poslanika su učestvovali u rijaliti programima i zbog toga smatram da imaju dodatni…

PREDSEDAVAJUĆA: Ali ne želite da se vraćamo na to, molim vas.

RADOMIR LAZOVIĆ: Ne želim, u pravu ste. Nema problema.

Dakle, šta se sada desilo?

Mi smatramo ove zahteve delom i doprinosom anketnom odboru. Anketni odbor bi trebalo da ima na umu i ove kratkoročne zahteve koje bi trebalo da ispuni vladajuća većina, a da onda uđemo u nešto što je bilo dugoročno, bavljenje kako da Srbiju izbavimo, Milenko, kako da okrenemo drugi list. Ne možemo to uraditi ako nam ovde u Vladi sedi čovek koji predstavlja službu koja je u proteklih šest i po godina oduzela samo 11 hiljada komada oružja, a hvali se da su prethodnih šest meseci oduzeli 57.000. Ali, želim nešto drugo da vam kažem.

Ti građani koji su podržani očigledno od akademske zajednice, ti građani obratili su se vama, kad govorimo o dijalogu, vi ste vlast, vi donosite odluke, dakle ti građani obratili su se i vama i uručili ove zahteve. Na vama je da ih ispunite. I šta se onda desilo? Dakle, sada odgovaram na taj deo.

Jedan od prethodnih govornika nam je rekao - zašto opozicija neće izbore, kada predsednik daje izbore. Hteo bih njemu da odgovorim. Dakle, mi tražimo ispunjenje zahteva, a vi nudite te izbore, te nudite neke dogovore, sve nudite samo da ne pomenete ove zahteve. Ja ću vam reći šta smo mi onda uradili.

Kada je predsednik to rekao, kada je predsednik ponudio taj dijalog, koji je lažni dijalog, niko mu ne veruje. Mi ne tražimo reč, mi tražimo dela. Mi tražimo da se donesu odluke. Mi tražimo da se sprovedu ovi zahtevi. Mi smo pozvali građane da odnesu poruke predsedniku i da mu poruče šta oni misle kad ih on pita šta je taj dijalog.

Ja ću vam reći šta misle građani i uvek je lepo da pitate građane šta misle, zato što će vam oni najbolje reći šta je suština nekog problema. Dakle, građani predsedniku kažu – ostavi nas na miru, zašto je stradala porodica Milivojević? Građani su predsedniku ovu poruku odneli, dakle, ne ja. Znači, ove poruke su završile kod predsednika. Ambrozija se čupa iz korena. Aleksandar Vučić zagađuje sredinu preko TV kanala. Dakle, očigledno je da se ovde vodi polemika oko javnih servisa, oko medija, oko frekvencija koje su javno dobro. Kolege iz SPS, trebalo bi da znate malo više o tome šta je javno dobro, s obzirom na to da se predstavljate kao socijalisti. Zar ne bi vi trebalo da branite to javno dobro? Objasnite kako vama ne smeta da se čovek sa pištoljem pojavljuje u…

PREDSEDAVAJUĆA: Bez direktnog obraćanja poslanicima.

RADOMIR LAZOVIĆ: Izvinjavam se.

Dakle, kažu građani: „Molim vas da mi vratite moju zemlju, zemlju pravde, istine, hrabrosti i slobode, vratite mi radost življenja“. Pa normalno je da kada imamo tako veliki izliv mržnje, agresije, sukoba i svega što dolazi sa „Pinka“ i „Hepija“, normalno je, gospođo predsedavajuća, da će ljudi ovo tražiti.

„Gospodine predsedniče“, kaže jedan od učesnika, „želim da živim u Srbiji bez nasilja, želim bolje društvo, drugačije društvo“. Pa o tome pričamo danima. Ovaj anketni odbor o kome govorimo bi trebalo upravo mere da donese kako bi se odgovorilo na zahteve ovih ljudi. Šetamo da nam deca budu živa i vesela. Dakle, to je poenta ovih protesta i društvenih procesa koji se dešavaju. „Kada mrak ode, svetlost dolazi“, kaže jedan od učesnika. „Vučiću, idi, da bi sistem došao.“

E sada, puno smo imali različitih ovde razmimoilaženja da li je sistem zakazao ili sistema nema. Dakle, kaže jedan od učesnika: „Nisam se vratila iz Nemačke da bih živela u zemlji sa ovoliko nasilja. Ja sam se vratila, a ti odlazi“. „Odlazite više, vreme tiranije je gotovo“, kaže jedan od učesnika. „Što pre odlazi, ostaćeš zapamćen kao najgori ikad u Srba, nismo mi neprijatelji jedni drugima, da nam deca rastu normalno želimo.“ Dakle, ovo su poruke koje su na poziv predsednika, koji je tražio da razgovaramo, građani uputili. Ja bih voleo da možemo da razgovaramo, ali to možemo uraditi kada ispunite ove uslove. Imate uslove koji bi trebalo da se ispune, jer su oni nešto što će Srbiju odmah okrenuti od nasilja ka budućnosti.

Dakle, dragi ljudi, pozvao bih se samo i na nešto što je potpredsednica parlamenta Sandra Božić izjavila ovim ljudima koje sam pomenuo. Dakle, ovaj proglas je potpisalo, prvo jutro sam vam pričao o tome, 450 akademskih građana, a sada 600 i taj broj raste. Šta kaže potpredsednica parlamenta Sandra Božić na to? Kaže – koja akademska javnost? Pa, evo tih 600. Vas troje plaćenika okupljenih oko istog bankovnog računa. Stvarno, kaže – ne mogu se čuti zahtevi građana od buke vaše izdajničke politike i zahteva protiv Srbije, koji pune džepove vaših nalogodavaca.

Evo kako potpredsednica parlamenta vidi građane, kako vidi akademsku zajednicu, kako vidi profesore, kako vidi nastavnike, naučne saradnike. Dakle, ljudi nije normalno da nam se obraća ovako žena koja je potpredsednica parlamenta. Znam da je vama ovo normalno, ali nije normalno u zemlji u kojoj želimo da živimo bez nasilja.

Vama je normalno, dakle, ne govorim o neimenovanim nekim ljudima, nego o ljudima koji čine vladajuću većinu, vama je normalno da se ljudima, okupljenima, na ulici obraćate sa - govno jedno bezobrazno, ološi smrdljivi, to su vaše reči – ološu, narkomani, sektaši, to su vaše reči gospodo. Idioti iz opozicije koji će večeras ići na protest to su vaše reči. Tajkunski Šolakov medij, najavljuje haos u petak – lešinari dolaze, hijene, strvinari, šakali, to su vaše reči ovo je u javnom, ovo ste pustili u javnost gospodo. Najodvratniji kriminalni šljam tako se obraćate izabranim predstavnicima građana, lopurde i lažovi, tako nazivate građane. Gluperde, tako nazivate građane. Pseto je ostalo verno gazdi, tako nazivate građane. Ološi bedni, tako nazivate građane. Bolidi, bolesnici, nikome zdrave pameti, opet, nikome zdrave pameti ne bi palo - šta? Da, traži Srbiju bez nasilja? Pa, zar to nije nešto najnormalnije čemu treba da se okrenemo posle velikih tragedija koje su se desile? Gujo štrokava, tako nazivate građane, tako nazivate predstavnike opozicije koje su građani birali. Nema vode koja može oprati fekalije sa obraza pedofilčine, tako nazivate izbrane predstavnike građana, ljudi. Mufljuz uvek mufljuz, tako nazivate građane. Nasilje, kabadahije, ulica, lopovi, tajkuni, gnjide, tako nazivate građane, glupani, ovo je evo, bednici, mrzitelji svega srpskog i lešinari sprovode teror po Srbiji i tako dalje.

Dragi građani, ovako izgledaju Tviter nalozi predstavnika većine, ovako izgledaju Tviter nalozi, ovako izgleda govor kako joj se narodni poslanici Srpske narodne stranke obraćaju, kako se obraćaju javnosti, kako se obraćaju građanima, na koji način šalju uvrede, na koji način reprodukuju, šire nasilje.

Ovo nasilje, kasnije, reći ću vam to na ličnom primeru, ovo nasilje koje vi reprodukujete ovde, ono dolazi sa vrha ove države. Dakle, predsednik lično je upotrebljavajući ove reči nazivao one sa kojima bi kao dijalog, nazivao nas je lešinarima, ološima i slično. I, sada građani, primetite kako te reči predsednika nepogrešivo završe u ovim tvitovima u javnom govoru narodnih poslanika, primetite to. Sada vi meni rečite, čime treba da se bavi taj anketni odbor ako ne da utvrdi odakle dolazi najveće nasilje u ovoj našoj državi?

Dakle, dolazi od predsednika, preliva na narodne poslanike, narodni poslanici onda to prenose ili u medije ili u društvene mreže. Mediji koji to prenose kao što je „Informer“ „Srpski telegraf“, „Alo“ i drugi. Oni prenose to dalje, da bi na kraju završili u tv programima kao što su „Pink“ i „Hepi“, a „Pink“ i „Hepi“ dalje šire ovu mržnju, šire agresiju i šire nemoral dalje. I, do čega onda dođemo? Onda dođemo do toga, da dok sam pričao o ovome, čitao vaše tvitove, govorio vašem jezikom, očigledno imate problem sa tim, pa, što govorite to ljudi? Što govorite?

Najsrećniji bih bio, kada bi vi tu stali, kada bi rekli, to je bilo iza nas, mi više nećemo da se tako ponašamo, mi smatramo da su tragedije koje su se desile nešto što nas je sve otreznilo. Jel ima veće tragedije? Nema. Jel trenutak za otrežnjenje? Jeste. Mi smatramo da bi trebalo da nas to sve otrezni i osvesti.

Šta se onda desilo? Onda jedan od vas, valjda poverovao predsedniku da je to stvarno tako, jedan od vas Janko Langura odluči da na Tviteru ceo dan poziva na moje ubistvo da bi me posle sačekao na stepeništu ovde.

Ljudi, ja sam naravno to prijavio policiji, time će se baviti naš pravni tim, kao što se bavi mnogim drugim slučajevima, ali nema veze. Ono što je tu problem jeste, što vam je to živi dokaz kako nasilje koje stvarate u govoru, kako nasilje koje izgovorite dođe do toga da se ono desi. Smatram da je to pogrešno, ljudi. Smatram, da imate odgovornost prema tome da se to nikada ne desi.

Vi govorite o tome da bi trebalo drugačije pričati. Vi govorite da treba stajati iza izgovorene reči. Prethodni govornik, ovlašćen od vaše strane da govori po ovoj tački, znači, neko ko je odgovoran, el tako? To je neko ko ima povećanu odgovornost od vas ostalih, barem po ovoj tački? Kaže, neodgovornost pokazuje opozicija za izgovorenu reč. Pa, koju odgovornost, drage kolege, koju odgovornost vi pokazujete za ove reči? Koju odgovornost pokazujete za ološi, hijene? Koji odgovornost pokazujete za sve što se izgovorili?

Ne mogu ni da ponovim. Pazite ovo, opozicije, politika hladnog i vatrenog oružja. Kako bre? Gde ste to videli? Spodobe, što gore za Srbiju to bolje po vas, u ta dva tri reda sede lopovi, manipulatori, drugarice dilera, narkomana i alkoholičari. Pogledajte, koliko imam ovoga. Nisam ni pola pročitao, ljudi.

Znači, kao što rekoh, dajte da zaustavimo ovo. Dajte da odavde nakon ove sednice izađemo napolje tako što se nećemo vraćati u ove grozne izjave koje imate. Hajde da stanemo. Hajde da kažemo, ne ide ovako. Došlo je do nekog trenutka kada je ono što smo radili cela ova Skupština, svi, celo društvo, ali i oni koji su najodgovorniji. Vi imate vlast gospodo, vi snosite odgovornost. Znači, najodgovorniji ste. Hajde da izađemo odavde i da donesemo odluke koje će naše društvo da otrgnu od nasilja i da nas stave u poziciju da radimo drugačije, da okrenemo list, da raskinemo sa prošlošću. Da nam ne padne na pamet više tako nešto da radimo.

Hajde da ova naša Srbija prodiše. Hajde da bude normalno, da ne bude normalno taj „Hepi“ i „Pink“, isijavaju nasilje, glorifikuju kriminalce, pojavljuju se ljudi s pištoljima, jedni druge dave, napadaju, napadaju maloletnice, napadaju žene. Kako vas je zabolela svaka reč ovde koja je povišenim tonom rečena, pa ste ustali da branite, hajde tako branite ovu našu javnost koja je pod vašom vlasti toliko posrnula da ne može do sebe da dođe. „Pink“ i „Hepi“ vam uređuju ono što deca gledaju. Hajmo, školski program, obrazovni program. Hajmo, kultura. Hajmo, sve drugačije od onoga što se sada dešava u našem društvu.

Da li možete sebi to da kažete? Da li možete da se zaustavite? Da li možete da zaustavite tu propagandnu mašineriju? Da li možete da kažete nećemo to više raditi? Ne možete. Ja imam slike vaših poslanika koji uređuju u Skupštini „Informer“, kače vesti. Meni je jasna vaša povezanost. Meni je jasno da ste vi izvor ovog nasilja, ali preveliku cenu smo platili kao društvo za to što radite. Još jednom vam govorim, vreme je da se sa time stane. Hvala.

PREDSEDNIK: Šta bi? Opet se izvikao? Dobro.

E, sada imamo prvo povrede Poslovnika.

Izvolite.

MARIJAN RISTIČEVIĆ: Dame i gospodo narodni poslanici, član 106, član 107, 108. i tako dalje.

Gospodine predsedavajući, smenjivali ste se u predsedavanju, ali niko nije izrekao prethodnom govorniku, a bilo je više razloga za to, poseban razlog je što se kao predlagač nije držao dnevnog reda.

Vremešni student, student generacije ili student dvadeset četiri generacije, koji studira 24 godine, non-stop me optužuje za učešće na „Farmi“.

Govori neistinu i govori - poslanik je učestvovao u „Farmi“, a ja tada nisam bio poslanik.

Bila mi je želja da upoznam Ivana Ivanovića. Nisam ubio Kseniju Pajčin. Nisam, kao Nenad Čanak, kao poslanik, funkcioner, bio u „Velikom bratu“, ali dame i gospodo narodni poslanici, kad neko osuđuje nasilje, itd. ja moram da kažem da nisam ni silovao Amerikanku sa šest drugara.

Dakle, kad neko ko se bori protiv nasilja nad ženama krene u to, treba jasno da osudi, da kaže - prezirem onoga, mrzim onoga, prezirem ovoga, maltene ubio bih onoga ko je sa šest drugara iznad Berana silovao Amerikanku.

Da li je to bilo iz nacionalnih razloga ili nekih drugih, ja ne znam. Možda je taj čovek koji je izvršio to jezivo nasilje u nekim odnosima sa poslanicima, ali neću reći da je u tom trenutku neko njegov bio poslanik u Narodnoj skupštini…

(Tatjana Manojlović: Sram te bilo!)

… ali bih voleo da jasno i glasno osudim nasilje nad jednom ženom od sedmorice muškaraca, ma ko oni bili, da kaže da se naježio, da je to gnusno, da ne može da podnese čoveka koji zajedno sa šest drugih muškaraca siluje jednu Amerikanku.

(Aleksandar Jovanović: Ajde, ne mlati više!)

(Narodni poslanici dela opozicije lupaju o klupe.)

Dame i gospodo narodni poslanici, poštovani predsedavajući, evo ovi koji dobacuju, prazni ljudi, puni sebe, koji misle da su samo oni građani, a među njima ima i onih koji tolerišu silovanje nad jednom Amerikankom od sedam muškaraca… Zamislite tu jezu? Zamislite tu sramotu kad sedam muškaraca siluje jednu nemoćnu ženu samo zato što je Amerikanka?

Tražim da se o ovome glasa.

Hvala.

PREDSEDNIK: Da se glasa.

Povreda Poslovnika, Aleksandra Tomić.

ALEKSANDRA TOMIĆ: Uvaženi predsedniče, kolege poslanici, reklamiram član 109 - opomena se izriče narodnom poslaniku koji nije govorio o tački dnevnog reda. To je linija 3, a linija 7. kaže – ako iznosi činjenice i ocene koje se odnose na privatan život drugih ljudi.

Znači, vi juče i danas, gospodine predsedniče, zaista imate veliki demokratski kapacitet da dozvoljavate zloupotrebu ovlašćenog predstavnika da priča ovde i što jeste tema i što nije.

Anketni odbor i utvrđivanje činjenica su tema, tačka dnevnog reda i predlagača. Predlagač govori šta mu padne na pamet i čita po sedam puta isti tekst, pri tome vređa lično predsednika države, porodicu i aludira na nasilje. To je, u stvari, jedan deo kampanje, gospodine predsedniče, kojim oni žele da akumuliraju dolazak svojih pristalica na mitinge koje zakazuju petkom ili subotom, sad ne znamo tačno kada.

Znači, molim vas, gospodine predsedniče, morate u jednom trenutku da reagujete. To sam htela da zamolim i prethodnu predsedavajuću. Mora da se izrekne opomena da bi se uveo red ovde u parlamentu, jer ovo maltretiranje nas kao svih poslanika ne samo opozicije prozapadne, kako sebe nazivaju na N1 i Nova S, već i ove koje zovu proruske, mora da prestane.

Jednostavno, mislim da je to u interesu svih građana, da ovde treba da čuju neku kvalitetnu diskusiju, a ne da slušaju ponavljanje istih pamfleta, ponavljanje istih činjenica koje jednostavno su predlog kobajagi njihovih građana, jer oni su napisali te predloge. Oni su napisali predloge političke prirode, a kriju se iza građana, odnosno umetnika i sada čujemo da postoje određene akademske zajednice.

Molim vas da reagujete.

Hvala.

PREDSEDNIK: Za 109. treba li da se glasa?

Ne treba. Dobro.

Povreda Poslovnika, Dragan Nikolić.

DRAGAN NIKOLIĆ: Gospodine predsedniče Skupštine, dobrodošli u realnost.

Mi smo ovde od 15.00 do 16.40 časova imali jednu bajkovitu situaciju dok je predsedavala gospođa Elvira Kovač.

Ja nisam mogao da verujem, da li sanjam, ali sam se probudio onog trenutka kad ste vi ušli zbog toga što su vaši poslanici krenuli da dobacuju, da izbacuju slike, da opominju, da vređaju govornika koji se u tom trenutku obraćao Skupštini, koji je ovlašćeni predstavnik, koji je obrazlagao u više dana možda ne na način na koji bih ja to radio, niti se slažem sa nekim stavovima koje je ovde izneo. Međutim, niste smeli da dozvolite da se ovakve stvari događaju.

Morate malo da pogledate snimak od 15.00 do 16.40 časova, da vidite kako to izgleda kada je u Skupštini sve normalno i kada se da reč svakome ko se javi i za povredu Poslovnika i za repliku.

Doživeli smo da imamo stvarno jednu demokratsku atmosferu.

Mislim da vi imate taj kapacitet. Znam da imate jednu ozbiljnost u sebi i zato očekujem od vas, predsedniče, da nadalje učinite da se ne krši više ovaj Poslovnik, jer on je zaista zakon za sve nas. Moramo svi da ga poštujemo, a prevashodno vi koji sedite u toj stolici i koga je većina izabrala.

Ja očekujem, naravno, da posle sledećih izbora vi sigurno nećete biti na tom mestu, ali do tada, i to još kratko koliko je ostalo, biće mi drago da poštujete i da date reč svima i da nas poštujete na jednak način i levo i desno i očekujem da ovaj Poslovnik promenimo u sledećem sazivu.

Hvala vam.

PREDSEDNIK: Od svih ukazivanja na povrede Poslovnika ipak je vaša bila najbolja danas. Dva minuta i šest sekundi, svakako više od dva minuta, niste naveli ni na koji član hoćete da ukažete.

(Poslanici dobacuju iz klupa.)

E sad vi malo pogledajte, pa premotajte.

Podelili ste sa mnom svoje impresije, različita razmišljanja, utiske između 15.00 i 16.30, sve, samo ne ono što je trebalo da uradite, tako da hvala na dobrodošlici u realnost.

Možda vas takođe sretnem tamo jednog dana. Videćemo.

Još uvek nisam izgubio svaku nadu da se i vi pojavite tamo.

Idemo dalje.

Pravo na repliku, Milenko Jovanov.

MILENKO JOVANOV: Mi dva dana ili treći dan prisustvujemo izlivima licemerja Radomira Lazovića i to se nastavlja i to neće stati, a neće stati zbog toga što on nema apsolutno nikakav moralni problem da druge optužuje za ono što sam radi.

Vidite, tragično je da predlagač akta ne zna ništa o aktu koji predlaže i još je tragičnije da poslanik u Narodnoj skupštini ne zna ni šta su nadležnosti, ni šta može, a šta ne može anketni odbor, ali dobro. Ne zna, pa ne zna. Zato i čita ono što su mu napisali. Sada nam je čitao novi sastav, ali samo u jednom delu. Znači, ja mislim da je ovo jubilarni deseti put da smo čuli jedno te isto, ali dobro. U svakom slučaju, to je njegovo pravo da i hiljadu puta čita jedno te isto. Rekli mu tako. Treba u svakih sat vremena po 20 minuta. Sad će on pred kraj još jednom da zaključi i to je to.

Međutim, šta je ovde bitno? Radomir Lazović je lično sačekivao poslanike, vređao ih kada su ulazili u Skupštinu, jer je on procenio da im je istekao mandat i to je bilo 2020. godine. Tada je on bio prijavljen policiji i tada je on išao u policiju da daje izjavu. Postoji o tome u policiji zapisnik da se to desilo. Ali dobro, omaklo se detetu. Nije znao. Bio je mlad. To je samo pre dve godine. Još mlađi student… Doduše, student je i dalje, ali ajde.

Hajde da vidimo šta rade mediji o kojima ne govorite. Žena uništava Marijana Rističevića, a on ćuti. Pokrao si moju domovinu, pašćete kada ode velikoizdajnik. Evo ga, "Nova S". Pa, da li je to dozvoljeno ili nije dozvoljeno da se sačekuju poslanici ispred ove zgrade? Da li možemo da se dogovorimo?

Evo, opet tupava faca, ne znamo šta je. Da li je to dozvoljeno ili nije dozvoljeno? Ja sam saglasan da nije dozvoljeno, ali onda nije dozvoljeno ni za vas, ni za Rističevića, a onda to Milan St. Protić kaže - on bi u zemlju propao zbog toga. Propadnite u zemlju, Radomire Lazoviću. Građani vas sačekuju ispred zato što širite nasilje danima i neće da trpe vaše nasilje. Eto tako.

Prestanite da širite nasilje. Prestanite da pozivate na nasilje. Prestanite sa dvostrukim aršinima. Pokažite svojim primerom jednom da ćete da odustanete od nasilja. Uvodite ovu zemlju, vi Radomire Lazoviću, u građanski rat. Uvodite ovu zemlju u građanske sukobe. Prestanite više da delite Srbiju. Prestanite da vređate one koji nisu za vas. Prestanite to da radite. To nije dobro za našu zemlju.

Ne može ova zemlja napred, ako vi koji ste sebi odredili da budete elita, druge nazivate smrdljivima, krezubima, odvratnima, itd. To radite, Radomire Lazoviću. U svakom govoru to radite. Iz svakog govora isijava mržnja i prezir prema narodu ovu zemlje. Prestanite sa tim, Radomire Lazoviću.

Srbija je potrebna da bude ujedinjena, pa čak i sa vama, sa lažnom elitom. Ali, taj narod vama ne zamera, jer je dobar i širokogrud, ali to koliko ga mrzite, Radomire Lazoviću, to stvarno prelazi sve granice. Nemojte to.

Ajmo svi zajedno napred, a pokažite jednom princip, bar jedan princip, pa osudite i one koji napadaju poslanike sa ove strane. Hvala.

PREDSEDNIK: Hvala.

Pravo na repliku, Aleksandar Marković.

ALEKSANDAR MARKOVIĆ: Zahvaljujem.

Predsedniče, pa ovlašćeni predlagač je primetio da sam u govoru spominjao odgovornost. I jeste užasna je količina, odnosno nedostatak odgovornosti kod pojedinih poslanika za izrečenu, da kažem, misao ili izgovorenu reč, od poslanika koji sede prekoputa mene.

Ja sada neću njega pitati, zato što od njega neću dobiti odgovor, ali pitaću vas kao predsednika Skupštine – da li je odgovorno okriviti Aleksandra Vučića za smrt dece u „Ribnikaru“ i u selima Malo Orašje i Dubona? Da li je odgovorno koristiti te tragedije u dnevnopolitičke svrhe?

Da li je odgovorno ponašanje ovog primerka ovde prema koleginici Neveni Đurić? Da li je odgovorno pozivati na vešanje predsednika Republike? Da li je odgovorno svaki dan iznositi novu, i novu, i novu laž protiv Aleksandra Vučića? Da li je odgovorno, kada se utvrdi da je to bila laž, da onda sa druge strane ne dođe makar izvinjenje? Da li je to sve odgovorno?

Danima i nedeljama, danima i nedeljama su vrteli snimak na društvenim mrežama, na njihovim medijima iz nekakvog autobusa gde je neki čovek, nekim ljudima delio neki novac, sve to pokušavajući da dovedu u vezu sa SNS, kako mi tobože plaćamo naše aktiviste da bi došli na naš miting. Danima i nedeljama, nije moglo da se živi od toga. A, onda se ispostavilo da je u pitanju nekakva reklama. Onda se uspostavilo da je u pitanju neki brend, neki sladoled, ako sam dobro shvatio, dakle, promotivni spot, platili valjda statiste za probiotički sladoled ili tako nešto. I nema izvinjenja, ako primećujete. Ni u ovom trenutku ne dolazi izvinjenje iz njihovog reda.

Mesec dana nam, predsedniče, probiše uši, kao eto Aleksandar Vučić nije otišao u „Ribnikar“, nije otišao u školu, nije se upisao u knjigu žalosti. I onda dokažemo da je bio, izašla je slika o tome. Sa njegove strane nema izvinjenja, nego će smisliti novu laž i tom novom laži pokušati da zamene staru i tako u krug. I to je taj začarani krug u kome se nalazimo zahvaljujući njima. Zahvaljujem.

PREDSEDNIK: Sve znam, gospodine Markoviću, ali šta je tu pa novo? Svaki put isto.

Reč ima Marko Atlagić.

MARKO ATLAGIĆ: Poštovani predsedniče Narodne skupštine Republike Srbije, gospodine doktore Orliću, najpre da se izvinim svim prosvetnim radnicima koji su mi se javljali u toku današnjeg dana za sve gadosti koje je predlagač izgovorio i uvrede i zloupotrebu onog masakra koji se desio, u istoriji pedagoških ideja nije se to desilo nego danas. I molim da u budućnosti da to ne rade, dok imamo ovu raspravu.

Ujedno sam šokiran, šokiran stavovima, gospodo, vašim iz opozicije. Kada vi kažete – vaš ministar, vaša Vlada, vaša Skupština, postavljam vam pitanje – čiji ste vi? Čija je vaša Vlada? Čija je vaša Skupština? Čiji su vaši ministri? Pa, valjda su i vaši i naši isti ministri. Zašto to radite?

Da li je tačno da ste na agendu koju tražite stavili smenu ministra unutrašnjih poslova samo ujutru, a naveče jedna prekomorska zemlja tražila to? Je li tačno ili ne, u oči vas gledam? Je li tačno ili ne? Čućemo dalje šta se dešava.

Ja sam zaista mislio da će predstavnik akta tražiti okolnosti koje su dovele do ovog čuvenog masakra. To nismo čuli. On je diskusiju usmeravao u vređanje narodnih poslanika, izmišljanja i pozivanja na protest koji je zloupotrebljen i koje kani i u budućnosti zloupotrebljavati. Otom-potom.

Ali, ja vas, gospodo, zaista pitam, posle tri dana optužujete nas da mi promovišemo nasilje u medijima, u Narodnoj skupštini Republike Srbije i društvu. Poštovani građani Srbije, znate li šta je istina? Istina je da opozicija generiše, promoviše i iskazuje nasilje i mržnju na svakom koraku, u medijima, u ovom visokom domu i u društvu.

Biću direktan i konkretan. Postaviću nekoliko pitanja vama, poštovani narodni poslanici i dajte vi odgovore, a postaviću nekoliko pitanja i građanima Republike Srbije da oni odgovore, bar oni koji gledaju ovaj prenos.

Poštovane dame i gospodo narodni poslanici iz opozicije, da li je tačno da je deo opozicije početkom februara 2023. godine nasrnuo u ovom visokom domu na predsednika Republike Srbije i hteo ga linčovati? Da li je ili nije? Dabome da jeste. I vi se smejete, profesor ste univerziteta. Pa, možete da se stidite na ovo. Nemate vi, gospodine, ni stida, ni srama, jer mi na sednici Odbora za obrazovanje, kad smo rekli da jedan projekt treba imati zvezdicu, vi kažete ne treba, vi i još jedan profesor. Čiju državu branite, bre?

Jeste li se uozbiljili? A, jeste sada.

Idemo dalje. Da li je tačno da ste vi, gospodo iz opozicije, 21.11.2017. godine fizički napali narodnog poslanika Aleksandra Martinovića na sednici Administrativnog odbora? Dabome da jeste.

Da li je tačno da ste vi iz opozicionih klupa fizički napali narodnog poslanika Marijana Rističevića na ulazu Narodne skupštine 8. maja 2020. godine? Naravno da jeste.

Idemo dalje. Da li je tačno da ste vi iz opozicionih klupa nosili vešala na Terazijama 9. februara 2019. godine i tražili da se obesi Aleksandar Vučić i Ana Brnabić? Dabome da jeste, videli su i građani.

Da li je tačno da je vaš ideolog zloupotrebljenih protesta 8.05.2023. godine, Milovan Brkić, tražio da omladina uzme puške i da ubije predsednika Republike Aleksandra Vučića? Naravno da je traženo. Muk, pojela maca jezik.

Idemo dalje. Da li je tačno da je vaš jedan od vođa protesta pretio Aleksandru Vučiću da će završiti i on i njegov sin kao Gadafi u šahtu? Tog narodnog poslanika nema momentalno, ali dabome da je tačno.

Da li je tačno da je vaša perjanica demokratije i protesta, prof. dr Vesna Pešić, izjavila 19. januara 2020. godine, citiram – e, nema tu bojkota, nego cev u glavu Aleksandru Vučiću? Završen citat. Dabome da jeste.

Da li je tačno da je vaša perjanica demokratije i protesta prof. dr Vesna Pešić izjavila 19. januara 2020. godine, citiram: „E, nema tu bojkota, nego cev u glavu Aleksandru Vučiću“, završen citat? Dabome da jeste. Jeste li se za ijedan ovaj primer koji sam rekao ogradili? Pojela maca jezik.

Idemo dalje. Da li je tačno da je vaš opozicioni narodni poslanik tražio septembra 2018. godine, citiram, „da Afroamerikanci siluju Anu Brnabić“, završen citat? Taj narodni poslanik, evo ga sedi, tu je. Javio se. Da li ste se ikada ogradili od toga? Vi narodni poslanici niste. Napominjem da je bio predsednik sindikata, dobio je nagradu i postao narodni poslanik.

Da li je tačno da je vaš demonstrant ovim zloupotrebljenim demonstracijama i protestima, 8.5.2023. godine, tražio, citiram, „da se predsednik Vučić zakolje i prebaci zaklan u Čipuljiće“, završen citat? Dabome da jeste.

Da li je tačno da je vaš opozicioni narodni poslanik, desno orijentisan i s desne strane mene, motornom testerom, 17. marta 2019. godine, upao u zgradu RTS? Dabome da jeste. Jeste li se ikada ogradili od toga? Je li to nasilje? Je li to mržnja?

Da li je tačno da je vaš jedan od vođa protesta, prof. dr Jovo Bakić, inače tri puta docent, pa onda pljuvanjem po Narodnoj skupštini, po narodnim poslanicima, pogotovo po predsedniku Vučiću, postao vanredni profesor, to mu je jedina referenca, 15.5.2023. godine rekao, citiram: „Jurićemo ih po ulicama, plivaće po Savi i Dunavu“, završen citat? Naravno da jeste. Nikada se niste ogradili od toga.

Da li je tačno da je službenica vašeg tajkuna od 619 miliona Biljana Lukić, 10.5.2021. godine, izgovorila da je htela, citiram, „pregaziti novinara Predraga Sarapu automobilom na pešačkom prelazu“, završen citat? Dabome da jeste.

Idemo dalje o nasilju govoriti. Da li je tačno da je vaš tajkun sa 619 miliona, 5. maja 2020. godine, izjavio na svojoj tajkunskoj televiziji da je, citiram, „Aleksandar Vučić ludak“, završen citat i citiram: „Vučić ima mentalnih problema“, završen citat? Da li je tačno gospodo ili ne? Da li ste se ikada ogradili od toga?

Da li je tačno da je jedna poslanica koja mi je sada dobacivala rekla na tajkunskoj televiziji, ona se smeje, neće se smejati valjda sada kada ovo pročitam, da je 5. juna 2023. godine izjavila, citiram: „Vučić ima patološke i sociopatološke reakcije“, završen citat i zatražila da mu se zabrani da donosi odluke? Da li je tačno ili ne? Imate li malo stida? U zatvor ćete ići zbog ovoga.

Idemo dalje. Da li je tačno da je vaša perjanica protesta protiv nasilja, jedan od perjanika, perjanica protiv nasilja, 23. avgusta 2021. godine, prebio glumca Gagu Antonijevića i rekao, citiram „je. te Dara iz Jasenovca“, završen citat? Dabome da jeste. Tako nas je bar štampa obavestila.

Da li je tačno da je vaš ideolog svih vaših protesta, jedan od ideologa svih vaših protesta, inače kaže da je novinar, ja kažem nazovi novinar, na tajkunskoj televiziji Marko Vidojković, septembra 2021. godine u direktnom TV prenosu rekao, citiram: „Vučiću, p. ti materina ona odvratna, budaletino jedna“, završen citat? Naravno da jeste. Da li ste se ikada ogradili? Naravno da niste. Šta je muk. Maca pojela jezik.

Da li je tačno da je vaš ideolog svih vaših protesta prof. dr Vesna Rakić Vodinelić, 25.9.2021. godine, rekla, obratite pažnju, poštovani građani, na ove psovke koje sam malopre rekao što je novinar izgovorio, citiram: „Vidojković psuje koloritno“, što znači slikovito, radi građana, „i graciozno“, što znači prijatno? Ja se stidim da je ona profesor koja svakodnevno blati Aleksandra Vučića, a koji je bio odličan njen student, i Vladu Đukanovića koji je bio odličan student. Ja to svojim studentima nikada ne bi napravio. Ja sam sretan čovek, kao profesor, što su moji studenti nadmašili mene. To mi je životni cilj bio.

Idemo dalje. Da li je tačno da je vaš narodni poslanik Boško Obradović, 31. oktobra 2017. godine, pokušao linčovati predsednicu Narodne skupštine Republike Srbije Maju Gojković, upao u njezin kabinet, fizički je sprečio da izađe iz kabineta? Naravno da jeste. Da li ste se ikada, gospodo sa desne strane mene, ogradili od toga?

Da li je tačno da je vaš opozicioni narodni poslanik, zamenik Vuka Jeremića, inače člana međunarodne bande lopova i prevaranata, 3. novembra 2021. godine rekao da će predsednika Republike Aleksandra Vučića i njegove članove SNS da bije? Citiram: „Ja ću da ih bijem. Mi trebamo da ih bijemo na svaki način. Dabome da trebamo da ih bijemo“, završen citat. Nema tog narodnog poslanika tu. On je inače predsednik Odbora za kulturu u ostavci.

Idemo dalje. Da li je tačno da je vaš opozicioni narodni poslanik, bivši predsednik Odbora za kulturu, 3. novembra 2021. godine, na najprizemniji način psovao predsednika Aleksandra Vučića kada je rekao, citiram: „Na čelu države je izdajnik“? Nije smešno. Sram vas bilo. Ološe jedan, tvoj predsednik je takav, dokazaću ti sada. „Prodana duša, kuga“, završen citat.

Idemo dalje. Da li ste se ikada odrekli… Vama je to smešno iz njegove stranke. To govori o vašem dostignutom nivou vaspitanja i kulture…

(Stefan Jovanović: Stidite se vaših godina.)

… i vi predvodite građane na protestima.

Da li je tačno da je jedna od perjanica zloupotrebljenih protesta, karikaturista, inače Petričić, zagovarao nasilje na najprizemniji način? Znate koji je to, poštovani građani, čovek kada je rekao i uvredio i vas i državu i sve ostalo. Vi lažni ekolozi, prozivam vas godinu dana, ko vas finansira? Odgovorite jednom. Citiram: „Ovan narod je neprosvećen i naivan. Prvi put se desilo da imamo vođu sa kojim se sprdam. On služi za sprdnju. Imamo vođu sa kojim se sprdamo“.

Poštovani građani, ovaj čovek vas je predvodio i predvodiće vas prekosutra ponovo u protestima. On se sprda sa vama koje predvodi.

Idemo dalje. Taj isti čovek, koji se sprda sa građanima i sa predsednikom, kaže: „Vučić je jedan od inspiratora fašizma. On je ludak i manijak“. Taj vas predvodi u protestima. To je taj vaš gospodin Petričić itd.

Taj čovek vređa, poštovani građani, vas i zemlju u kojoj živite. On je rekao: „Srbija je zemlja u kojoj živi glupo, slepo roblje“. Poštovani građani, nazvao vas je glupacima i slepim robljem, a gospodin iz Jeremićeve stranke se smeje na to. Smejete se. To vam je smešno, kad građanima vaš predvodnik kaže da su slepo roblje.

Smejte se, vi. Presudiće vama ti građani.

Poštovani građani, nikad u istoriji Srba nisu izrečene ovakve bljuvotine i vređanja, kao što je ovaj gospodin izvređao i predsednika države i vas, čuli ste, poštovani građani, i državu u celini.

Idemo dalje. Da li je tačno da je vaš tajkun sa 619 miliona 2. februara 2021. godine u direktnoj televizijskoj emisiji svojoj, rekao, citiram, pazite, poštovani građani: „Sve što Vučić i SNS su sagradili poput „Beograda na vodi“, autoputeva i ostalog“, znači misli na škole, fabrike, pazite, citiram: „mi ćemo, uz pomoć 10 pravnika, sve to zaustaviti i pomesti“, završen citat?

Čeka nas, poštovani građani, ako ovaj dokazani tajkun dođe na čelo države da će se sve srušiti u zadnjih 10 godina. Evo, čuli ste, u direktnom televizijskom prenosu je rekao, on sa svojim saradnicima. To su radili i do 2012. godine.

Idemo dalje. Da li je tačno, vi koji se smejete sada u zadnjoj klupi i nemate stida, ni morala, vi, vi. Vi, gospodine Jovanoviću, vama gledam u oči, da je u savetodavnom telu vašeg šefa, inače člana međunarodne bande lopova i prevaranata, u Centu za održivi razvoj i međunarodnu politiku nalazi i jedna žena po imenu Mišelin Kalmi-Rej, koja se decenijama, poštovani građani, zalagala za nezavisnost Kosova i Metohije i gle čuda…

Njemu je smešno.

Koju Nataša Kandić predstavlja na međunarodnim skupovima kao predstavnika normalne Srbije? Jel tačno ili ne, gospodine Jovanoviću, vi ste ovde zastupnik svog testa?

Na kraju, da li je tačno da je vaša perjanica svih protesta, prof. dr Jovo Bakić zamerio predsedniku poslaničke grupe koji desno sedi od mene, a gleda mi u oči što na RTS kad je upao nije upotrebio duge cevi? Kada je Jovo Bakić 13. juna 2019. godine rekao, citiram, pazite: „Da su svi ovi koji su upali unutra imali duge cevi, pa neka i upadnu u RTS, idite tamo“. Onda vašem kolegi novinaru uprte dugu cev u glavu i kažite, citiram: „Čitaj pripremljen tekst, upravo smo preuzeli vlast“, završen citat?

Jel ste se ikad ogradili od toga? Taj predvodnik sada zloupotrebljava proteste.

Na kraju, sve ove bljuvotine koje ste izrekli uokvirite, svi ovi koje sam pročitao, i stavite i vi u svoju dnevnu sobu da se podsetite na visoki domet civilizacijske i demokratske kulture, a ujutru svi kad se budete probudili pogledajte u ogledalo, videćete osobe pune mržnje. Samo se bojim da vas ta mržnja ne pojede.

Neka vam je Bog u pomoći. U crkvu, u crkvu.

Hvala.

PREDSEDNIK: Jel neko hteo povredu Poslovnika?

Tatjana Manojlović, povreda Poslovnika.

TATJANA MANOJLOVIĆ: Član 106. stav 1. Govornik može da govori samo o tački dnevnog reda o kojoj se vodi pretres.

Poslednja dva govornika nismo čuli, apsolutno reč jednu da su o tački dnevnog reda progovorili, ali smo čuli da se poriče kako je onima koji su i prinudno dovođeni na kontramiting Aleksandra Vučića nuđen novac, davan novac.

Ali, znamo da oni koji su odbili da dođu na kontra miting…

PREDSEDNIK: Da, to je već replika.

TATJANA MANOJLOVIĆ: Na primer, sa Kosova i Metohije, lekari iz doma zdravlja su prebačeni u dom zdravlja 20 kilometara udaljen po kazni.

Takođe, da su vaspitačice koje su išle na kontramiting nagrađene sa po pet slobodnih radnih dana…

PREDSEDNIK: Samo, šta sad pričate? Nešto što ste čuli ili nešto što niste čuli?

TATJANA MANOJLOVIĆ: Da su oni koji su navodno peške sa Kosova i Metohije došli na kontramiting, što nije tačno.

PREDSEDNIK: Gospođo Manojlović, jeste li obratili pažnju? Šta ste rekli, pričate o nečemu što ste čuli ili o nečemu što niste čuli?

TATJANA MANOJLOVIĆ: Dovoženi su džipovima, a to peške je bilo samo za slikanje.

PREDSEDNIK: Ne znate ni vi o čemu pričate.

TATJANA MANOJLOVIĆ: Prenoćili su u Domu, Učeničkom domu Šumarske školu u Kraljevu…

PREDSEDNIK: Znači, ustali su tako i kažete – sada da vam pričam šta sve nismo čuli.

TATJANA MANOJLOVIĆ: Da su, takoreći, demolirali taj dom.

PREDSEDNIK: Kakve to veze ima sa članom 106?

TATJANA MANOJLOVIĆ: Da su maltretirali decu, izbacivali ih iz njihovih soba…

PREDSEDNIK: Kakve to veze ima sa bilo čim?

TATJANA MANOJLOVIĆ: A to je ono što bi trebalo da bude tema ovoga, da zloupotrebljavate decu, učenike Šumarske škole u Kraljevu i njihov smeštaj za vaš politički marketing. Hvala.

PREDSEDNIK: Jel to nešto isto što ste čuli ili nešto što niste čuli? Šta je to sada bilo? Nešto što ste vi mislili da treba da bude tema, a ne ono što ste sami tražili da bude tema.

Znate šta je sada to bilo? To je bilo primena člana 103. Čestitam.

Da li se još neko javlja po Poslovniku?

(Đorđe Pavićević: Replika.)

(Boško Obradović: Replika.)

Vi koji osnov? Trenutak

Vas nije pominjao Marko Atlagić, vas jeste. Vi imate dva minuta.

(Đorđe Pavićević: Direktno mi se obraćao. Kakav je to način?)

BOŠKO OBRADOVIĆ: Poštovani građani Srbije, imali smo priliku da slušamo kolegu narodnog poslanika koji je zamenio Narodnu skupštinu finalom „Zadruge“, koje je upravo u toku i pokušao da se kandiduje za finalistu rijaliti šoua, pre nego što bude ukinut da se upiše u istoriju, da se nametne kao jedan od potencijalnih kandidata za pobednike i to zapravo i jeste najveći problem naše aktuelne političke situacije, što je aktuelna vlast izgubila vezu između stvarnosti i rijalitija, što je od svega napravila rijaliti, što je od sistema vrednosti u ovome društvu i državi napravila jedan anti-sistem vrednosti, što se na svakom nivou forsiraju ljudi sa kupljenim diplomama, plagiranim doktoratima, ljudi bez ikakve stručnosti i autoriteta. Ljudi koji su tu samo zato što su lojalni vladajućoj stranci ili predsedniku Republike.

Dakle, kompletna negativna selekcija koja je danas urušila naše društvo i dovela nas u ovu situaciju u kojoj se danas nalazimo.

Ja iskreno verujem da je gospodin Marko Atlagić, naš kolega narodni poslanik, bolji čovek nego što se predstavlja u javnosti i da ovo što on radi, misleći da time radi nešto dobro za svoju stranku, za svog predsednika, za vladajući režim je zapravo njegova lična tragedija i tragedija svih nas zajedno sa njim, što smo politiku spustili na ovaj nivo, što smo jednog univerzitetskog profesora stavili u funkciju najcrnje propagande i što smo na ovaj način unizili dostojanstvo ovog parlamenta i smisao bavljenja politikom u Srbiji.

PREDSEDNIK: Dva minuta. Dobro. Znači, vi ste čuli negde da je finale „Zadruge“ pa ste zato došli. Pogrešili ste studio.

Dva minuta, Marko Atlagić.

MARKO ATLAGIĆ: Poštovani građani Republike Srbije, videli ste prethodnog govornika, zabolela ga istina. Sve što sam rekao, može se proveriti. Proverite da li je tačno, ja nikada u životu neću izreći, i oni koji me znaju, i nisam izrekao, nešto što nisam pet puta proverio, i ne sa Tviter naloga, ja se sa tim ne bavim, već drugih izvora. Znači, pet puta. Meni je žao ovog prethodnog narodnog poslanika, što je on imao 37 nasrtaja, nasilja, počevši od tuče u narodnoj poslanici jedne članice RIK-a, a zabranjeno je bilo ulaziti u Skupštinu, a čini mi se da je kroz odžak ušao pa, joj zavrtao ruku, do upada u stanicu policije. Znate li, prethodni govorniče, u koliko ste stanica upali, da vam sada datume izdiktiram, to vas boli. Boli vas istina. Boli vas istina, koliko ste novinara napali, kako ste u predsedništvo upadali, šta ste radili u ovoj Narodnoj skupštini. Šta, pojela maca jezik sada. Kako možete da napadate, kako se možete lažima služiti.

Ja sam sretan čovek, što mogu ovako citatima da vam kažem, za razliku od mene i vas, gospodine Obradoviću, što ja ovde sedim od jutra do sutra i beležim svaku reč od 2012. godine, koju izgovarate vi i drugi, i ne idem na Tviter i negde drugde, da dam nalog da se brišu bljuvotine one koje ste izgovarali. Vidite, uđite u zapisnik gore, pa proverite da li je ovo istina. Ja da sam na vašem mestu, nikada, nikada se ne bih pojavio u ovaj visoki dom posle svega što ste radili.

PREDSEDNIK: Hvala svima. Idemo dalje.

MARINA LIPOVAC TANASKOVIĆ: Poštovani građani Srbije, stigli smo do tačke dnevnog reda, koja se odnosi na anketni odbor, odnosno odluku o obrazovanju anketnog odbora radi utvrđivanju činjenica i okolnosti koje su dovele do masovnih ubistava, kao u osnovnoj školi na Vračaru u Beogradu, tako i opštinama u Beogradu.

Što se činjenica tiče želim da verujem svojoj kolegini narodnoj poslanici Slavici Radovanović, koja tvrdi da u MUP-u rade vredni i časni policajci i inspektori i ostali radnici, koji dogovorno rade svoj posao bez obzira ko je i kakav im je ministar. Iz tog razloga čvrsto verujem da će takvi policajci doneti izveštaj vezano za činjenice koje su dovele do ovih masovnih ubistava.

Ono na šta bih se ja osvrnula jesu okolnosti. U protekle tri nedelje tj. od 18. maja u ovoj Skupštini od poslanika vladajuće većine čuli ste da je sve u redu, čuli ste da sistem nije zakazao, čuli ste da niko nije odgovoran, čuli ste da se takve stvari dešavaju, čuli ste da ministar unutrašnjih poslova radi savršeno svoj posao, čuli ste i da šef policije Beograda radi savršeno svoj posao, i da na prosto niko nije odgovoran.

Ali, ako ste malo pažljivije slušali, mogli ste da čujete i poslanike vladajuće stranke koji se pitaju gde su roditelji. Jedan od poslanika je rekao da nam deca idu u školu od osam do jedan, da su dva sata na engleskom jeziku, u tri sata na drugom stranom jeziku, onda je navodio, da li u školi sporta ili šta već, i da roditelji ne razgovaraju sa njima. Da bi došli do odgovornosti roditelja moramo prvenstveno da vidimo kako smo stigli do toga da roditelji nemaju toliko vremena za svoju decu. To su te okolnosti u društvu.

Razmišljajući o tim okolnostima u društvu, mogu da krenem iz svog iskustva. Ja imam 22 godine radnog staža u privatnom sektoru. Namerno kažem u privatnom sektoru, ne u državnom, i imala sam različite poslodavce i domaće i strane, uglavnom strane. Za mojih 22 godine radnog staža, ja nisam imala goreg poslodavca od predsednika ove Skupštine Vladimira Orlića. Namerno kažem poslodavca, ja vrlo dobro znam da su poslanici ovde slobodni, da ih biraju građani, da nas on ovde ne zapošljava, da nam ne daje plate, ali, na prosto, on je čovek koji se bavi o ovoj Skupštini. On je čovek koji se bavi i zadužen je da se stara o redu na ovoj sednici, zadužen je za vođenje ove Skupštine, zadužen je da se ovaj Pravilnik, ovog doma poštuje.

Kod vas, gospodine Orliću, mi ne znamo ni kada imamo sednicu, ni da li imamo sednicu, da li će ona biti po hitnom postupku, vanrednom postupku, sve sednice koje su bile od našeg konstituisanja bile su po hitnom postupku, znali smo i samo 24 sata ranije. Ne znamo dokle ćemo da radimo, ne znamo kada ćemo da radimo, ne znamo da li ćemo napraviti pauzu, ili ćemo možda duže. Možda ova sednica izgleda donekle normalno, jel treba da zaboravimo one prethodne, jel treba da zaboravimo da smo do tri sata ovde bili u Skupštini, jel to treba da zaboravimo?

Zbog vas, gospodine Vladimire Orliću, ja svom detetu ne mogu da obećam da ću ići na neki rođendan, da ću biti na nekoj školskoj priredbi, da ću ga voditi na neku školsku utakmicu. Ja svom detetu, zbog vas Vladimire Orliću ne mogu da kažem kada ću doći kući. Ne mogu da mu obećam da li ga mogu ušuškati, da li mu mogu pročitati neku priču, to ja ne mogu da učinim, zato što kod vas se ne zna. Ova Skupština nema plan, ne samo plan rada na nedeljnom nivou, nemamo plan rada na mesečnom nivou, nemamo plan na godišnjem nivou i ako u ovom pravilniku piše da moramo da imao godišnji plan ove Skupštine.

Zašto je to važno, vidim, pitate se. Zato što ste po Ustavu Republike Srbije vi, po funkciji drugi čovek u državi, na vas se ugledaju ovim poslom, na vas se ogledaju državnici, na vas ugledaju ovi što sam ih spomenula i domaći i strani, oni se ugledaju na vas i razmišljaju, pa, ako vi možete tako da se ponašate prema poslanicima, koje niti zapošljavate, niti im dajete platu, niti im određujete godišnje odmore, pa, šta mislite kako se u Srbiji ponašaju drugi koji zapošljavaju svoje radnike. Kako se oni ponašaju? Gledajući vas, oni mogu samo da zaključe, zašto bi se Zakon o radu poštovao ako se ne poštuje Poslanik ove Skupštine.

Kada pričamo o deci, da li vi gospodine Orliću kada dođete kući i kada uzmete svoje dete u naručje da ga pomilujete, pomazite, poljubite, da li mu kažete ovako sine ti, kao tata, ovako omalovažavaj svoje drugare. Ako slučajno neki drugar kaže neko drugo mišljenje, reci mu sedi dole, sram te bilo, nauči da čitaš. Jel mu tako kažete? Jel tako savetujete svoju decu gospodine Orliću, da se ugledaju na vas?

Jedna poslanica ovde vladajuće stranke koja je pričala pre mene i reći ću ime, ako želi može da kaže nešto, Dejana Vasić, rekla je da je važnost porodice da se deca ugledaju na roditelje. Rekla je da se deca ugledaju na roditelje da deca usvajaju obrasce ponašanja od svojih roditelja. Jel ovako treba vaše dete da usvoji obrazac, ovakvog vašeg ponašanja u ovoj Skupštini? Kasnije se pitamo šta se desilo sa nasilnim ponašanjem u školi, vršnjačkim nasiljem.

Ovo što vi govorite ovde, ako bi se primenilo u školi, to bilo vršnjačko nasilje…

(Narodna poslanica iz SNS dobacuje.)

Sram tebe bilo što dobacuješ.

U prethodne tri nedelje nije bilo previše empatije u ovom domu i poslanica koju sam malopre citirala je rekla da je jako važna empatija i pitala se da li ta empatija treba da bude ovde u našim srcima ili treba da bude samo na društvenim mrežama. Iz tog razloga, znamo …

(Narodni poslanici SNS dobacuju.)

Jel možete malo da se smirite, ne čujem tok svojih misli.

Da li smatrate da je empatija važna? Da li smatrate da empatija treba da budu u srcu ili samo na društvenim mrežama?

Mi smo ovde govorili o tome da niko od funkcionera nije otišao da izjavi saučešće. Niko od funkcionera nije otišao u školu da odnese cveće. Niko od funkcionera nije bio na sahrani. Onda smo od vas dobili to da je gospodin predsednik bio.

Znate šta? Ovo je foto-šop. Ja tražim da imamo anketni odbor i da se utvrdi da li je ovo foto-šop. A zašto smatram? Smatram zato što sam se ja upisala u ovu knjigu žalosti ne kao poslanik, već kao roditelj. Upisala sam se i znam da ova knjiga žalosti ne izgleda ovako. Žao mi je, foto-šop je u pitanju.

Vi mislite da je teško razgovarati sa decom vezano za to šta im se dogodilo? Znam da ništa ne razumete, sasvim je jasno, u redu je. Neću da trošim reči na to. Ne možete vi da razumete koliko je teško da vodite dete na sahranu. Ne možete da razumete koliko je teško da idete kod roditelja da izjavite saučešće. Vi to ne možete da razumete i zato sram vas bilo što nemate ni malo empatije za tako nešto!

Vi mislite da je teško pričati sa detetom o tome šta se dogodilo? Vi mislite da je teško pričati sa detetom zašto je njegova drugarica nastradala u školi? Vi mislite da je to teško? Ne, nije teško. Teško je odgovoriti detetu da li će se to dogoditi još jednom, da li će se to dogoditi u njegovoj školi.

Vi ne znate koliko je teško kada vidite dete koje vam steže ruku, kada ga vodite na sahranu svoje drugarice! Sram vas bre bilo!

Najteže od svega je kad vas dete pita – a šta će ti, mama, da uradiš po tom pitanju? Ne mogu da učinim ništa. To mi je najteže. Teško mi je kada dete kaže – u školi mi je ubijena drugarica, ispred škole nam stoje dva policajca, u školi je dojavljeno da imamo bombu. I ti mama očekuješ da učim? I ti mama očekuješ da se ja skoncentrišem? E, to je teško slušati i to je teško razumeti i na to je teško odgovoriti detetu.

Zbog toga neću ponavljati šta traže građani Srbije na protestima, ali ću vam reći, s obzirom da u okviru anketnog odbora postoje i mere koje trebaju da se predlože, ponoviću vam nešto što je rekla moja koleginica Sanda Rašković Ivić, a to je da treba bude psiholog, psihijatar i defektolog u svakoj školi, da treba femicid da bude poseban oblik krivičnog dela i da treba više da radimo na preventivi metalne zaštite.

Ali, isto tako, predlažem anketnom odboru da uvrsti i da razmotri predloge mera koji se odnose na to da se poštuje Zakon o radu na način da se poštuje radno vreme, da se poštuje sve ono što piše na taj način da građani, odnosno da roditelji ne moraju da rade prekovremeno da bi obezbedili sve svom detetu i da ne moraju da rade i za vreme godišnjeg odmora i onda kada su bolesni.

Takođe predlažemo da se u program škole uvrste radne subote, gde deca neće imati školske predmete, već će dolaziti, družiti se, takmičiti se, skupljati plastiku, staklo, šta god.

Predlažemo da se uvedu posete muzejima, pozorištima, operama i drugi kulturni sadržaji i da se poboljša rad odeljenja koji se bave bezbednošću dece na internetu.

Na kraju, pozivam sve građane da se pridruže protestu u petak u 18 časova ispred Skupštine Republike Srbije.

PREDSEDNIK: Vi po povredi Poslovnika, jel tako?

Dobićete reč.

Pošto ste se vi gospođo Lipovac Tanasković uglavnom obraćali meni, uzgred budi rečeno toliko i o temi i o brzi i o merama, o svemu. Znači, sve to što ste govorili meni je pokazalo koliko ste zainteresovani za ovu temu.

Ali, pošto ste postavili nekoliko pitanja meni a ne Ćuti Jovanoviću koji sada ponovo viče, što se tiče sednice, kažete da ne znate kad je sednica. Sednica je onda kad ste tražili. Počeli smo je, ako se sećate, onda kad ste tražili i imamo je baš onako kako ste vi to tražili, sa tačkama dnevnog reda, pojedinačnim raspravama, u trajanju koje ste želeli. Sve je tačno onako kako ste hteli vi.

Ali, pošto ste pitali za Poslovnik, sve je tačno onako kako predviđa taj Poslovnik. Kaže taj Poslovnik – radi se od utorka do četvrtka i, kao što vidite, tako i radimo. Dalje kaže – u vremenu do 18 časova, pošto ste pitali za neku organizaciju svog vremena nakon sednice, i kao što vidite, tako i radimo.

Uostalom, do 16.00 časova, to vam takođe piše u tom Poslovniku, ako ćemo raditi nakon 18 časova, to onaj ko predsedava saopšti. Kad to ne saopšti do 16 časova, podrazumeva se da će biti do 18 časova i da neće biti duže.

Sve to što ste pitali, kao što vidite, savršeno je poznato svima, sve lepo piše i sve radimo tačno tako.

Ali vama koji možda ne želite te stvari da čitate, nikad nije problem da ja lepo i kažem, kad me lepo pitate.

Vaš kolega, Đorđe Stanković, ne znam da li je sada ovde u sali, dolazio je ovde, bio je pre jedno sat vremena da me pita, čovek iz vaše poslaničke grupe, do koliko ćemo sati danas? Ja mu rekao – do 18. A on, šta? Nije hteo da prenese vama? Pitao me da li ćemo sutra – ja mu rekao da nećemo sutra. A on opet nije hteo da prenese vama. Jel vidite kako svi ti navodni problemi koje imate su vrlo lako rešivi kad lepo pitate, pročitate šta piše ili samo malo pogledate šta se oko vas dešava, bez obzira na svu buku i bes koje ste demonstrirali.

Neću sada da pričam koliko je sve ovo i što se tiče i pravila i onoga što radimo vama zapravo suštinski važno, jer vi sa ovih sednica odlazite kad god hoćete. Vi na ove sednice dođete kad vi želite. U međuvremenu šta radite, naravno da vas niko ne pita. To je vaša stvar. Ali nemojte nikoga da pokušavate da prevarite pričom da ste, navodno, onemogućeni za bilo kakvo planiranje ili za bilo šta drugo. Vi odete na koju god hoćete, šta ste rekli, rođendansku proslavu, to vas je brinulo, kad god hoćete. Nikakav problem nemamo sa tim.

Što se tiče plate, plata vam je redovna, kao i svima, i kao što ste mogli da primetite, zahvaljujući današnjoj državi, vremenom samo sve veća.

A što se tiče ovih pitanja da li ja sa svojom decom, sa svojim ćerkama razgovaram nešto, to vas savršeno ne zanima. Ali pošto ste me već pitali, da vam odgovorim i to – ako ikada budem poželeo da im na nekom praktičnom primeru pokažem kako ne treba da se ponašaju, pustiću im snimak vašeg današnjeg ponašanja. To ću da im pokažem.

Obećao sam da ćemo da nastavimo sa ukazivanjima na povrede Poslovnika, pa ćete možda i kroz njih da shvatite šta je sve u vašem današnjem ponašanju bilo pogrešno.

Gospođo Kovač, izvolite.

ELVIRA KOVAČ: Zahvaljujem.

Poštovani predsedniče, predsedništvo, dame i gospodo narodni poslanici, povređen je član 27. Poslovnika Narodne skupštine, dostojanstvo ove institucije. Trudiću se zaista da ne zloupotrebim ovo pravo, ali volela bih da razjasnim nešto.

Početkom maja su se desile neviđene tragedije u ovoj zemlji. Mi svi kao političari, kao narodni predstavnici imamo zajedničku odgovornost za to u kakvom je stanju naše društvo, dakle, i vlast i opozicija.

Mi narodni poslanici koji imamo tu privilegiju da govorimo i da se na ovaj način obraćamo građanima, imamo posebnu odgovornost, jer zaista na neki način utičemo na to kakva je atmosfera.

Savez Vojvođanskih Mađara ne učestvuje konkretno u ovoj raspravi ne zato što ne smatramo da anketni odbor nije dobar, mi ćemo dati svog predstavnika u anketni odbor kada se to formira, već smo izneli svoj stav povodom ovog pitanja na 1. tački dnevnog reda i govorićemo i o samom ministru sledeće nedelje, ali apelujem, jer zaista nisam želela da koristim to pravo kao objektivni predsedavajući, na sve nas da prestanemo da ovu tragediju koristimo za sakupljanje političkih poena.

Mi ne aplaudiramo uopšte na ovoj sednici, jer nema čemu da se aplaudira.

Apelujem zaista na sve da se vratimo u neku normalu, da shvatimo, i vlast i opozicija, da postoji zajednička odgovornost i da se politikanstvom bavimo povodom neke druge teme, a ne ove.

Kao žena, kao majka u potpunosti razumejući i emocije uvažene koleginice koja je govorila, i ja imam svoje dete i jako mi je teško da razgovaram sa njim, prošla diskusija mu je bila jedna od najtežih, ali molim vas ljudi ne zloupotrebljavajte, pritom ne spominjite ničiju decu.

Zahvaljujem.

PREDSEDNIK: Hvala, gospođo Kovač.

Ne izjašnjavamo se?

(Elvira Kovač: Ne.)

Dobro.

Pravo na repliku, Milenko Jovanov.

Izvolite.

MILENKO JOVANOV: Ovo što su sada ljudi imali priliku da čuju najbolje pokazuje sve ono o čemu smo govorili svih ovih dana. I napade na tuđu decu ste čuli. Bez ikakvog pardona da neko proziva…

(Narodni poslanik Slavica Radovanović dobacuje iz klupe.)

A nije vam smetalo Orlićevu decu kada ste spominjali? Tada ste ćutali? Sram vas, bre, bilo!

Hajde ćutite i sada! Kakav je to način više?

Dokle više sa decom? Peti put vas pitam dokle više sa tuđom decom? Vučićeva deca, Orlićeva deca, moja deca, čija deca više? Gde vam je kraj? Pa, gde vam je kraj?

Kako vas nije sramota više? I još vam aplaudira ovaj koji poziva na mir, poziva na razumevanje, poziva - hajmo svi zajedno. Šta, da ovo radimo, da ja sada prozivam tuđu decu? Pa, ne pada mi na pamet. Nikada u životu to nisam radio, a ne mislim ni da počnem.

Nemoj da mi praviš te glupe face i mlatiš glavom. Ako imaš nešto da kažeš, kaži.

Tuđu decu prestanite više da uzimate u usta, aman. Nepristojno je, ako ništa drugo, a onda zloupotreba tragedije, jer nju je pogodilo, a nas nije pogodilo. Mi smo monstrumi koje ništa nije pogodilo, a njoj je jako teško, a nama nije teško?

Mi sa svojom decom ne pričamo i naša deca nemaju pitanja? Nemaju? Kako vas nije sramota, bre?

Vi ste, bre, jedna fašistička klika! To ste vi, gospođo Lipovac.

Vi smatrate da su vaša deca bolja od naše. To smatrate. To govorite sve vreme.

Naša deca ne postavljaju pitanja? Samo vaša pitaju. Kako vas nije sramota? Stidite se. Treba da vas je sramota.

Da sramotu znate, ne biste ovo govorili.

Vi znate šta nas naša deca pitaju? Kako te nije sramota više?

A onda nova podvala, jer nije Aleksandar Vučić bio tamo gde je bio.

(Borislav Novaković: Pa, nije.)

A nije ni sreo one ljude koje je sreo i razgovarao sa onima sa kojima je razgovarao? Sa hologramima je pričao? Sa ribizlama iz moje bašte je pričao?

Pa, malo ste se preračunali u vašim lažima, jer on nije rekao da je samo bio i upisao se u knjigu žalosti, nego je i pričao sa nekim ljudima tamo, sa direktorom, sa službom, sa ovima, sa onima.

(Narodni poslanik Srđan Milivojević dobacuje iz klupe.)

Ti kao stručnjak to znaš da li je loš fotošop ili nije? E dobro. Ekspert za fotošop.

Najzad, te vaše laži više prestanite na ovoj bar temi da upotrebljavate. Sve razumem, i da nas mrzite, i da nam decu mrzite, ali prestanite više da trujete ovu zemlju. Prestanite više da vodite ovu zemlju u građanski rat, jer vama ni deca nisu sveta. Pa, šta bi nama radili kada nam i decu napadate?

Pozivate se na to, vaša deca su bolja deca od naše dece. Da li ste vi normalni? To niko pre vas nije izgovorio ovde. Pre ove Lipovac to niko ovde nije uradio, jer njena deca postavljaju pitanja, a meni moja ne postavljaju pitanja. Orliću njegova ne postavljaju pitanja? Da li ste vi normalni više?

Hajde prestanite s tim, molim vas, zbog ove zemlje. Mrzite nas, u redu je, proganjajte nas, u redu je, izabrali smo da se bavimo politikom, izdržaćemo, ali decu ostavite na miru, molim vas. Deca vam ničija ništa nisu kriva.

PREDSEDNIK: Samo za vas koji za sramotu ne znate, objavljene su i nove fotografije, pa ih pogledajte malo, pa prostudirajte šta ste sve lagali i koliko se prljavo ponašali.

Pošto vam je najveća briga da li ćete da stignete na rođendansku proslavu, sada je 18.00 časova i možete ovog momenta da se uputite pravo tamo.

Neće vas niko uznemiravati, vaša visočanstva, do utorka u 10.00 sati, kada ćemo da nastavimo ovu sednicu.

(Sednica je prekinuta u 18.00 časova.)